SunOnline: Harukashi hindu ge siyaasathu thakaaeku Gandhi ge nan Indiagai fandu kollanee\nއިންޑިއާގެ މިނިވަން ކަމުގެ ބާނީ މަހާތުމާ ގާންދީ\nހަރުކަށި ހިންދޫންގެ ސިޔާސަތާ އެކު ގާންދީގެ ނަން އިންޑިއާގައި ފަނޑުކޮށްލަނީ\n12 މަސް2ހަފްތާ ކުރިން - 03 އޯގަސްޓް 2017 7\nމަހާތުމާ ގާންދީއޭ ބުނެފި ނަމަ އޭނާއަކީ ކާކުކަން ނޭނގޭ މީހަކު މުޅި ދުނިޔޭގައި ވެސް މަދުވާނެ އެވެ. ގާންދީއަކީ އިންޑިއާގެ މިނިވަން ކަމުގެ ބާނީ އެވެ. އިނގިރޭސިންގެ އަތް ދަށުން އިންޑިއާ މިނިވަން ކުރުމުގައި ގާންދީ ގެންގުޅުއްވި ސުލްހަވެރި ނުވަތަ "ނޮން ވައިލަންސް" ސިޔާސަތުތަކުގެ ސަބަބުން ގިނަ ބައެއްގެ ހިތުގައި ގާންދީ އަށް ދީފައި ވަނީ ވަރަށް މަތިވެރި ދަރަޖައެކެވެ.\nނަމަވެސް ގާންދީއަށް ނަފުރަތުކުރާ މީހުން ވެސް އިންޑިއާގައި ގިނަ އެވެ. ހާއްސާކޮށް އިންޑިއާގެ ހަރުކަށި ހިންދޫން ނުވަތަ އާރުއެސްއެސްގެ ފިކުރަށް ތާއިދުކުރާ މީހުން ފާހަގަ ކޮށްލެވެ އެވެ. ގާންދީ އަވަހާރަ ކޮށްލުމުގައި ވެސް އާރުއެސްއެސްގެ ވަރަށް ބޮޑު ރޯލެއްވެ އެވެ. އިންޑިއާގެ މިހާރުގެ ބޮޑުވަޒީރު ނަރެންދުރަ މޯދީ އަކީ ވެސް އާރުއެސްއެސްއަށް ނިސްބަތްވާ ބޭފުޅެކެވެ.\nހަރުކަށި ހިންދޫން ނުވަތަ އާރުއެސްއެސްގެ ފިކުރަކީ ދާދި ފަހުން އިރާގުގައި ގާއިމްކުރެވުނު އިސްލާމިކްސްޓޭޓް އާ ދާދި އެއްކަހަލަ ފިކުރެކެވެ. އައިއެސްއެކޭ އެއްގޮތަށް އާރުއެސްއެސް އިން ބޭނުން ވަނީ އިންޑިއާއަކީ ހަމައެކަނި ޙިންދޫންގެ ގައުމަކަށް ހަދާށެވެ. އަދި އިންޑިއާގައި މިހާރު ބޭނުންކުރާ ގާނޫނުގެ ބަދަލުގައި ހިންދޫންގެ މުގައްދަސް ފޮތެއް ކަމަށްވާ "މަނުސްމިރިތީ" މައްޗަށް ބިނާކޮށް ގާނޫނު އަސާސީ ހެދުމަކީ ވެސް އާރުއެސްއެސްއެސް އިން ދެކޭ ހުވަފެނެކެވެ.\nމުސްލިމުން ވަނީ އިންޑިއާގައި ވަރަށް ގިނަ ޒަމާންތަކެއް ވަންދެން ވެރިކަން ކޮށްފަ އެވެ. އިސްލާމީ ވެރިކަން އިންޑިއާގައި ފެށުމަށް ފަހު އިންޑިއާގެ ދަށްފަންތީގެ ވަރަށް ގިނަ ހިންދޫން އިސްލާމްދީން ގަބޫލުކުރި އެވެ. އެއީ މަތީފަންތީންގެ ހިންދޫން ނުވަތަ ބްރަހަމިންގެ މީހުންގެ ފަރާތުން ދަށްފަންތީންގެ ހިންދޫންނާ މެދު ގެންގުޅޭ އަނިޔާވެރިކަމުން ސަލާމަތްކަން ހޯދުމަށެވެ. އާރުއެސްއެސް އިން މުސްލިމުންނާ މެދު ދެކެނީ އިންޑިއާ ލޫޓުވައިލައި ގައުމަށް ގައްދާރުވީ ބައެއްގެ ގޮތުގަ އެވެ.\nމިއަހަރު ވެސް ހިންދޫންގެ ދަށް ފަންތީގެ އެތައް ބަޔަކު ވަނީ އެމީހުންނަށް ކުރާ އަނިޔާތަކާ ދެކޮޅުހެދުމުގެ ގޮތުން، ބުދުދީން ނުވަތަ އިސްލާމްދީނަށް ވަންނާނެ ކަމަށް ބުނެ އިންޒާރު ދީފަ އެވެ.\nމޯދީ ވަރިކަމަށް ވަޑައިގެންނެވުމަށް ފަހު އިންޑިއާއަށް ދަނީ ވަރަށް ބޮޑެތި ބަދަލުތަކެއް އަންނަމުންނެވެ. މޯދީގެ މުޅި ސިޔާސަތު ބިނާވެފައި އޮންނަނީ ހަރުކަށި ހިންދޫންގެ ފިކުރަށެވެ. އިންޑިއާގެ ދަށް ފަންތީގެ ހިންދޫން ނުވަތަ ދަލިތު މީހުންނާއި އަދި މުސްލިމުންނާ ދެކޮޅަށް ދޭ ހަމަލާތައް ވެސް ވަރަށް ބޮޑަށް ވަނީ އިތުރުވެފަ އެވެ.\nދާދި ފަހުން އުއްތަރު ޕްރަދޭޝްގެ ސްކޫލުތަކުގެ ޓެކްސްޓް ފޮތެއްގެ ގޮތުގައި ބޭނުން ކުރުމަށް ތައްޔާރު ކުރި ފޮތުގައި ގާންދީއަކީ ކާކުކަން ވެސް ރަނގަޅަށް ބުނެދީފައި ނުވެ އެވެ. އިިންޑިއާގެ ތާރީހާ ބޭހޭ އާންމު މައުލޫމާތު ހިމެނޭ ގޮތަށް ނެރެފައިވާ އެ ފޮތުގައި އިންޑިއާގައި އުފެދުނު އެންމެ ފާހަގަ ކޮށްލެވޭ ޝަހްސިއްޔަތުތަކުގެ ގޮތުގައި ގާންދީގެ ނަން ނުވެސް ހިމެނެ އެވެ. އަދި ގާންދީ އިނގިރޭސިންގެ އިސްތިއުމާރުގެ ދަށުން އިންޑިއާ މިނިވަން ކުރުމަށް ކުރެއްވި މަސައްކަތަށް އެއްވެސް ވަރަކަށް އަލިއަޅުވައި ލައިފައެއް ނުވެ އެވެ.\nއާރުއެސްއެސްއާ ހިލާފާށް މަހާތުމާ ގާންދީ އަބަދުވެސް އިސްކުރެއްވީ ގައުމުގެ ހަމަޖެހުމަށެވެ. އަދި އިންޑިއާ އަކީ ތަފާތު ދީންތަކަކަށް ނިސްބަތްވާ ގައުމަކަށް ވާތީވެ ދީނީ ހަމަނުޖެހުންތަކެއް ފެށިއްޖެ ނަމަ ކަންތައްތައް ވާނޭ ގޮތް ގާންދީއަށް އެނގެ އެވެ. ގެރިމަހުގެ މައްސަލާގައި ވެސް ގާންދީ ވިދާޅުވީ މިހެންނެވެ.\n"އަހަރެން މިގައުމުގައި ގެރި ކަތިލުން މަނާ ކުރާނީ ކިހިނެއް ހެއްޔެވެ؟ މި ގައުމުގައި އުޅެނީ ހަމައެކަނި ހިންދޫން އެކަންޏެއް ނޫން. މިގައުމުގައި އެބައުޅޭ މުސްލިމުންނާއި، ނަސާރާއިންނާއި ފާރިސީން ވެސް،" ގާންދީ ވިދާޅުވި އެވެ.\nމޯދީގެ ސިޔާސަތުތައް ހުރީ ހުރިހާ ގޮތަކުން ވެސް ގައުމު ބައިބައިވާނެފަދަ ގޮތަށެވެ. ގިނަ ސިޔާސީ މާހިރުން އެއްބަސްވާ ގޮތުގައި މޯދީ ބޭނުން ވަނީ އެންމެ އިހުގެ އިންޑިއާގެ "ރަންޒަމާން" އަނބުރާ އިޔާދަ ކުރާށެވެ. އެގޮތުން މޯދީގެ ވެރިކަމުގައި ގެރިއަށް އިންސާނުންނަށް ނުދޭހާ ސަމާލުކަންދެ އެވެ. ގަދީމީ އިންޑިއާގައި ވާހަކަ ދައްކައި އުޅުނު ސާންސްކްޜިޓް ބަސް އަލުން އާލާކުރުމަކީ ވެސް މޯދީގެ ސިޔާސަތުގެ ތެރޭގައި ހިމެނޭކަމެކެވެ. އޭގެ އިތުރުން އިންޑިއާގެ ހީންދޫންގެ އެންމެ މުގައްދަސް ގަންގާ ކޯރު ސާފު ކުރުމުގެ މަޝްރޫއު ކުރިއަށް ގެންދަން ނިންމައިފައިވާ ކަމަށް މޯދީ ވިދާޅުވި އެވެ. މިއަހަރު ފެށުނު ތަނާހެން މޯދީ ވަނީ ހިންދޫންގެ ޝިވާކަލާނގެ ކަމަށް ބުނެ ސޫރަ ކަނޑައިފައިވާ 112 ފޫޓްގެ ބުދެއް އިންޑިއާގެ ކޮއިންބަތޫރުގައި ބަހައްޓައިފަ އެވެ.\nއަލަށް ތައްޔާރު ކުރި ޓެކްސްޓް ފޮތުގައި "އިންޑިއާގެ ފުރަތަމަ" ނަމުގައި ލިޔެފައިވާ ބާބުގައި އިންޑިއާގެ ފުރަތަމަ ބޮޑުވަޒީރު ޖަވާހިރްލާލް ނެހެރޫ ވެސް ހިމަނައިފައެއް ނުވެ އެވެ. ނެހެރޫ އަކީ ވެސް ގާންދީ ފަދައިން އާރުއެސްއެސް އިން ނަފްރަތުކުރާ ބޭފުޅެކެވެ.\nއިންޑިއާގެ ފުރަތަމަ ބޮޑުވަޒީރު ޖަވާހިރުލާލް ނެހެރޫ\nގާންދީ ފަދަ މުހިންމު ފަރާތަތައް މި ފޮތުގައި ނުހިމެނޭ އިރު ބީޖޭޕީއަށް ނިސްބަތްވާ ޕަންޑިތު ދީންދަޔާލް އަދި ޝިޔާމާ ޕްރަސާދު މުކަރުޖީ ފަދަ ފަރާތްތައް އިންޑިއާގެ އެންމެ ފާހަގަ ކޮށްލެވޭ ޝަހްސިއްޔަތުތަކުގެ ގޮތުގައި ދައްކަން ވަރަށް ރީއްޗަށް މަސައްކަތް ކޮށްފައިވެ އެވެ. ނަމަވެސް ހަގީގަތުގައި މިއީ އިންޑިއާއަށް މިނިވަންކަން ހޯދުމަށް މާބޮޑެތި މަސައްކަތްތަކެއް ކުރެއްވި ބޭފުޅުންނެއް ނޫނެވެ.\nއެފޮތުގެ މައްސަލާގައި އިންޑިއާގެ ކޮންގްރެސް ޕާޓީން ވަނީ މޯދީގެ ސަރުކާރަށް ބަހުގެ ހަމަލާތަކެއް ދީފަ އެވެ.\n"ގާންދީ ފަދަ ބޭފުޅުން ގައުމަށް ކޮށްދެއްވި މަސައްކަތް އެއްވެސް ވަރަކަށް ބަލައިނުގަނެ އިންޑިއާގެ ތާރީހު އޮޅުވާލުމަށް ކުރަމުންދާ މަސައްކަތަކީ ވަރަށް ބޮޑު މައްސަލައެއް،" ކޮންގްރެސްގެ ލީޑަރު އާރުޕީއެން ސިންގް ވިދާޅުވި އެވެ.\nއޭގެ އިތުރުން އިންޑިއާގައި ކުރިން ވެރިކަން ކުރި މުގަލް މުސްލިމު ރަސްކަލަކާ ދެކޮޅަށް ވެސް ވާހަކަތައް ލިޔެފެއިވެ އެވެ.\nއިންޑިއާގައި ކުރިން ރަސްކަން ކުރެއްވި މުގަލް ރަސްކަލެއް ކަމަށްވާ ޕަދީޝަހް އަކްބަރު ދަގްރޭޓް. އަލަށް ނެރުނު ފޮތުގައި މުގަލް ރަސްކަލުންނަކީ އެގައުމު އިސްތިއުމާރުކޮށް އެގައުމުގެ ސަގާފަތް ނައްތާލިކަމުގައި ބުނެފައިވޭ\nދުނިޔެ އިންޑިއާ ނަރެންދުރަ މޯދީ\nނާޒިފަށް ނުކުރެވޭނެ މަސައްކަތެއް ނެތް!9ގަޑި3މިނެޓް ކުރިން


Lanka ge bodu vazeer rajje vadaigenfi – Iru\nލަންކާގެ ބޮޑު ވަޒީރު ރާއްޖެ ވަޑައިގެންފި\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހްގެ ދައުވަތަކަށް ސްރީލަންކާގެ ބޮޑުވަޒީރު ރަނިލް ވިކްރަމަސިންހަ މިއަދު ހެނދުނު ރާއްޖެ ވަޑައިގެންފި އެވެ.\nވެލާނާ އިންޓަނޭޝަނަލް އެއާޕޯޓުން ރަނިލްގެ ދެކަނބަލުންނަށް މަރުހަބާ ދެންނެވީ ފޮރިން މިނިސްޓަރު އަބްދުﷲ ޝާހިދެވެ. ރަނިލް ރާއްޖެއަށް ކުރައްވާ ދަތުރުފުޅުގައި ރާއްޖެއާ ލަންކާއާ ދެމެދު ރަސްމީ ވާހަކަތައް ބޭއްވެވުމަށް ވަނީ ހަމަޖެހިފަ އެވެ.\nއެގޮތުން ދެގައުމުގެ ގުޅުންތައް އިތުރަށް ބަދަހިކުރުމާއި ތަރައްގީގެ ރޮނގުން ދެގައުމު ގުޅިގެން ކުރެވިދާނެ މަސައްކަތްތަކާ ބެހޭ ގޮތުން މަޝްވަރާ ކުރެވޭނެ އެވެ. އޭގެ އިތުރުން ދެގައުމުގެ މެދުގައި އެއްބަސްވުންތަކެއްގައި ސޮއި ކުރެވިގެންދާނެ އެވެ.\nމިމަހުގެ ތިނަކާ ހަތަރެއްގައި ބާއްވާ އިންޑިއަން އޯޝަން ކޮންފަރެންސް 2019 ގައިވެސް އެމަނިކުފާނު ބައިވެރިވަޑައިގަންނަވާނެ އެވެ. މި ކޮންފަރެންސް ޗެއާ ކުރައްވާނީ ވެސް ލަންކާގެ ބޮޑު ވަޒީރެވެ.\nރަނިލް މިއަދުގެ ވަގުތެއްގައި ރައީސް އޮފީހަށް ވަޑައިގެން، ރައީސް ސޯލިހާ ބައްދަލުކުރައްވާނެ އެވެ. އެމްއޯޔޫ ތަކުގައި ސޮއި ކުރުން ވެސް ކުރިއަށް ދާނީ ރައީސް އޮފީހުގަ އެވެ.\nމާދަމާ އޮންނަ ރައްޔިތުންގެ މަޖިލީހުގެ ޖަލްސާގައި ރަނިލް ތަގްރީރު ކުރެއްވުމަށް ވެސް ވަނީ ހަމަޖެހިފަ އެވެ. މިއީ އެމަނިކުފާނު ލަންކާގެ ބޮޑު ވަޒީރު ކަމަށް ތިންވަނަ ދައުރަކަށް އިންތިހާބުވި ފަހުން ރާއްޖެއަށް ކުރައްވާ ފުރަތަމަ ދަތުރުފުޅެވެ.


Theyo Barge Akaai Ferry Eh Jehi Hingi Accidenteh Gai Meehakah Aniyaa Vehjje - Vaguthu\nތެޔޮ ބާޖަކާއި ފެރީއެއް ޖެހި މީހަކަށް އަނިޔާވެއްޖެ\nމާލެ ކައިރިން ތެޔޮ ބާޖަކާއި ފެރީއެއް ޖެހި މިއަދު ހެނދުނު އެކްސިޑެންޓެއް ހިނގައި މީހަކަށް އަނިޔާވެއްޖެއެވެ.\nފުނަދޫ (ތެޔޮ ފުނަދޫ) ކައިރިން ދަތުރުކުރި ތެޔޮ ބާޖަކާއި ހުޅުލޭ އައިލެންޑް ހޮޓެލް (އެޗްއައިއެޗް) ގެ ފެރީއެއް ޖެހި ހިނގި މި އެކްސިޑެންޓުގައި އެކަކަށް އަނިޔާވެފައިވާއިރު ފެރީއަށް ވެސް ގެއްލުންތަކެއް ލިބިފައިވާކަމަށް ފުލުހުންގެ މީޑިއޯ އޮފިޝަލް ވިދާޅުވިއެވެ.\nފުލުހުން ވިދާޅުވީ މި އެކްސިޑެންޓުގެ މަޢުލޫމާތު ފުލުހުންނަށް ލިބިފައިވަނީ މިއަދު ހެނދުނު 07:15 ހާއިރު ކަމަށާއި، އެކްސިޑެންޓުގައި އަނިޔާވެފައިވަނީ 21 އަހަރުގެ ފިރިހެނަކަށް ކަމަށެވެ. އަނިޔާވި މީހާ އައިޖީއެމް ހޮސްޕިޓަލަށް ގެންގޮސް ފަރުވާ ދެމުންދާ މީހާއަށް ލިބިފައިވާ އަނިޔާގެ ތަފްސީލް އަދި ވަނީ ލިބޭ ގޮތް ނުވެފައެވެ. ނަމަވެސް ފުލުހުން ވިދާޅުވީ ސީރިއަސް އަނިޔާތަކެއް ލިބިފައި ނުވާކަމަށެވެ.\nމި ހާދިސާ ފުލުހުން ތަހްޤީގު ކުރަމުންދާކަމަށްވެސް ފުލުހުންގެ މީޑިއާ އޮފިޝަލް ވިދާޅުވިއެވެ.\nކަނޑުމަތީ އެކްސިޑެންޓެއް ހިނގައި އެކަކަށް އަނިޔާވިއިރު، ދާދި ފަހުން ރޭގަނޑު ހިނގި ލޯންޗު އެކްސިޑެންޓެއްގައި ދެމީހަކު ވަނީ ނިޔާވެފައެވެ.. މީގެ އިތުރުންވެސް ކަނޑުމަތީގެ ހާދިސާތަކުގައި ވޭތުވެދިޔަ ކުރު މުއްދަތެއްގައި ގިނަ ބަޔެއްގެ ފުރާނަ ގެއްލިފައިވާކަން ފާހަގަ ކޮށްލެވެއެވެ.\nޖަޕާންގެ އާގުބޯޓެއް އަޑިޔަށްގޮސް އެކަކު މަރުވެ، ތިން މީހަކު ގެއްލިގެން ހޯދަނީ


ބޮޑެތި ޓީމުތަކަށް ތަފާތު ބޮޑު މޮޅުތަކެއް | Jazeera\tބޮޑެތި ޓީމުތަކަށް ތަފާތު ބޮޑު މޮޅުތަކެއް - Jazeera\nމުޙައްމަދު ޤާސިމް September 9, 2019 196 views0\n2020 ވަނަ އަހަރުގައި ބާއްވާ ޔޫރޯ އަށް ކޮލިފައިވާން ރޭ ކުޅުނު މެޗުތަކުން ޔޫރަޕްގެ ބޮޑެތި ޓީމުތަކުން ތަފާތު ބޮޑު ނަތީޖާއިން ފަސޭހަކަމާއެކު މޮޅުތަކެއް ހޯދައިފިއެވެ.\nއެންމެފަހުގެ ވޯލްޑް ޗެމްޕިއަން ފްރާންސުން ކިންގްސްލީ ކޯމަން ކާމިޔާބުކުރި ދެލަނޑާއެކު އަލްބޭނިއާ އަތުން 4-1 އިން މޮޅުވިއިރު، ޔުއެފާ ނޭޝަންސް ލީގުގެ ޗެމްޕިއަން ޕޯޗުގަލް ވަނީ ރަށުން ބޭރުގައި 4-2 އިން ސާބިއާ ބަލިކޮށްފައެވެ. މީގެއިތުރުން، އިންގްލެންޑުން ވަނީ އަމިއްލަ ސަޕޯޓަރުންގެ ކުރިމަތީގައި ކުޅުނު މެޗުގައި ކެޕްޓަން ހެރީ ކޭން ވައްދާލި ހެޓްރިކާއެކު ބަލްގޭރިއާ އަތުން 4-0 އިން މޮޅުވެފައެވެ.\nރޭގެ ނަތީޖާއާއެކު ގްރޫޕް އެޗްގައި ހިމެނޭ، ފްރާންސް އާއި ތުރުކީ އަދި އައިސްލޭންޑަށް މިހާތަނަށް ކުޅުނު ފަސް މެޗުން ލިބިފައިވަނީ 12 ޕޮއިންޓެވެ. ފްރާންސަށް ކުރިލިބެނީ ގޯލްގެތަފާތުންނެވެ. ގްރޫޕް ބީ ގައި ހިމެނޭ ޕޯޗުގަލް އަށް ތިން މެޗުން ފަސް ޕޮއިންޓް ލިބިފައިވާއިރު، އެ ގްރޫޕްގެ އެންމެ ކުރީގައި އުޅެނީ ފަސް މެޗުން 13 ޕޮއިންޓް ހަމަކޮށްފައިވާ ޔޫކްރޭން އެވެ. ގްރޫޕްގެ އެންމެ ކުރީގައި އުޅެނީ ސައްތައިގެ ރެކޯޑާއެކު ނުވަ ޕޮއިންޓް ހަމަކޮށްފައިވާ އިންގްލެންޑެވެ.\nފްރާންސާއި އަލްބޭނިއާ ކުޅެން އޮތް މެޗު ރޭ ފެށީ، ކުރީން ފެށުމަށް ހަމަޖެހިފައިވާ ގަޑިއަށްވުރެ 10 މިނިޓް ލަހުންނެވެ. އެއީ އަލްބޭނިއާގެ ގައުމީ ސަލާމްގެ ބަދަލުގައި އޮޅުމަކުން އެންޑޯރާގެ ގައުމީ ސަލާމް ޖެހުމުންނެވެ. މިކަމާ ހުރެ އަލްބޭނިއާ ކުޅުންތެރިންނާއި އޮފިޝަލުން ހިތްހަމަނުޖެހުން ފާޅުކޮށް ރަނގަޅު ގައުމީ ސަލާމް ނުޖަހަނީސް މެޗު ކުޅެން ދެކޮޅު ހެދުމުން އަލުން ވަނީ އަލްބޭނިއާގެ ގައުމީ ސަލާމް ޖަހައިފައެވެ.\nޕީއެސްޖީގެ ސްޓެޑް ޑެ ފްރާންސްގައި ރޭ ކުޅުނު މެޗު ފެށިގެން އަށްވަނަ މިނެޓުގައި ކުރީން ލީޑްނެގީވެސް ފްރާންސެވެ. އެ ޓީމުގެ ޑިފެންޑަރު ރަފައެލް ވަރާން ދިން ރީތި ޕާހަކުން މިލަނޑުޖަހައިދިނީ ކޯމަން އެވެ. އޭގެފަހުން، މެޗުގެ 27 ވަނަ މިނެޓުގައި ލޫކަސް ހެނާންޑޭޒް ނަގައިދިން ހުރަހަކުން ލިބުނު ބޯޅައެއް ގޯލްގެ ތެރެއަށް ފޮނުވާލައިގެން އޮލިވިއޭ ޖިރޫ ވަނީ ނަތީޖާ 2-0 އަށް ބަދަލުކޮށްލާފައެވެ. މެޗުގެ 37 ވަނަ މިނެޓުގައި ފްރާންސްގެ ލީޑް ފުޅާކުރުމަށް ރަނުގެ ފުރުޞަތެއްލިބި އެންޓޮއިން ގްރީޒްމަން އަށް ވަނީ ބޭނުންހިފޭގޮތްނުވެފައެވެ. އެގޮތުން، އެ ޓީމުގެ ހެނާންޑޭޒް އަށް އަލްބޭނިއާގެ މެރްގިމް މަވްރާޖް ކުރި ފައުލަކަށް ރެފްރީ ދިން ޕެނަލްޓީ ގްރީޒްމަން ފޮނުވާލުމުން އަމާޒުވީ ގޯލްގެ ހުރަސްދަނޑިއަށެވެ.\nދެވަނަ ހާފުގެ ކުޅުން ފެށިގެން ފްރާންސްގެ ލީޑް ފުޅާކުރުމަށް ގްރީޒްމަން އަށް އިތުރު ފުރުޞަތުތަކެއްލިބި ބޭކާރުވެފައިވާއިރު، މެޗުގެ 68 ވަނަ މިނެޓުގައި ކޯމަން ވަނީ އެ ޓީމަށް ތިން ލަނޑުގެ ލީޑެއް ނަގައިދީފައެވެ. މިއީ ގްރީޒްމަން ތަނަވަސްކުރި ފުރުޞަތަކުން ކޯމަން ކާމިޔާބުކުރި ގޯލެކެވެ. ފްރާންސްގެ ފަހު ލަނޑު، މެޗު ނިމެން ފަސް މިނެޓަށްވެފައިވަނިކޮށް ޖަހައިދިނީ ޖޮނަތަން އިކޯނޭ އެވެ. މިއީ ދާދިފަހުން ރެއާލް ބެޓިސް އަށް ބަދަލުވި ނަބީލް ފެކީރް ދިން ބޯޅައަކުން އިކޯނޭ ޖެހި ގޯލެކެވެ.\nސާބިއާގެ ބެލްގްރޭޑްގައި ރޭ ކުޅުނު މެޗުގައި އެންމެފަހުގެ ޔޫރޯގެ ޗެމްޕިއަން ޕޯޗުގަލް 4-2 އިން މޮޅުވިއިރު، ފުރަތަމަ ހާފުގެ 42 ވަނަ މިނެޓުގައި ވިލިއަމް ކަވާލިއޯގެ ގޯލުން އެ ޓީމު ނިންމާލީ 1-0 އިން ކުރީގައިއޮވެގެންނެވެ. އޭގެފަހުން، މެޗުގެ 58 ވަނަ މިނެޓުގައި ގޮންކާލޯ ގުއެޑޭސްގެ ގޯލާއެކު ދެލަނޑުގެ ލީޑެއްނެގިއިރު، އޭގެ ދިހަ މިނެޓުފަހުން ނިކޮލާ މިލެންކޮވިޗްގެ ގޯލުން ސާބިއާ ފަރަގު ކުޑަކުރިއެވެ. ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯގެ ގޯލުން ދެވަނަ ފަހަރަށް އެ ޓީމުން ދެ ލަނޑުގެ ލީޑެއް ނެގިނަމަވެސް، މެޗުގެ 85 ވަނަ މިނެޓުގައި ސާބިއާގެ ފޯވާޑް އަލެކްސެންޑަ މިޓްރޮވިޗް ވަނީ ނަތީޖާ 3-2 ބަދަލުކޮށްލާފައެވެ. ޕޯޗުގަލްގެ ފަހުލަނޑު، މެޗު ނިމެން ހަތަރު މިނެޓަށްވެފައިވަނިކޮށް ޖަހައިދިނީ ބެނާޑޯ ސިލްވާ އެވެ.\nކޮލިފައިންގައި ރޭ ކުޅުނު އެހެން މެޗުތަކަށް ބަލާއިރު، ވެމްބްލީ ސްޓޭޑިއަމްގައި ބަލްގޭރިއާ އާ ދެކޮޅަށް ކުޅުނު މެޗުން އިންގްލެންޑް 4-0 އިން މޮޅުވިއިރު، އެ ޓީމަށް ތިންލަނޑުޖަހައިދިނީ ކޭން އެވެ. އޭގެތެރެއިން، ދެ ލަނޑުޖެހީ ޕެނަލްޓީންނެވެ. އެ ޓީމުގެ އަނެއް ލަނޑުޖަހައިދިނީ ރަހީމް ސްޓާލިން އެވެ. ޗެކް ރިޕަބްލިކް އަތުން 2-1 އިން ކޮސޮވޯ މޮޅުވިއިރު، ތުރުކީ ވަނީ 1-0 ގެ ހަނި ނަތީޖާއަކުން އެންޑޯރާ އަތުން މޮޅުވެފައެވެ. މޮލްޑޯވާ އަތުން 3-0 އިން އައިސްލޭންޑް މޮޅުވިއިރު، ޔޫކްރޭނުން ލިތުއޭނިއާ ބަލިކުރީވެސް ހަމަ މިނަތީޖާއިންނެވެ.


Ingireysi boduvazeerukamah shauguverikan faalhukuran fashaifi\nކުރީގެ ފޮރިން ސެކްރެޓަރީ ބޮރިސް ޖޯންސަން. -- ފޮޓޯ: ރޮއިޓާސް\nލަންޑަން (މެއި 25) - އިނގިރޭސިވިލާތުގެ ބޮޑުވަޒީރު ތެރޭސާ މޭ، އަންނަ މަހުގެ ހަތް ވަނަ ދުވަހު އިސްތިއުފާ ދެއްވާނެކަން އިއުލާން ކުރެއްވުމާއެކު، ވެރިކަންކުރާ ކޮންޒަވޭޓިވް ޕާޓީގެ ލީޑަރުގެ މަގާމަށް ޕާޓީގެ ތެރެއިން އިސް ބޭފުޅުން ޝައުގުވެރިކަން ފާޅުކުރަން ފަށައިފި އެވެ.\nކޮންޒަވޭޓިވް ޕާޓީގެ ލީޑަރުކަމަށް ވަޑައިގަންނަވާ ބޭފުޅަކު ވެގެންދާނީ އިނގިރޭސިވިލާތުގެ އާ ބޮޑުވަޒީރަށެވެ. އާ ލީޑަރެއް ހޮވުމުގެ މަރުހަލާ އަންނަ ޖުލައި މަހުގެ ނިޔަލަށް ނިންމާލެވޭނެ ކަމަށް ޕާޓީތަކުން ވަނީ ބުނެފަ އެވެ. އިއްޔެ އިސްތިއުފާ އިއުލާނު ކުރެއްވި މެއި ވިދާޅުވެފައިވަނީ، އާ ޕާޓީ ލީޑަރުގެ ހޮވުމުގެ މަސައްކަތް ނިމެންދެން ބޮޑުވަޒީރުގެ މަސްއޫލިއްޔަތުތައް އަދާ ކުރެއްވުމުގައި ދެމިހުންނަވާނެ ކަމަށެވެ.\nއިއްޔެ އިސްތިއުފާ އިއުލާނު ކުރައްވަމުން މެއި ވިދާޅުވީ، އެ ނިންމެވުމުގެ ސަބަބަކީ ޔޫރަޕިއަން ޔޫނިއަން (އީޔޫ)އިން ވަކިވާން ނިންމުމާ ގުޅިގެން އެ ގައުމަށް ދިމާވެފައިވާ މައްސަލަތަކުން ގައުމު ސަލާމަތް ކުރުމުގައި ނާކާމިޔާބުވެފައިވާތީ އެވެ.\nނާކާމިޔާބީތަކުގެ ވާހަކަ ބަޔާނުގައި ދައްކަވަމުން ގެންދެވިއިރު މޭ ވަނީ ވަރަށް ބޮޑަށް ހިތާމަ ކުރައްވާފަ އެވެ.\nމޭ ބޮޑު ވަޒީރު ކަމާ ހަވާލުވެވަޑައިގެންނެވީ 2016 ވަނަ އަހަރު އެވެ. އެއީ އޭރުގެ ބޮޑު ވަޒީރު ވިޑް ކެމަރަން އިސްތިއުފާ ދެއްވުމުންނެވެ. ކެމަރަން އިސްތިއުފާ ދެއްވީ އީޔޫއިން އިނގިރޭސިވިލާތް ވަކިވާން ނިންމުނުންނެވެ.\nއެ ގައުމުގެ ދެވަނަ އަންހެން ބޮޑު ވަޒީރު މޭ، އިސްތިއުފާ ދެއްވަން ނިންމެވިއިރު އެކަމަނާ ވަނީ ބްރެކްސިޓް މައްސަލާގައި ގާނޫނު ހަދާ މަޖިލީހަށް ދެ ފަހަރެއްގެ މަތިން އެއްބަސްވުމެއް ހުށަހެޅުއްވި އެވެ. ނަމަވެސް ދެ ފަހަރު ވެސްވީ ނާކާމިޔާބެވެ.


Finance ge muvazzafakah dhauvaa kureveyne hekkeiy neiy: ACC | Mihaaru\nފިނޭންސްގެ މުވައްޒަފަކަށް ދައުވާ ނުކުރީ ހެއްކެއް ނެތީމަ: އޭސީސީ\nފިނޭންސް މިނިސްޓްރީގެ މުވައްޒަފުން މާލިއްުޔަތު ކޮމިޓީގައި. --ފޮޓޯ/މަޖިލިސް\n22 އޮކްޓޯބަރ 2020 - 11:52\nކޮވިޑް-19ގެ ފަރުވާ އަށް ވެންޓިލޭޓަރުތައް ހޯދުމުގައި، މާލިއްޔަތު ގަވާއިދުގެ ދަށުން ހެލްތު މިނިސްޓްރީއަށް ހުއްދަތަކެއް ދޫކުރި ފިނޭންސް މިނިސްޓަރު އިބްރާހިމް އަމީރާއި އެ މިނިސްޓްރީގެ މުވައްޒަފުންނަށް ދައުވާ ނުއުފުލީ ތަހުގީގުން ހެއްކެއް ނުފެނުމުން ކަމަށް އެންޓި ކޮރަޕްޝަން ކޮމިޝަން (އޭސީސީ) އިން އިއްޔެ ބުނެފި އެވެ.\nދުބާއީގެ އެގްޒެކިއުޓާސް ޖެނެރަލްއާ 75 ވެންޓިލޭޓަރު ހޯދަން ހަވާލުކުރި މައްސަލައިގެ ތަހުގީގަށް ފަހު ކުރީގެ ހެލްތު މިނިސްޓަރު އަބްދުﷲ އަމީނާއި އެ މިނިސްޓްރީގެ 11 މީހެއްގެ މައްޗަށް ދައުވާކޮށްދޭން އެދުމުން މައްސަލަ ޕީޖީ ވަނީ އަނބުރާ ފޮނުވާލައިފަ އެވެ. ކޯޓުގައި ދައުވާކުރެވޭނެ ވަރުގެ ހެއްކެއް ނެތިގެން މައްސަލަ ފޮނުވާލި ކަމަށް ޕީޖީން ވިދާޅުވާއިރު އެކަން އޭސީސީން ދޮގުކުރެ އެވެ.\nރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމިޓީގައި، ވެންޓިލޭޓަރު މައްސަލައާ ގުޅޭގޮތުން ސުވާލު ކުރައްވަމުން ވެލިދޫ ދާއިރާގެ މެމްބަރު މުހައްމަދު އަބްދުﷲ ޝަފީގް އެދިވަޑައިގަތީ މި މައްސަލައަކީ ދައުލަތުގެ ވަރަށް ގިނަ އަދަދެއްގެ ފައިސާއާ ގުޅުން ހުރި، އަދި ވެންޓިލޭޓަރު ނުލިބި ފައިސާ ބޭކާރުވުމުގެ ބިރު އޮތް މައްސަލައަކަށްވާއިރު ތަހުގީގުގައި ފިނޭންސްގެ ދާއިރާގެ އެއްވެސް މީހެއްގެ މައްޗަށް ދައުވާ ނުއުފުލި ސަބަބު ސާފުކޮށްދެއްވާށެވެ.\nވެންޓިލޭޓަރުތައް ހޯދަން ދުބާއީގެ އެގްޒެކިއުޓާސް ޖެނެރަލްއާ ހަވާލުކުރީ ފިނޭންސް މިނިސްޓަރު އަމީރު ދެއްވި ހުއްދައާ އެއްގޮތަށް ކަމަށާއި އެކަމުގައި އެ މިނިސްޓްރީގެ މުވައްޒަފުންގެ އެހީތެރިކަން ލިބުނު ކަމަށް މާލިއްޔަތު ކޮމިޓީގައި ހެލްތު މިނިސްޓްރީގެ އިސް ބޭފުޅުން ވަނީ ވިދާޅުވެފަ އެވެ.\nކޮމިޝަންގެ ނައިބު ރައީސް ފާތުމަތު އަނޫލާ ވިދާޅުވީ ވެންޓިލޭޓަރު މައްސަލައިގެ ތަހުގީގުގައި ފިނޭންސް މިނިސްޓަރު އިބްރާހިމް އަމީރާއި އެ މިނިސްޓްރީގެ އެހެން ބޭފުޅުންނާ ވެސް ސުވާލުކުރި ކަމަށެވެ. އެ ބަޔާންތަކުން އަދި ލިޔެކިޔުންތަކުން ވެސް އެ މުވައްޒަފުންނަށް ދައުވާކުރެވޭނެ ވަރުގެ ކަމެއް ހިނގި ކަމަކަށް ފެންނަން ނެތް ކަމަށް އޭނާ ވިދާޅުވި އެވެ.\n"އަޅުގަނޑުމެންނަށް ފިނޭންސްގެ މުވައްޒަފުންގެ ކިބައިން، އެ ބޭފުޅުންގެ މައްޗަށް ދައުވާއެއް ކުރެވޭނެ މިންވަރަށް ހެކި ނެތް ކަމަށް ތަހުގީގުގައި، ފާހަގަވީ ކަން ހިނގާފައި އޮތް ގޮތުންނާއި ލިއުންތަކުން އެނގެން އޮތީމަ،" އަނޫލާ ވިދާޅުވި އެވެ.\nއޭނާ ތަކުރާރު ކުރެއްވި ގޮތުގައި، މި މައްސަލައިގައި ދައުވާ އުފުލީ ޒިންމާވާން ޖެހޭ ކަމަށް ލިޔެކިޔުންތަކުންނާއި ހެކިތަކުން ފެނުނު މީހުންގެ މައްޗަށެވެ.\nހެލްތު މިނިސްޓްރީން އަމަލުކުރީ ފިނޭންސް މިނިސްޓަރު އަމީރު ދެއްވި ހުއްދައިގެ މައްޗަށް ކަމަށް ހެލްތުން ބުނާ ވާހަކައަށް ވެސް އޭސީސީން ޖަވާބު ދިނެވެ.\nއަނޫލާ ވިދާޅުވި ގޮތުގައި، މާލިއްޔަތު ގަވާއިދުގެ 10.03 މާއްދާއަށް އަމަލުކުރަން ނުޖެހޭ ހާލަތެއް މެދުވެރިވެ، ޓެންޑަ ބޯޑުގެ ބަދަލުގައި ބިޑް ކޮމިޓީއަށް ހުށަހަޅައިގެންނާއި ސިންގަލް ސޯސްކޮށް ކުރިއަށް ގެންދަން ހުއްދަ ދީފައިވެ އެވެ. މިގޮތަށް ވަކިވަކި ހުއްދަތަކެއް ދީފައި އޮތް ނަމަވެސް ޕަފޯމަންސް ގެރެންޓީއަކާ ނުލައި އެގްޒެކިއުޓާސްއަށް އެއްބަސްވުމުގެ 90 ޕަސެންޓަށްވާ 30 މިލިއަން ރުފިޔާ ދިނުމުގެ ހުއްދަ ފިނޭންސުން ދީފައި ނުވާ ކަން ލިއުންތަކުން ސާފުވާ ކަމަށް އޭނާ ވިދާޅުވި އެވެ.\nއަނޫލާ ވިދާޅުވި ގޮތުގައި ގެރެންޓީއަކާ ނުލައި ފައިސާ ދޫކުރުމުގެ ހުއްދަ ދެއްވާފައި ނުވާނެ ކަމަށް މިނިސްޓަރު އަމީރުގެ ބަޔާނުގައި ވެސް ވިދާޅުވި އެވެ.\nވެންޓިލޭޓަރު މައްސަލައިގައި ދައުވާ ނުކުރަން ނިންމައި ފޮނުވާލާފައިވިޔަސް އޭސީސީން ބުނީ އިތުރަށް އެކަމުގައި ކުރިއަށް ދެވޭނެ ގޮތްތަކެއް ފުލުހުންނާ މަޝްވަރާކޮށްގެން ބަލަމުން އަންނަ ކަމަށެވެ. އެއްބަސްވުމެއް ނެތި 30 މިލިއަން ރުފިޔާ އެގްޒެކިއުޓާސްއަށް ދޫކުރުމާއި ފަހުން އެއްބަސްވުން އެކުލަވާލައި އޮޅުވާލައިގެން ސޮއިކުރި ތާރީޚް ޖެހުމާއި ޑަބްލިއުއެޗްއޯގެ މަޝްވަރާގެ މަތިން ހޮވި ކުންފުންޏެއް ކަމަށް ބުނުމާއި އެ ކުންފުންޏަކީ ވެންޓިލޭޓަރު ސަޕްލައިކޮށްދޭން އެކަށީގެންވާ ކުންފުންޏެއްތޯ ނުބެލުމާއި ސީދާ އެ ކުންފުންޏަށް ދިނުމުގެ ނިޔަތުގައި ހިންގާފައިވާ ކަންކަމުގެ ހެކި ތަހުގީގަށް ލިބިފައި ހުރި ކަމަށް އޭސީސީން ދަނީ ބުނަމުންނެވެ.\nއެކަމަކު ޕީޖީ ވިދާޅުވަނީ މި ތުހުމަތުތަކުގައި ހެއްކެއް ނެތް ކަމަށާއި ތަހުގީގު ރިޕޯޓުގައި ފާހަގަކޮށްފައި ހުރީ އިދާރީ މައްސަލަތަކެއް ކަމަށެވެ.\nރައްޔިތުންގެ މަޖިލިސް އެންޓި ކޮރަޕްޝަން ކޮމިޝަން ކޮރަޕްޝަން އަބްދުﷲ އަމީން، ހެލްތު މިނިސްޓަރު އިބްރާހިމް އަމީރު، ފިނޭންސް މިނިސްޓަރު ވެންޓިލޭޓަރުތައް ގެނައުމުގެ މައްސަލަގަނޑު\nގޯސް ހެދީ އަހަރުމެން ރައްޔިތުން، ސާފްވެއްޖެދެއްތޯ. ދެން ހެޑްލައިން އަޅާނެކަމެއްނެތް. ގައުމާއިގެން ތިބޭފުޅުން ކުރިޔަށް ގެންދޭ ހުންނާނީ ރަނގަޅަށް. ޝުކުރިއްޔާ ވެންޓިލޭޓަރ ކްލަސްޓަރ އަށް.\nފިނޭންސް މިނިސްޓަރަކީ ފިނޭންސްގެ މުވައްޒަފެއް ނޫންތަ؟ ރީދު ކުލަ ހަމަ ނުފެނޭ ނުފެނޭ އޭސީސީއަށް. ޗެލެންޖް ކޮށްފައި މިބުނީ ނުފެނެޔޭ!\nވެންޓިލޭޓަރ (ވޮއިޑް އެބް އިނިޝިއޯ)\nއެއްބަޔަކަށް ހެކި ނެތުމަކީ ބޮޑު އިހުމާލެއް. އަނެއްބަޔަކަށް އެއީ ބޮޑު ނިއުމަތެއް.\nކުށެއް ނެތް ވެންޓިލޭޓަރު\nދެން ވެންޓިލޭޓަރުތައް ގެންނަން ދޫކކުރިފައިސާ އަބުރާ ލިބޭނެ އެއްވެސްގޮތެއްނެތީތާ މީތޯ ޒީރޯ ޓޮލެރެންސްގަ ވާގޮތަކކީ އޮޅިއްޖެ..\nމައްސަލައަކަށް ވެގެން މި އުޅެނީ އެޑްވާންސްގެ ގޮތުގައި ޖުމްލަ އަގުގެ 90 ޕަސެންޓް ދިނުމާއި ކުންފުނީގެ ޑިއު ޑިލިޖެންސް ނަހަދާ ބިޑު އެވޯޑު ކުރުން. އެޑްވާންސް ފައިދާ ދޫކުރީ ސީދާ ފިނޭންސް މިނިސްޓަރުގެ ހުއްދައަށް ފިނޭންސް މިނިސްޓްރީއިން. ކުންފުންޏަށް ބިޑު ހަވާލުކުރަން ފާސް ކުރީ މިނިވަން ބިޑު ކޮމިޓީއަކުން. ދެން ސުވާލަކީ މި ކަމުގައި ހެލްތު މިނިސްޓަރުގެ ކޮން ދައުރެއްހޭ އޮތީ އޭނާގެ މައްޗަށް ދައުވާ ކުރަން ފޮނުވީ؟ ހަމަ ބޭނުން މީހަކަށް ސިޔާސީ ދައުވާ މިކުރަނީ މިދައުރުގައިވެސް\nއިސްތިއުފާދިނީމަވެސް ބޮޓް ތަށް މައިތިރިއެއްނުވޭ ...\nސެޕްސިސްޓަމުން ފައިސާ ދޫކުރެވޭނީ ފިނޭންސުން އޮތޮރައިޒް ދިނުމުން. އެހެންކަމަށްވާނަމަ. އެގްރީމަންޓު ނުހަދާ އަދި މާލިއްޔަތު ގަވާއިދުގަ ބުނާ ލިޔެކިޔުން ފުރިހަމަ ނުވާ ވައުޗަރައަކަށް ސެޕްސިސްޓަމުން އެޕްރޫވްކޮށް ފައިސާދޫކުރަން ހުއްދަދިން ފިނޭންސުގެ މުވައްޒަފަކަު ހުންނަންވާނެ. އެއްވެސް ސިސްޓަމަކުން އަމިއްލައަށް ފައިސާދޫވަންޏާ ތީވަރަށްބޮޑު ގޯހެއް، އަވަހަށް އެސިސްޓަމް ނިވާލާ.


2040 Ge Thasavvaraa Gulheygothun Kudakudhinthakeh Liyunu2Fotheh Raees Ah - Vaguthu\n2040 ގެ ތަސައްވަރާއި ގުޅޭގޮތުން ކުޑަކުދިންތަކެއް ލިޔުނު ދެ ފޮތެއް ރައީސަށް\n'ވިޝަން 2040' އަދި '2040 ވަޓް ވުޑް އިޓް ބީ ލައިކް؟' ގެ ނަމުގައި 2040 ގެ ތަސައްވުރާ ގުޅޭގޮތުން ދިވެހި ކުޑަކުދިންތަކެއް ލިޔެފައިވާ ދެ ފޮތެއް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙަށް ހަދިޔާކޮށްފިއެވެެ.\nމި ފޮތް ރައީސް އަށް ހަދިޔާކޮށްފައި ވަނީ އުގައިލް ފައުންޑޭޝަނާއި ހައުސިންގ ޑިވެލޮޕްމަންޓް ކޯޕަރޭޝަން (އެޗް.ޑީ.ސީ)ގެ ފަރާތުންނެވެެ. މިފޮތް ރައީސްގެ އަތްޕުޅަށް އަރުވާފައި ވަނީ މިކަމަށްޓަކައި މިއަދު މެންދުރުކުރީގައި ރައީސް އޮފީހުގައި ބޭއްވި ހާއްސަ ހަފުލާއެއްގައެވެ.\nމި ދެ ފޮތަކީ ޕްރޮފެސަރ ޙަސަން އުގައިލްގެ އުގައިލް ފައުންޑޭޝަންގެ ކިޑްސް ސަރކަލްއިން އެކުލަވައިލާ ތައްޔާރުކޮށްފައިވާ ދެ ފޮތެވެ. މީ\nގެތެރެއިން 'ވިޝަން 2040' ފޮތަކީ ހަތް އަހަރާއި 10 އަހަރާ ދެމެދުގެ ކުޑަކުދިންތަކެއް، އެ ކުދިން 2040 ވަނަ އަހަރު ދުނިޔެ އޮންނާނެކަމަށް ތަސައްވުރު ކުރާ ގޮތާ ގުޅޭގޮތުން ލިޔެފައިވާ ފޮތެކެވެ.\nއަދި '2040 ވަޓް ވުޑް އިޓް ބީ ލައިކް؟' ފޮތަކީ 11 އަހަރާއި 14 އަހަރާ ދެމެދުގެ ކުޑަކުދިންތަކެއް 2040 ވަނަ އަހަރުގެ ތަސައްވުރާ ގުޅޭގޮތުން އެކުލަވައިލާފައިވާ ފޮތެކެވެ.\nއެ ގޮތުން މީގެ 20 އަހަރު ފަހުން ދުނިޔޭގެ ކަންކަން އޮންނާނެގޮތުގެ ތަސައްވުރާއި، މީހުން އަދާކުރާނެ ވަޒީފާތަކާއި، ޗުއްޓީ ހޭދަކުރުމަށް ޖައްވަށް ދަތުރުފަތުރު ކުރުމާއި، އައު ހޯދުންތަކާއި، އެފަދަ އެތައްކަމެއް އެ ކުދިންގެ ތަސައްވުރުގައި ހުރިގޮތް މި ދެ ފޮތުގައި ލިޔުމުންނާއި ކުރެހުމުގެ ޒަރީޢާއިން ހިމަނާފައިވެއެވެ. އަދި، ނަންދިނުމުން ފެށިގެންގޮސް ބަނޑޭރިގަނޑާއި ފޮތުގެ ހުރިހާ ކޮންޓެންޓެއް ތައްޔާރުކޮށްފައި ވަނީ ކުޑަކުދިންނެވެ. މި ދެ ފޮތް ތައްޔާރުކުރުމުގައި ރާއްޖޭގެ އެކި ކަންކޮޅުތަކުން 400 އަށް ވުރެ ގިނަ ކުދިން އޮންލައިންކޮށް ބައިވެރިވެފައިވެއެވެ.\nބިލަށް ހައްލެއް ހޯދައިދޭނެ ކަމުގެ ޔަގީންކަން ރައީސް ދެއްވި: އަދާލަތު\nޖެނުއަރީ 10, 2021 11:19\nމިގޮތަށް ހައްދާފަ ބަހައްޓަން ހެޔޮވަރު ސަންގޯރެއް ތީ


Ras Online - ކޯވިޑް-19: ބޭހެއް ހޯދިއްޖެ؛ ވެކްސިނަކާއި ނުލައި ވައިރަސް ހުއްޓުވޭނެ - ސައިންސްވެރިން\nކޯވިޑް-19: ބޭހެއް ހޯދިއްޖެ؛ ވެކްސިނަކާއި ނުލައި ވައިރަސް ހުއްޓުވޭނެ - ސައިންސްވެރިން\nމަސީއާ މޫސާ 19 މޭ 2020 - 13:31\nދުނިޔޭގައި ހަލުއިކަމާއެކު ފެތުރެމުންދާ ކޮރޯނާވައިރަހުގެ ބަލިމަޑުކަމަށް ނިމުމެއް ގެނައުމުގެ ބާރު ލިބިފައިވާ ބޭހެއް ތައްޔާރުކުރެވިއްޖެކަމަށާއި ވެކްސިނަކާއި ނުލައިވެން ަމިބޭހުން ބަލިކޮންޓްރޯލް ކުރެވޭނެ ކަމަށް ޗައިނާގެ ލެބޯޓްރީއަކުން ހާމަކޮށްފިއެވެ.\nމިދިޔަ އަހަރުގެ ފަހުކޮޅުގައި ޗައިނާގެ ވޫހާން ސިޓީއިން އަލަށް ފެނުނު މި ވައިރަސް މިހާރު މުޅި ދުނިޔެއަށް ފެތުރިފައިވާއިރުއިރު ފަރުވާއެއް ނުވަތަ ވެކްސިނެއް ހޯދުމުގައި ބައިނަލްއަޤްވާމީ ވާދަވެރިކަމެއް ވަނީ އުފެދިފައެވެ.\nއެގޮތުން ޗައިނާގެ ޕެކިންގް ޔުނިވާސިޓީއިން ޓެސްޓުކުރަމުންދާ ބޭހަކުން ވައިރަހަށް ފަރުވާކުރުމުގެ އިތުރުން، ކުރު މުއްދަތަކަށް ބަލިން ރައްކާތެރިވެސް ކޮށްދޭކަމަށް ސައިންސްވެރިން ވަނީ ބުނެފައެވެ.\nމި ޔުނިވާސިޓީގެ، ބެއިޖިންގް އެޑްވާންސްޑް އިނޮވޭޝަން ސެންޓަރ ފޯ ޖީނޯމިކްސް ގެ ޑިރެކްޓަރު ސުނޭ ޒީ އާއި ހަވާލާދީ އޭއެފްޕީން ރިޕޯޓްކޮށްފައިވާގޮތުގައި ޖަނަވާރުން ހިމަނައިގެން ކުރެވުނު ތަހުލީލުތަކުގައި މި ބޭސްވަނީ ކާމިޔާބީ ހޯދާފައެވެ.\n"ހިކަނދިގަޔަށް ނިއުޓްރަލައިޒިންގް އެންޓިބޮޑީތައް އިންޖެކްޓް ކުރިތާ ފަސް ދުވަސްތެރޭގައި ހަށިގަނޑުގައި ވައިރަސްގެ އަސަރު 2500 ގުނަ ދައްވެފައިވޭ. އޭގެ މާނައަކީ ބޭހުން ރަނގަޅު އަސަރުތަކެއް އެބަ ކުރޭއޭ." ޒީ ވިދާޅުވިއެވެ.\nއިންސާނުންގެ ހަށިގަނޑުގެ ދިފާއީ ނިޒާމުން ސެލްތައް އިންފެކްޓުވުން ހުއްޓުމަށް ބޭނުންކުރާ "ނިއުޓްރަލައިޒިންގް އެންޓިބޮޑީ" ތައް ބޭނުންކޮށްގެން މަސައްކަތްކުރާ މި ބޭސް ތައްޔާރުކޮށްފައިވަނީ ބަލިން ރަނގަޅުވެފައިވާ 60 މީހެއްގެ ލެއިން މި މާއްދާ ވަކިކޮށްގެންނެވެ.\nޒީ އާއި އޭނާގެ ޓީމުން ހެދި ތަހުލީލުތަކުގެ މައްޗަށް ބިނާކޮށް ހެދި ދިރާސާއަކުން ދައްކާ ގޮތުގައި މި އެންޓިބޮޑީތައް ބޭނުންކުރުމުން ބަލި ފަސޭހަވުން އަވަސްވެ، ބަލިން ކޮންމެވެސް ވަރެއްގެ ރައްކާތެރިކަމެއް ލިބިގެންދާކަމަށެވެ.\n"އިމިއުނޯލޮޖީ އަދި ވައިރޮލޮޖީއަށްވުރެ ބޮޑަށް އަހަރެމެން ހާއްސަވަނީ ސިންގްލް-ސެލް ޖީނޯމިކްސް އިން. އަދި ސިންގްލް-ސެލް ޖީނޯމިކްސްގެ އެހީގައި ނިއުޓްރަލައިޒިންގް އެންޓިބޮޑީ ހޯދިދާނެކަން އެނގުމުން ވަރަށް އުފާކުރިން." އޭނާގެ ޓީމުން ރެއާއި ދުވާލު މަސައްކަތްކުރަމުން ގެންދާކަމަށް ބުނެ ޒީ ކިޔައިދިނެވެ.\nޒީ އިތުރަށް ވިދާޅުވީ ކްލިނިކަލް ޓްރަޔަލް ފެށުމުގެ މަސައްކަތް ކުރިއަށް އެބަދާ ކަމަށާއި، އެކަން ކުރިއަށް ގެންދާނީ އޮސްޓްރޭލިއާގައިކަމަށެވެ. އެއީ ޗައިނާގައި ބަލި ޖެހިފައިވާ މީހުންގެ އަދަދު މަދުވެފައިވާތީ، ޓްރަޔަލްގައި ބައިވެރިވުމަށް ޝަރުތު ހަމަވާ ގިނަ މީހުން ނުލިބިދާނެތީއެވެ.\n"އުންމީދަކީ މި ނިއުޓްރަލައިޒިން އެންޓިބޮޑީތަކަކީ ކޯވިޑް-19ގެ ބަލިމަޑުކަމަށް ނިމުމެއް ގެނުވައިދޭ ބޭހަކަށްވުން." ޒީ ވިދާޅުވިއެވެ.\nދުނިޔޭއިން މިހާތަނަށް 4.9 މިލިއަނަށްވުރެ ގިނަ މީހުން ބައްޔަށް ޕޮޒިޓިވްވެފައިވާއިރު، މަރުވި މީހުންގެ އަދަދު އުޅެނީ 320،368 ގައެވެ.


Kairi ... Namaves dhurugaivaa Maliku 21 - One Online\nކައިރި ... ނަމަވެސް ދުރުގައިވާ މަލިކު 21\nމަލިކުގެ ކާވެނި ސައެއް --- ފޮޓޯ: އެފް.ޖީ\nއަޅުގަނޑުމެންގެ އަޚުންނާއި އުޚްތުންކަމުގައި ހިމެނޭ މަލިކުމީހުންގެ ތެރޭގައި ކާވެންޏަކީ ވަރަށް ޚާއްޞަ އާދަކާދަތަކެއް އެކަމުގައި އެކުލެވިފައި އޮންނަ ކަމެކެވެ.\nމަލިކުގައި ތަންކޮޅެއްކުރިން ކާވެނިކޮށް އުޅެނީ ޢާއިލީގޮތުން ބަލައިގެން ދެބެންގެދެދަރި ހިސާބުންނެވެ. އޭގެ އެންމެބޮޑު ބޭނުމަކީ ޢާއިލީ މުދައު ބޭރުފަރާތަކަށް ދިޔަނުދިނުމެވެ. ދެވަނަ ސަބަބަކީ ނަސްލީގޮތުން މީހުން ބެހިފައިވާގޮތުގައި އޮންނަ ތަފާތެވެ. ނަމަވެސް މިހާރު ކާވެނި ކުރުމުގައި މިދެންނެވި ޢާއިލީ ގުޅުމަށް ބެލުމެއް ނޯވެއެވެ. އެކަމަކު މަނިކުފާނުން (ރާއްޖޭގައި ނަމަ ބޭފުޅުން) ރާވެރީންގެ ފަންތީން ކާވެންޏެއް ނުކުރެއެވެ. މިއީ ހަމައެކަނި މަލިކުގައި މިކަން އޮންނަގޮތެއް ނޫނެވެ. މާލެއާއި ރާއްޖެތެރޭގައިވެސް އިހުގައި މިކަން އޮތްގޮތެވެ.\nމަލިކުގައި ޢާއިލާއެއްގެ އަންހެންކުއްޖަކު ނުވަތަ ފިރިހެންކުއްޖަކު ބޮޑުވެއްޖެނަމަ އޭނާއާ ކައިވެނީގެގޮތުން ގުޅުވާނެ ބައިވެރިޔަކު ހޯދުމަކީ އޭނާގެ މައިންބަފައިންގެ ކަމެކެވެ. ކާވެނިކުރަން ބޭނުންވާ ކުއްޖާގެ މައިންބަފައިން މަޝްވަރާކޮށްގެން އަނެއްޖިންސުގެ ކުއްޖަކު އިންތިޚާބުކޮށް އެކުއްޖާގެ މައިންބަފައިންނާ ވާހަކަ ދައްކައި އެއްބަސްވުމަކަށް އައުމަށްފަހު ދެފަރާތުގެ ޢާއިލާއިން އެމީހުންގެ ކަނޑައެޅުން ކާވެނިކުރާ ދެކުދީންނަށް އަންގައެވެ. އެދެކުދީން ޤަބޫލުވެއްޖެނަމަ އެހިސާބުން ކާވެނީގެ މައްސަލަ ކުރިއަށް ގެންދަނީއެވެ. ޤަބޫލު ނުވެއްޖެނަމަ އެހެންފަރާތެއް ހޯދައި އިސްވެދެންނެވި ގޮތަށް ކުރިޔަށް ދަނީއެވެ. މިހާރަކަށްއައިސް ލޯބީގެ މައްޗަށް ބިނާކޮށް ކުރެވޭ ކާވެނިވެސް މަދެއް ނޫނެވެ. ނަމަވެސް އެފަދަ ކާވެނިތަކުގައިވެސް އާދަކާދައިގެގޮތުން ހިފަހައްޓާ އުޞޫލުތަކުގައި އެއްވެސް ތަފާތެއް ނުހުރެއެވެ. ތަފާތަކީ ހަމައެކަނި ކާވެނިވާ ދެމީހުންގެ މެދުގައި ކުރީއްސުރެ ދެނެފަރިތަކަމެއް އޮތުމެވެ. ދެކުއްޖެއްގެ މެދުގައި ލޯބީގެ ގުޅުމެއް އުފެދޭ އިރަށް އެއީ މައިންބަފައިން ނުރުހޭ ކަމެއްކަމުގައި ވާނަމަ އެކަމެއް ހުއްޓުވައެވެ. ކޮންމެގޮތެއްގައިވެސް ކާވެނީގެ ކުރީގައި މިނިވަން ބައްދަލުވުންތަކެއް ނޯވެއެވެ.\nމަލިކު މާމިސްކިތުގައި ބޭއްވި ކާވެނި މަޖިލިހެއް --- ފޮޓޯ: އެފް.ޖީ\nކާވެނިކުރާ ދެކުދީންނާއި ދެފަރާތުގެ ޢާއިލާ އެއްބަސްވުމަކަށް އައުމަށްފަހު ފިރިހެންކުއްޖާގެ ފަރާތުން އަންހެންކުއްޖާގެ ގެއަށް އިންނަން އަހަން ދިޔުން އޮވެއެވެ. އިންނަން އަހަން ދާނީ ފިރިހެންކުއްޖާގެ މަންމައާއި، ދެފަރާތުގެ ބޮޑުދައިތައިންނާއި، އޭނާގެ އެއްބަނޑު ނުވަތަ އެއްބަފާ އަންހެނުންނެވެ. މިދާދިޔުމުގައި "ފޭލި މަލާފަތެއް" ގެންދެއެވެ. އޭގައި ހުންނާނީ އަންހެނެއްގެ އަތްފައިގެ ގަހަނައާއި އުނުފޭރާމެވެ.\nއިންނަން އަހާ ދުވަހުގެ ރަސްމިއްޔާތަށް އަންހެންކުއްޖާގެވެސް ދެފަރާތުގެ ބޮޑުދައިތައިން ޙާޟިރުވެއެވެ. އެދުވަހު އޮންނަނީ ކާވެނީގެ މުނާސަބާގައި ފިރިހެންކުއްޖާގެ ފަރާތުން ދޭ އެއްޗެހި ދޭނެ ދުވަހެއް ހަމަޖެއްސުމާއި، ކާވެނިކުރާނެ ދުވަހެއް ކަނޑައެޅުމާއި، ކާވެނީގެ ދަޢުވަތު ދޭނޭ މީހުންގެ ނަންތައް އެކަށައެޅުމެވެ.\nއިންނަން އަހާ ދުވަހު އެރަސްމިއްޔާތުގައި ބައިވެރިވާ މީހުންނަށް ސައިތައްޔާރު ކުރެއެވެ. އެކަމަށް ބޭނުން ހުރިހާ ޚަރަދެއް ފިރިހެންކުއްޖާގެ ގެއިން އަންހެންކުއްޖާގެ ގެއަށް ފޮނުވާނެއެވެ.\nމަލިކު މާމިސްކިތުގެ ހަރިންމަ ތެރޭގައި ހުރި ސުލްޠާން މުކައްރަމް މުހައްމަދު އިމާދުއްދީނުގެ މަހާނަފުޅުގެ ގާ --- (މި ފޮޓޯ ނެންގެވީ އޮނަރަބަލް އަހުމަދު ހިލްމީ ދީދީ)\nރާއްޖޭގެ އެހެނިހެން ރަށްރަށުގައި މިކަން އޮންނަ ގޮތާމެދު ވިސްނާއިރު ހއ.ދިއްދޫގައިވެސް ކާވެނިބަތުގެ ކުރީގައި ސައެއް ހަދައެވެ. އެސައި ހެދުމަށް ބޭނުންވާ ހުރިހާ އެއްޗެއް ފިރިހެންކުއްޖާގެ ގެއިން އަންހެންކުއްޖާގެ ގެއަށް ފޮނުވުމުން ސައިހަދަނީ އަންހެންކުއްޖާގެ ގޭގައެވެ.\nއިންނަން އަހާ ދުވަހު އެރަސްމިއްޔާތަށް ފަހު އޮންނަނީ، "ސަހީ" ކުރުމެވެ. އާދެ، ކާވެނީގެ "އިޤްރާރު" ގައި ސޮއިކުރުމެވެ. ސޮއިކުރަން ދަނީ ކަތީބު ގާތަށެވެ. ކަތީބުގެއަށް ދަނީ ފިރިހެންކުއްޖާއާއި އޭނާގެ ބައްޕަ ނުވަތަ ބައްޕަ ފަރާތުގެ ބޮޑުބޭބެއާއި ދައްތަ އިނދެގެން އުޅޭ ބޭބެއާއެވެ. އަންހެންކުއްޖާގެ ފަރާތުން ދަނީ މަންމަ ނުވަތަ އައްޕައްޗި (ބައްޕަ ފަރާތުގެ ބޮޑުދައިތަ) އާއި ބަފާފުށުގެ ބޮޑުބޭބެގެ އަންހެނުންނެވެ.\nކަތީބު ފުރަތަމަ ސުވާލުކޮށް، މަޢުލޫމާތު ހޯދައި ސޮއިކުރުވަނީ އަންހެންކުއްޖާގެ ފަރާތުންނެވެ. އޭގެފަހުން ފިރިހެންކުއްޖާއާ ސުވާލުކޮށް މަޢުލޫމާތު ހޯދައި އަންހެންކުއްޖާ ރަންކީ ޢަދަދު އަންގައި ފިރިހެންކުއްޖާ ލައްވައި ސޮއި ކުރުވައެވެ. ކާވެނީގެ ޙިކުމަތާއި، ދީނީގޮތުން އެކަން އޮންނަގޮތާމެދު ވާހަކަދައްކައި، ނަސޭހަތްދެއެވެ. މަލިކުގައި އިހުޒަމާނުގައި ރަންކިޔަނީ:\nކަލޯއަކަށް: -/10 އަށެވެ.\nމަލިކުގައި މިހާރު ރަންކިޔުމުގައި މިއުޞޫލަށް ތަބާވުމެއް ނޯވެއެވެ. ޢާންމުކޮށް މިހާރު ރަންކިޔަނީ -/250ރ. އާއި 4,000/-ރ. އާ ދެމެދުގެ ޢަދަދުތަކަށެވެ. ތިރީގައި މިވަނީ ދެމަފިރީން ސަހީކުރާ (ސޮއިކުރާ) އެއްބަސްވުމެވެ.\nރަޖްނަމްބަރު: ތާރީޚު: ރަން:\nޢުމުރު: ވަނަ ކާވިނި: އާޕަހުގައި އަނެކަކައި\nއަނބި، ބަފޯގެ ނަމާއިއެކު:\n1.\tފިރިޔާއަކީ އަނބިމީހާއަށާއި، ދަރީންނަށް ގޯތީގެ އިސްވެރިޔާ ކަމުގައި ވާނެއެވެ.\n2.\tދީނާއި ޚިލާފުވާކަމެއް މެނުވީ ފިރިޔާ ކުރާ އެހެނިހެން ހުރިހާ ޖާއިޒު އަމުރަކަށް އަނބިމީހާ ތަބާވާނެއެވެ.\n3.\tދެމަފިރީން ހެޔޮކަންތަކުގައި އެކެއް އަނެކަކަށް މަދަދުވެރިވާނެތެވެ.\n4.\tދެމަފިރީން އާޕަހުގައި އެއްހާލެއްގައިވެސް އެކެއް އަނެކަކަށް ޚިޔާނަތްތެރިއެއް ނުވާނެތެވެ.\n5.\tދެމަފިރީން އެކެއް އަނެކެއްގެ ކިބާގައި ހުރި ޠަބަޢީ އުނިކަން ކެތްތެރިކަމާއިގެން ބަރުދާސްކުރާނެތެވެ.\n6.\tދެމަފިރީން އެކެއް އަނެކެއްގެ ކިބާގައި ހުރި ސިއްރީ ޢައިބުތަކެއް އެހެނިހެން ހިލޭ މީހުންގާތު ކިޔައި ހަދައިޔެއް ނޫޅޭނެތެވެ.\n7.\tއެކެއް އަނެކެއްގެ އަބުރާއި ޢިއްޒަތަކީ ތިމާގެ އަމިއްލަކަމުގައި ހިތައިގެން އެއަށް ސަމާލުވެ އުޅޭނެތެވެ.\n8.\tއަނބިމީހާގެ މަޙްރަމުން ފިޔަވައި ނާމަޙްރަމުންގެ ތެރެއިން ފިރިޔާ ރުހިނުވާ އެކަކައިވެސް އަނބިމީހާ އެއްވެސް ގުޅުމެއް ނުބަހައްޓާނެއެވެ. އަދި ނުމެ ފިރިޔާ އެފަދަ އަނބިމީހާ ނުރުހޭ އަންހެނެކައި އެއްވެސް ގުޅުމެއް ބަހައްޓާނެ މެއެވެ.\n9.\tމާތްކަލާނގެ ދެއްވި ދަރީންނަކީ އެއީ އެންމެބޮޑު ނިޢުމަތްކަމުގައި ބަލައިގެން އެދަރީންގެ ދެދުނިޔެ ބާއްޖަވެރިކުރުމަށް ދެމަފިރީން ބައިވެރިވެގެން މަސައްކަތް ކުރާނެތެވެ.\n10.\tދެގޯތި މައިންބަފައިންގެ ނުރުހުން ޠަލާޤުގެ ނުވަތަ ޚުލްޢުގެ ސަބަބެއްކަމުގައި ވެގެން ނުވާނެއެވެ.\n11.\tދެމަފިރީންގެ ދެމެދުގައި އުފެދޭ ހުރިހައި އަރައިރުންތަކަށް ފައިޞަލާ ކުރެވޭނީ ޝަރުޢީގޮތުން އެކަންޏެވެ. އެއަރައިރުންތައް ހިފައިގެން އެކަކުވެސް ދުނިޔަވީ ކޯޓަކަށް ނުދާނެއެވެ.\n12.\tދެމަފިރީންގެ ދެމެދުގައި ކޮންމެވެސް ގޮތަކުން ނަމަވިޔަސް އަރައިރުމެއް ހިނގައިފިނަމަ ޚަޠީބުގެ މެދުވެރިކަމައިގެން ދެފަރާތުންހުރި މީހުންވެގެން އާޕަހުގައި ޞުލްޙަވެރިވޭތޯ ނުބަލައި އެކަކުވެސް ތަލާޤު ދިނުމަށް ނުވަތަ ޚުލްޢު ލިބުނުމަށް ނުއެދޭނެއެވެ.\n13.\tދެމަފިރީންގެ ތެރެއިން އެކަކަށްވެސް ޚަޠީބުގެ މެދުވެރިކަމާއިގެން މެނުވީ ޠަލާޤުގެ ނުވަތަ ޚުލްޢުގެ ނުވަތަ ތިމާގެ އަމިއްލަ ނަފްސަށް ޠަލާޤު ދިނުމުގެ ނުވަތަ ކާވެނި ފަސްޚުކުރުމުގެ ހުއްދައެއް ނޯންނާނެއެވެ. ޚަޠީބުގެ ޙުކުމާއި ނުލައި އަމިއްލަ ނަފްސަށް ޠަލާޤެއް ނުދެވޭނެއެވެ.\n14.\tޠަލާޤު ދޭންޖެހިއްޖެނަމަ ފިރިޔާ ދޭނީ ޖިމާޢުކޮށްފައިނުވާ ޠުހުރެއްގައި ރުޖްޢީ ޠަލާޤެކެވެ. އަދި އެއީ ފިރިޔާއަށް ކަމެއް ނެތިގެން ދެވޭ ޠަލާޤަކީނަމަ ޚަޠީބު ހަމަޖެއްސި ގޮތަކަށް ދޭންޖެހޭ ހުރިހައި ކަރަދެއް ދީ އަވަދިވެއްޖައުމަށް ފަހުގައެވެ.\nއަބްދުﷲ ސާދިގާއި އަބްދުﷲ ފާރޫގު ހަސަން މަލިކު މަލަރީތި ކަނޑޫ ފަލުގައި --- (ކަޅުއޮށްފުންމިޔަށް ރިތާއި ފަނާދަނޑި ކެނޑުއްވީ މި ކަނޑޫފަލުން --- ފޮޓޯ: އެފް.ޖީ\n15. ޠަލާޤަށްފަހު އޭގެ ޢިއްދާގައި ދޭންޖެހޭ ކަރަދުގެ ހިސާބު ކުރެވޭނީ އާދާގައި ފިރިޔާ މަސްމަހަށް ދެމުންއައި ކަރަދެއްގެ ގޮތްމަތިންނެވެ.\n16.\tރަށުން ފޭގައިހުރި ފިރިޔަކު ރަށުން ފުރައިގެން ހަމަސްދުވަސް ނުވަނީސް ޠަލާޤުނާމާއެއް ނުފޮނުވާނެއެވެ. އެއަށްފަހު ފޮނުވާ ޠަލާޤުނާމާގައި ޠަލާޤުގެ ސަބަބުތައް ދައްކައި މަދުވެގެން ދީންދާރު ދެމީހަކު ހެކިވާނެއެވެ. އަދި ޠަލާޤުނާމާ ރަށަށް އާނާނީ އެ ހެކިވެރީންގެ ތެރެއިން ކޮންމެ އެކެއްގެ އަތުގައި ޚަޠީބުގެ ނަމުގައެވެ. ނަމަވެސް ޠަލާޤުނާމާ ފޮނުވާންޖެހުނީ އަނބިމީހާގެ ކިބައިން އެންމޭނަށްމެ ފައުޅުވެގެންވާ، ނުހަނުވެސް ފާފަވެރި ލަދުޙަޔާތްނެތް ކަމެއްގެ ސަބަބުން ކަމުގައިވިއްޔާ ޚަޠީބު ނަމުގައި އޭނާ އެޠަލާޤުނާމާގައި ހެކިން ފިޔަވައި ނަންގަނެވިދިޔަ ޝަރުޠުތައް ހުރުން ބޭނުމެއް ނޫނެވެ.\n17.\tތެލިގިރާބުން ދެވޭ އެއްވެސް ޠަލާޤެއް ޤަބޫލެއް ނުކުރެވޭނެއެވެ.\n18.\tފިރިޔާ ރަށުން ބޭރުގައި ދެއަހަރަށް ވުރެ ގިނަދުވަސް އަނބިމީހާޔައި ގުޅުމެއް ނުބަހައްޓައި ހުރެއްޖެނަމަ އަނބިމީހާއަށް ޙުލްޢު އަތުލުމުގެ ނުވަތަ އަމިއްލަ ނަފްސަށް ޠަލާޤު ދިނުމުގެ ހުއްދަވާނެއެވެ.\n19.\tހަތަރުއަހަރު ވާންދެން ފިރިޔާގެ އެއްވެސް ހިލަމެއް ނުވެއްޖެނަމަ އަނބިމީހާއަށް ތިމާގެ އަމިއްލަ ނަފްސަށް ޠަލާޤުދީ ވަރިވުން ހުއްދަވާނެއެވެ. މިހެން ވަރިވެއްޖެ އަންހެނަކު އެހެން ފިރިހެނަކާއި އިނުމަށްފަހު ހިލަމެއް ލިބިއްޖެ ފިރިހެނާއަށް އެއަންހެނާއަކީ ތިމާގެ އަނބިކަމުގެ ދާވާކުރުން ހުއްދަވެގެން ނުވާނެއެވެ.\n20.\tފިރިޔާއަށް ތަނަވަސްކަން ލިބިވާ ހާލުގައިވެސް އަނބިމީހާގެ ކަރަދެއް ނުބަލައި ހަމަސްދުވަސް ވާނދެން ހުރެއްޖެނަމަ އަނބިމީހާއަށް ވަރިވާން ހުއްދަވެގެންވާނެއެވެ.\nމަލިކުން ދިވެހި އޮޑިފަހަރަށް ފެންލައި އުޅުނު ވަޅެއް --- ފޮޓޯ: އެފްޖީ\n21. އާޕަހުގައި އުޅެވެންނެތްކަން ސާބިތުވެއްޖައުމަށް ފަހުވެސް ފިރިޔާ ޠަލާޤުދީ ވަރިވާން ތައްޔާރުނުވަނީ ވިއްޔާ ތިމާގެ އަމިއްލަ ނަފްސަށް ޠަލާޤުދީ ވަރިވުން އަނބިމީހާއަށް ހުއްދަވާނެއެވެ.\n22.\tދެމަފިރީންގެ ތެރެއިން ކޮންމެވެސް އެކަކަށް، ދެމަފިރި ގުޅުންތައް ނުބެހެއްޓޭނެ ވަރުގެ އައިބެއް ނުވަތަ ބައްޔެއް އޮތީވިއްޔާ ނުވަތަ ޖެހިއްޖެއްޔާ އަނެކަކަށް ކާވެނި ފަސްޚުކުރުމުގެ އިޚްތިޔާރު އޮންނާނެއެވެ.\n23.\tއަމުދުންވެސް އެކީ އުޅެވޭކަށެއް ނެތްކަން ކަށަވަރުވެއްޖައުމުން ދެމަފިރީން ވަރިވެއްޖައުމަށް ފަހުވެސް ދެގޯތިދެމެދުގައި ޖެއްސުމެއް ވާނޭވަރުގެ އެއްވެސްގޮތެއް އެކަކުވެސް ނުހަދާނެއެވެ.\n24.\tދެމަފިރީން ވަރިވެއްޖައުމަށްފަހުވެސް މާތްކަލާނގެ ދެއްވި ދަރީން ގެންގުޅި ބޮޑުކުރާނީ ދެގޯތިމީހުން އެކެއް އަނެކެއްގެ ލަފަޔާއި ލައިގެންނެވެ.\n25.\tވަރިވެއްޖައުމަށްފަހުވެސް ދަރީންގެ ބަފޯ ނުވަތަ ބަފޯގެ ފަރާތުން ހުރި ވަލޮތް (ވަލީ) ވެރިޔަކު، ތިމާއަށް ކުޅަދާނަވެގެންވާ މިންވަރަކަށް ދަރީންނަށްދޭ އެއްޗެއް ދަރީންގެ އަމޯ ފަރާތުން ހުރި މީހަކު ޤަބޫލުކުރާނެއެވެ.\n26.\tދަރީންގެބަފޯ ނުވަތަ އެބަފޯގެ ފަރާތުން ހުރި ވަލޮތްވެރިޔަކު ތިމާއަށް ކުޅަދާނަވެގެންވާ މިންވަރަކަށް ދަރީންގެ ޖާއިޒު ވެގެންވާ ބޭނުންތައް ފުއްދައިދޭހައި ހިނދު އެ ޙާޖަތްތައް ފުއްދައިދޭ މީހަކާއި ދަރީން ދުރުކޮށް ބެހެއްޓުން ދަރީންގެ އަމޯއަށް ނުވަތަ އަމޯ ފަރާތުންހުރި ދަރީން ބަލަހައްޓާ މީހަކަށް ހުއްދަވެގެން ނުވެއެވެ.\n27.\tދަރީންގެ ބަފޯ ނުވަތަ ބަފޯ ފަރާތުން ހުރި ވަލޮތްވެރިއަކު ދަރީންގެ ޖާއިޒުވެގެންވާ ޙާޖަތްތައް ތިމާއަށް ކުޅަދާނަވެގެންވާ މިންވަރަކަށް ފުއްދައިނުދެނީވިއްޔާ އެމީހަކަށް އެއްޙާލެއްގައިވެސް ދަރީންގެ އެއްވެސް ކަމަކާ ވަލޮތްވެރިއެއްގެ ގޮތުން ބެހުން ހުއްދަވެގެން ނުވާނެއެވެ.\n28.\tދެމަފިރީން ވަރިވެއްޖައުމަށް ފަހުވެސް ފިރިހެންދަރީން މަސައްކަތުގައި ހިފާ އުމުރަށް ފޮޗާނދެން، އަންހެންދަރީން ފިރިޔަކާއި އިނުމަށް ދާނދެން އެދަރީންގެ ޖާއިޒު ބޭނުންތައް، ތިމާއަށް ވެވޭން އޮތް މިންވަރަކަށް ފުއްދައިދިނުމަކީ، އެ ދަރީންގެ ބަފޯގެ ނުވަތަ ބަފޯފަރާތުންހުރި ވަލޮތްވެރިއެއްގެ ޒިންމާއެކެވެ.\n29.\tދެމަފިރީންގެ އާޕަހުގައި އެކުވެރިވެ އުޅޭ ދުވަސްވަރުގައްޔާއި، ވަރިވާން ޖެހިއްޖެނަމަ އެޔާއިގުޅޭ ކަންތަކުގައި މާތްކަލާނގެއާއި އެކަލާނގެ ރަސޫލާ صلّى اللّـه عليه وسلّم ދެއްކެވި މަޢުރޫފުތަކާއި މަރިޔާދުތަކަށް ޢަމަލުކުރާނެއެވެ.\n30.\tދެމަފިރީންގެ ދެމެދުގައި ހިނގައިފި އަރައިރުމެއް ޢާލިމުންގެ ލަފަޔާއިލައިގެން ޚަޠީބު ކުރި ފައިޞަލާއެއް ދެމަފިރީންނަށް ޤަބޫލުވާނެއެވެ.


Himabihi jehifaivaa meehaku anekkaa ves fenijje | Mihaaru\nހިމަބިހި ޖެހިފައިވާ މީހަކު އަނެއްކާވެސް ފެނިއްޖެ\n18 ޖެނުއަރީ 2020 - 19:296comments\nރާއްޖެއިން ނައްތާލާފައިވާ ހިމަބިހި އަލުން ފެތުރެން ފެށި ފަހުން ހަތަރު ވަނަ މީހަކަށް ހިމަ ބިހި ޖެހިފައިވާކަން މިއަދު ކުރި ޓެސްޓްތަކުން އެނގިއްޖެ އެވެ.\nރާއްޖޭގައި ހިމަބިހި ފެތުރެމުންދާ ކަން ހެލްތު މިނިސްޓްރީން އިއުލާނު ކުރީ މިދިޔަ ހޯމަ ދުވަހު އެވެ. ހިމަބިހި ޖެހުނު މީހުން އުޅުނު ސަރަހައްދާއި އެ މީހުންނާ ގުޅުން އޮންނަ މީހުން ޓެސްޓްކުރަން އެ ހިސާބުން ފެށި އެވެ. މިދިޔަ އަންގާރަ ދުވަހާ ހަމަ އަށް ބައްޔަށް ޕޮޒިޓިވް ވެފައިވަނީ ތިން މީހެކެވެ.\nމިފަހަރު ހިމަބިހި ޖެހުނީ ކޮން އުމުރެއްގެ މީހަކަށް ކަމެއް އަދި ހާމައެއް ނުކުރެ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިއަދު ބުނީ މިއަދު ހިމަބިއްސަށް ޓެސްޓްކުރި އަށް މީހުންގެ ތެރެއިން އެކަކު އެ ބައްޔަށް ޕޮޒިޓިވް ވެފައިވާ ކަމަށެވެ. އެ ބައްޔަށް އިއްޔެ ވެސް 11 މީހކު ޓެސްޓްކުރި އެވެ. އެކަމަކު އިއްޔެ ޓެސްޓްކުރި އެއްވެސް މީހަކަށް އެބަލި ޖެހިފައެއް ނުވެ އެވެ.\n3 vana meehakah himabihi jehijje\nރާއްޖޭގައި ހިމަބިހި އަލުން ފެތުރެން ފެށުމުން އެ ބަލިން ދިފާއުވާ ވެކްސިން ޖެހުމުގެ މަސައްކަތް ވަނީ ފަށައިފަ އެވެ. އެންމެ ބޮޑަށް އިސްކަންދީގެން ވެކްސިން ދޭނީ އުމުރުން 25 އަހަރުން ދަށުގެ މީހުންގެ ތެރެއިން ވެކްސިން ފުރިހަމަ ނުކޮށް ތިބި މީހުންނަށެވެ.\nހެލްތު މިނިސްޓްރީން ބުނެފައިވާ ގޮތުގައި ދެލައްކަ މީހުންނަށް ދެވޭ ވަރަށް ވެކްސިން ލިބޭނެ އިންތިޒާމް މިހާރު ވަނީ ހަމަޖެހިފަ އެވެ. އެގޮތުން ގެންނަ ވެކްސިން ޝިޕްމަންޓް ދިހަވަރަކަށް ދުވަހުގެ ތެރޭގައި ރާއްޖެއަށް ގެނެވޭ ވަރު ވާނެ ކަމަށް ހެލްތު މިނސްޓްރީން މިދިޔަ ހަފްތާގައި ބުންޏެވެ.\nއިތުރު ލިޔުންތައް ވެކްސިން ދިނުން ހިމަބިހި ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ\nވެކްސިން ޖެހުމަށް މިނިސްޓަރު އިލްތިމާސް ކުރައްވައިފި\nތިންވަނަ މީހަކަށް ހިމަބިހި ޖެހިއްޖެ


ނައިފަރުގައި ދުއްވާ އެއްގަމު އުޅަނދުތައް ބަލައިފާސްކުރުމުގެ ޕްރޮގްރާމެއް ކުރިއަށް ގެންގޮސްފި\nހޯމަ ،22 އޭޕްރިލް 2019 / 19:58\nމަގުމަތީގެ ސަލާމަތާއި ރައްކާތެރިކަން ކަށަވަރުކުރުމަށް ފުލުހުން ކުރަމުންދާ މަސައްކަތްތަކުގެ ތެރެއިން ޅ. ނައިފަރުގައި ދުއްވާ އެއްގަމު އުޅަނދުތައް ބަލައިފާސްކުރުމުގެ ޕްރޮގްރާމެއް އެރަށު ޕޮލިސް ސްޓޭޝަނުން ކުރިއަށް ގެންގޮސްފިއެވެ.\nމިޕްރޮގްރާމަކީ ނައިފަރުގައި ދުއްވާ އެއްގަމު އުޅަނދުތަކަކީ އެއްގަމު ދަތުރުފަތުރުގެ ޤާނޫނާއި ޤަވާއިދާއި އެއްގޮތަށް ދުއްވާ އުޅަނދުތަކެއްތޯ ބެލުމާއި، އެރަށުގެ މަގުތަކަކީ ރައްކާތެރި އަމާން މަގުތަކަކަށް ހެދުމުގެ ގޮތުން ކުރިއަށް ގެންދިޔަ ޕްރޮގްރާމެކެވެ.\nއެޕްރީލް 17 ވަނަ ދުވަހު ކުރިއަށް ގެންދިޔަ މިޕްރޮގްރާމްގައި، އެއްގަމު އުޅަނދުގެ އަހަރީ ފީއާއި އިންޝުއަރެންސާއި ރޯޑްވާދިނަސް ބެލުމުގެ އިތުރުން ޓްރެފިކްގެ އެހެނިހެން ވައިލޭޝަންތައް ބަލައިފައިވެއެވެ. އެގޮތުން 15 އުޅަނދު ބަލައިފާސްކޮށް، އެއްގަމު ދަތުރުފަތުރުގެ ޤާނޫނާއި ޤަވާއިދާއި ޚިލާފަށް އުޅަނދު ދުއްވި ދެ ފަރާތަކާއި މެދު ފިޔަވަޅުއަޅައި ނަސޭހަތްތެރިވެފައިވެއެވެ.


Fuvahmulaku cricket team dhevana hoadhaifi\nދެވަނަ ގައުމީ އަންހެން ޓީ 20 ކްރިކެޓް މުބާރާތުގެ ދެވަނަ ހޯދި ފުވައްމުލަކު ކްރިކެޓް ޓީމު\n14 ޑިސެމްބަރ 2018, 23:58 |\nމާލޭގައި އެއްހަފުތާގެ މުއްދަތަކަށް ކުރިއަށްދިޔަ ގައުމީ އަންހެން ޓީ 20 ކްރިކެޓް މުބާރާތުގެ ދެވަނަ މަގާމު ފުވައްމުލަކު ކްރިކެޓް ޓީމު ހޯދައިފިއެވެ. މިއަދު ހަވީރު ކުރިއަށްދިޔަ ފައިނަލް މެޗުގައި ފުވައްމުލަކު ކްރިކެޓް ޓީމުގެ މައްޗަށް ކާމިޔާބު ހޯދައިގެން މުބާރާތުގެ ތަށި އުފާލާލީ ގްރޫޕް ސްޓޭޖް މެޗުން ފުވައްމުލަކު ޓީމާއި ވާދަކޮށް ބަލިވި ކުނަހަންދޫ މާލޭ ސްޕޯޓްސް އެވެ.\nފޯރިގަދަ ފައިނަލް މެޗުގެ ޓޮސް ދިމާކޮށްގެން ފުވައްމުލަކު ޓީމު ނިކުތީ ހޮވާށެވެ. ފުވައްމުލަކު ކްރިކެޓްޓީމުގެ އަތުން ގްރޫޕް ސްޓޭޖުން ބަލިވެފައިވާ ކުނަހަންދޫ ޓީމުން ނިކުތީ ވަރަށްވެސް ފުރިހަމަ އަށް ތައްޔާރުވެގެނެވެ. އެގޮތުން، ފުރަތަމަ އޯވަރު ތެރޭ 25 ލަޑު (ރަން) ހަދާ ފުވައްމުލަކު ޓީމު ޕްރެޝަރަށް ވައްޓާލިއެވެ. ފުރިހަމަ 20 އޯވަރު ތެރޭ ކުނަހަންދޫ ޓީމުން 141 ލަޑު ހެދިއެވެ. ކުނަހަންދޫ ޓީމުން އެންމެ ރަގަޅަށް ބެޓުކޮށްފައިވަނީ 45 ލަނޑު ހެދި ހަފުސާ އާއި 39 ލަޑު ހެދި ސުމައްޔާއެވެ. ފުވައްމުލަކު ޓީމުން އެންމެ ރަގަޅަށް އުކާފައިވަނީ2ވިކެޓު ނެގި އަމާނީއެވެ. އަމާނީގެ އިތުރުން، އައިމާ އާއި ހަނީފާ އާއި އަނާލް މިއިން ކޮންމެ ކުޅުންތެރިއެއް އެއްވިކެޓް ނެގިއެވެ.\nޕެރެޝަރަށް ވެއްޓިފައިވާ ފުވައްމުލަކު ޓީމުން ޖަވާބުގައި ކުޅެން އަރާ މާއެދެވޭ ކުޅުމެއް ދެއްކިފައެއްނުވެއެވެ. ފުވައްމުލަކު ޓީމުން އެންމެ ރަގަޅަށް ބެޓުކުރަމުން އައި ކެޕްޓަން ޒޫނާ ވަނީ ދެލަނޑާއިއެކު ނުބައިވެފައެވެ. އަދި ފުވައްމުލަކު ޓީމުގެ އެންމެ އިތުބާރުކުޅުންތެރިޔާ އައިމާ ދެވަނަ އޯވަރުތެރޭ އެލްބީޑަބްލިއު ވެ ނުބައިވިއެވެ. އެއަށްފަހު ވިކެޓަކަށްފަހު ވިކެޓެއް ގެއްލެމުން ގޮސް 14 ވަނަ އޯވަރުތެރޭ ހުރިހާ ކުޅުންތެރިން ނުބައިވިއެވެ.\nފައިނަލް މެޗަށްފަހު ވަނަ ވަނައަށް އައިފަރާތްތަކަށް އިނާމު ދިނުންވެސް އޮތެވެ. އެގޮތުން، ފުވައްމުލަކު ޓީމު ކުޅުނު ފުރަތަމަ މެޗު ކަމަށް ވާ ކުނަހަންދޫ އާއި ދެކޮޅަށް ކުޅުނު މެޗާއި ފުވައްމުލަކު ޓީމު ދެވަނައަށް ވިޔަންސާ އާއި ދެކޮޅަށް ކުޅުނު މެޗުގެ މޮޅު ކުޅުންތެރިޔާގެ މަގާމު ހޯދައިފައި ވަނީ ފުވައްމުލަކު ޓީމުގެ އިތުބާރު ކުޅުންތެރިޔާ އައިޝަތު އައިމާއެވެ. އަދި ސެމީ ފައިނަލް ގައި ވިޔަންސާ އާއި ދެކޮޅަށް ކުޅުނު މެޗުގެ ވެސް މޮޅު ކުޅުންތެރިއަކީ އައިމާއެވެ. މީގެ އިތުރުން އެންމެ މޮޅު އެކުންތެރިޔާ (ބޯލާ) އާއި އެންމެ އަގުހުރި ކުޅުންތެރިއަކަށްވެސް ހޮވުނީ އައިމާއެވެ. އެންމެ މޮޅު ފީލްޑާ އަކަށް ހޮވިފައިވަނީ ފުވައްމުލަކު ޓީމުގެ ހައްވާ ޒުހާއެވެ.\nމުބާރާތުގެ ތިންވަނަ ޓީމަކީ ހިންނަވަރު ހިރިޔާ ޓީމެވެ.


India ge aanmu inthihaabuge thaareehuthah iulaanukohfi\nއިންޑިއާގެ އާންމު އިންތިހާބުގެ ތާރީހުތައް އިއުލާނުކޮށްފި\nއިދިކޮޅު ޕާޓީތަކުގެ ކަންބޮޑުވުންތަކާއެކު، އިލެކްޓްރޯނިކް ވޯޓިންގްގައި މިފަހަރު، އިތުރު ސަލަމާތީ ސިސްޓަމެއް ބޭނުންކުރާނެކަމަށް އިލްކޝަންސް ކޮމިޝަނުން ވަނީ ބުނެފައި އެވެ. -- ފޮޓޯ: ރޮއިޓާސް\nނިއު ދިއްލީ (މާޗް 11) - އިންޑިއާގެ 900 މިލިއަނަށް ވުރެ ގިނަ މީހުން ވޯޓުލުމަށް ހަމަޖެހިފައިވާ އާންމު އިންތިހާބު ތާރީހުތައް އިއުލާނުކޮށްފި އެވެ.\nދުނިޔޭގެ އެންމެ ބޮޑު ޑިމޮކްރެޓިކް ހަރަކާތުގައި ގޮތުގައި ސިފަ ކުރާ އިންތިހާބުގައި ގާތްގަނޑަކަށް މިލިއަނެއްހާ ވޯޓު ފޮށި ބަހައްޓާނެ އެވެ.\nހަތް ފިޔަވައްސަކަށް ބަހާލައިގެން އިންތިހާބު ކުރިއަށްދާނީ، އަންނަ އޭޕްރީލް މަހުގެ 11، 18، 23، 29 އަދި މެއި މަހުގެ 6، 12، 19 ގައި ކަމަށް އިންޑިއާގެ އިލެކްޝަންސް ކޮމިޝަނުން ވަނީ އިއުލާނުކޮށްފައި އެވެ. އަދި ވޯޓު ގުނަން ހަމަޖެހިފައިވަނީ މެއި 23 ވަނަ ދުވަހެވެ.\nއިދިކޮޅު ޕާޓީތަކުގެ ކަންބޮޑުވުންތަކާއެކު، އިލެކްޓްރޯނިކް ވޯޓިންގްގައި މިފަހަރު، އިތުރު ސަލަމާތީ ސިސްޓަމެއް ބޭނުންކުރާނެކަމަށް އިލްކޝަންސް ކޮމިޝަނުން ވަނީ ބުނެފައި އެވެ.\nވޯޓާ ވެރިފަޔަބަލް ޕޭޕާ އޮޑިޓް ޓްރެއިލް (ވީވީޕީއޭޓީ) އިންނާނީ އިލެކްޓްރޯނިކް ވޯޓިންގް މެޝިނާއި ގުޅާފައި އެވެ. ވީވީޕީއޭޓީ އިން ވޯޓުލާ ކެންޑިޑޭޓުގެ ލޯގޯ، ނަން އަދި ސީރިއަލް ނަމްބަރެއް ފެންނަ ގޮތަށް ސްލިޕްކޮޅެއް ޕްރިންޓުކޮށްދޭނެ އެވެ. އަދި އެ ސްލިޕް ކޮޅު ވޯޓުގެ ސައްހަކަން ކަށަވަރުކުރުމަށް އިލެކްޝަންސް އޮފިޝަލުންނަށް ފަހުން ބޭނުންކުރެވޭނެ އެވެ.\nމި އިންތިހާބުގައި، އިންޑިއާގެ ޕާލިމަންޓުގެ ތިރިގެ "ލޯކް ސަބާ" ގައި ތިއްބަވާ ޖުމްލަ 545 މެމްބަރުންގެ ތެރެއިން 543 މެމްބަރުން އިންތިހާބު ކުރެވޭނެ އެވެ. ބާކީ ދެ ގޮނޑިއަކީ، އިންޑިއާގެ ރައީސް އައްޔަނުކުރައްވައި، އެންގްލޯ-އިންޑިއަން ނަސްލު ތަމްސީލުކުރާ ދެ މެމްބަރުންނެވެ.\nމޯދީ ދެވަނަ ދަރުރަކަށް؟


SunOnline: Masjid al-Haram gai aammukoh jamaathugai namaadhu kurun fashaifi\nމަސްޖިދުލްހަރަމްގައި އާއްމުކޮށް ޖަމާއަތުގައި ނަމާދު ކުރުން ފަށައިފި\nރުގިއްޔާ މުހައްމަދު މޫސާ 19 Oct 2020, 12:20\nސައުދީ އަރަބިއާއިން ވަނީ ހަތް މަހުގެ މެދުކެނޑުމަކަށް ފަހު މި މަހު އުމްރާ ކުރަން ފަށާފަ -- ފޮޓޯ: އޭޕީ\nރިޔާޒު (އޮކްޓޯބަރު 19): ސައުދީ އަރަބިއާގެ ރައްޔިތުންނާއި އެގައުމުގައި ދިރިއުޅޭ މުސްލިމުންނަށް ބައިވެރިވެވޭ ގޮތަށް މަސްޖިދުލްހަރާމްގައި އާއްމު ގޮތެއްގައި ޖަމާއަތުގައި ނަމާދު ކުރުން އިއްޔެ ފަށައިފި އެވެ.\nކޮރޯނާވައިރަސް ބަލިމަޑުކަމާ ގުޅިގެން މީގެ ހަތް މަސް ކުރިން މަސްޖިދުލްހަރަމް ބަންދު ކުރުމަށް ފަހު މި މަހުގެ ހަތަރެއްގައި އެގައުމުން ވަނީ އެގައުމުގައި ދިރިއުޅޭ މީހުންނަށް އުމްރާ ކުރަން ހުއްދަ ދޭން ފަށާފަ އެވެ. އެގޮތުން އުމްރާ ކުރަން ފެށުމުގެ ފުރަތަމަ ފިޔަވަހީގައި އުމްރާގައި ބައިވެރިވާން ހުއްދަ ދިނީ ދުވާލަކަށް 6،000 މީހުންނެވެ. އަދި އިއްޔެ ދެވަނަ ފިޔަވަހި ފެށުމުން ދުވާލަކަށް 15،000 މީހުންނަށް އުމްރާ ކުރެވޭނެ އެވެ.\nމީގެ އިތުރުން ދެވަނަ ފިޔަވަހީގައި ކޮންމެ ދުވަހަކު 40،000 މީހުންނަށް މަސްޖިދުލްހަރާމްގައި ނަމާދު ކުރަން ހުއްދަ ދޭނެ އެވެ.\nއެއަށް ފަހު އަންނަ މަހުގެ އެކަކުން ފެށިގެން ދުވާލަކު 20،000 މީހުންނަށް އުމްރާ ކުރެވޭނެ އެވެ. އަދި ބައެއް ބޭރު ގައުމުތަކުގެ މީހުންނަށްވެސް އުމްރާގައި ބައިވެރިވެވޭނެ އެވެ.\nކޮރޯނާވައިރަސް ފެތުރުމުގެ ނުރައްކާ އޮތުމުން ސައުދީން މިއަހަރުގެ ހައްޖުގައި ބައިވެރި ކުރީ އެގައުމުގައި ދިރިއުޅޭ 10،000 މީހުންނެވެ. އެއާ އަޅާ ބަލާއިރު މިދިޔަ އަހަރުގެ ހައްޖުގައި 2.5 މިލިއަން މީހުން ބައިވެރިވި އެވެ.\nސައުދީ އަރަބިއާގައި މިހާތަނަށް 342،000އަށް ވުރެ ގިނަ މީހުން ކޮރޯނާވައިރަހަށް ޕޮޒިޓިވްވެ، ބަލީގައި 5,185 މީހަކު ވަނީ މަރުވެފަ އެވެ. އަދި ބަލިން ރަނގަޅުވި މީހުންގެ އަދަދު ވަނީ 328،000އަށް އަރާފަ އެވެ.\n"ބައެއް ސަރުކާރުތަކުން ހެކިން ސޮފްޓްވެޔާއަކުން ޖާސޫސު ކުރޭ"\nހައްޖުގެ އަޅުކަމަށް މައްކާއަށް ޖަމާވާން ފަށައިފި


Dhevana Youth Leaders Forum Ninmaalaifi - Vaguthu\nދެވަނަ ޔޫތް ލީޑާރސް ފޯރަމް ނިންމާލައިފި\nގައުމީ ރޫހާއި އެއްބައިވަންތަކަން ދިރުވާ ޒިންމާދާރު ރައްޔިތުން ބިނާކުރަން ޔުނިވަސިޓީ އަދި ކޮލެޖް ދަރިވަރުން އެކުލެވޭ ކައުންސިލެއް އުފެއްދުމަށް ހޯމް މިނިސްޓްރީން ކުރަމުން އަންނަ މަސައްކަތްތަކުގެ ތެރެއިން އުފައްދާފައިވާ ޔޫތް ލީޑާސް ނެޓްވޯކުގެ މިއަހަރު ކުރިއަށްގެންދާ ދެވަނަ ޔޫތް ލީޑާރސް ފޯރަމް ކާމިޔާބު ކަމާއިއެކު ނިންމާލައިފިއެވެ.\nކޮލެޖް އަދި ޔުނިވާސިޓީތަކުން 150 ދަރިވަރުން ބައިވެރިވި މި ފޯރަމް ކުރިއަށް ދިޔައީ ހުޅުމާލޭ ހުރަވީ ސްކޫލްގައެވެ. މި ފޯރަމް ހުޅުވުމުގެ ރަސްމިއްޔާތު ޝަރަފުވެރިކޮށްދެއްވާނީ ރައީސުލް ޖުމްހޫރިއްޔާގެ ނައިބު ފައިސަލް ނަސީމް ކަމަށް ހޯމް މިނިސްޓްރީން ބުނެ އެވެ.\nމިދިޔަ ހުކުރު އަދި ހޮނިހިރު ދުވަހު ކުރިޔަށް ގެންދިޔަ މި ފޯރަމްގައި ސެޝަންތައް ނަގާފައިވަނީ ''ތަހައްމަލުކުރުމުގެ ސަގާފަތް - މުޖުތަމައުގެ ހަމަޖެހުން'' ޝިއާރަށް އަމާޒުކޮށެވެ. އެގޮތުން ތަފާތު ހަ ދާއިރާއަކުން ތަޖުރިބާކާރު ބޭފުޅުން މައުލޫމާތު ހިއްސާކުރައްވައި، މި ފޯރަމްގެ ތެރެއިން މަޝްވަރާކުރެވުނު ކަމަށް ހޯމް މިނިސްޓްރީން މައުލޫމާތު ދެއެވެ.\nމިހާތަނަށް އައްޑު އަތޮޅާއި ފުވައްމުލަކާއި، ހދ. ކުޅުދުއްފުއްޓާއި، ލ. ގަމާއި ދ. ކުޑަހުވަދޫއާއި ގއ. ވިލިނގިލީގެ އިތުރުން ހޯރަފުށީގައިވެސް ޔޫތް ލީޑާސް ނެޓްވޯކުން ފޯރަމް ކުރިއަށް ގެންގޮސްފައިވެއެވެ. މިއަހަރުގެ ފުރަތަމަ ފޯރަމް ކުރިއަށް ގެންގޮސްފައިވަނީ ފެބްރުއަރީ މަހު ހޯރަފުށީގައެވެ.


ގްރޭޓަރ މާލެ އެންވަޔަރަމެންޓަލް އިމްޕްރޫވްމަންޓް އެންޑް ވޭސްޓް މެނޭޖްމަންޓް ޕްރޮޖެކްޓަށް ބޭނުންވާ 165 މިލިއަން ޑޮލަރު މިނިސްޓަރ އަޙްމަދު މުނައްވަރު ހޯއްދަވައިދެއްވައިފި. - Ministry of Finance\nCurrent: ގްރޭޓަރ މާލެ އެންވަޔަރަމެންޓަލް އިމްޕްރޫވްމަންޓް އެންޑް ވޭސްޓް މެނޭޖްމަންޓް ޕްރޮޖެކްޓަށް ބޭނުންވާ 165 މިލިއަން ޑޮލަރު މިނިސްޓަރ އަޙްމަދު މުނައްވަރު ހޯއްދަވައިދެއްވައިފި.\nގްރޭޓަރ މާލެ އެންވަޔަރަމެންޓަލް އިމްޕްރޫވްމަންޓް އެންޑް ވޭސްޓް މެނޭޖްމަންޓް ޕްރޮޖެކްޓަށް ބޭނުންވާ 165 މިލިއަން ޑޮލަރު މިނިސްޓަރ އަޙްމަދު މުނައްވަރު ހޯއްދަވައިދެއްވައިފި.\nނަންބަރ: (PR) 13-E1/13/2018/8\nއޭޝިއަން ޑިވަލޮޕްމަންޓް ބޭންކުގެ ގަވަރުނަރުންގެ ބޯޑުގެ 51 ވަނަ އަހަރީ ބައްދަލުވުމުގެ ހަވާސާގައި ގްރޭޓަރ މާލެ އެންވަޔަރަމަންޓަލް އިމްޕްރޫވްމަންޓް އެންޑް ވޭސްޓް މެނޭޖްމަންޓް ޕްރޮޖެކްޓަށް އިތުރު 165 މިލިއަން ޑޮލަރުގެ ވަނީ ހަމަޖެހިފައެވެ. މި އެހީ ކަށަވަރު ކޮށްދެއްވާފައި ވަނީ އޭޝިއަން ޑިވަލޮޕްމަންޓް ބޭންކުން ދިވެހިރާއްޖެއަށް ކަނޑައަޅުއްވާފައިވާ ގަވަރުނަރުގެ ހައިސިއްޔަތުން މިނިސްޓަރ އޮފް ފިނޭންސް އެންޑް ޓްރެޜަރީ އަލްފާޟިލް އަޙްމަދު މުނައްވަރެވެ. އަދި މި ޕްރޮޖެކްޓަކީ ދިވެހި ސަރުކާރުން %10 އާއި %13 ގެ މިންވަރަކަށް ޚަރަދު ކުރާނެ ޕްރޮޖެކްޓެކެވެ.\nމި ބައްދަލުވުމުގައި، މިނިސްޓަރ މުނައްވަރު ވަނީ މި ޕްރޮޖެކްޓަށް ފައިނޭންސް ކޮށްދެއްވައި ބޭންކުތައްކަމަށްވާ އޭޝިއަން ޑިވެލޮޕްމަންޓް ބޭންކް (އޭ.ޑީ.ބީ)، އޭޝިއަން އިންފްރާސްޓްރަކްޗަރ އިންވެސްޓްމަންޓް ބޭންކް (އޭ.އައި.އައި.ބީ) އަދި އިސްލާމިކް ޑިވެލޮޕްމަންޓް ބޭންކް (އައި.ޑީ.ބީ)ގެ އިސްވެރިންނާ ބައްދަލުކުރައްވައި މި މަޝްރޫއާއި ބެހޭގޮތުން މަޝްވަރާ ކުރައްވާފައެވެ. އަދި މި މަޝްރޫޢު އަކީ މާލެ ސަރަހައްދުގައި ހިންގޭ އެންމެ ބޮޑު އެއް މަޝްރޫޢު ކަމަށް ވާއިރު، ތިމާވެއްޓާ ރައްޓެހި ނިޒާމެއްގެ ދަށުން ކުނި ނައްތާލުމުގެ މަޤްސަދުގައި ގާއިމް ކުރެވޭ މި ޕޮރޮޖެކްޓްގެ ކޯ ފައިނޭންސަރުންނަކީ އޭ.އައި.އައި.ބީ، އައި.ޑީ.ބީ އަދި ޖަޕާން ފަންޑް ފޮރ ދަ ޖޮއިންޓް ކްރެޑިޓިންގ މެކޭނިޒަމް (ޖޭ.އެފް.ޖޭ.ސީ.އެމް) އެވެ. އެގޮތުން މި ބައްދަލުވުމުގެ މަޝްވަރާތަކުގެ ތެރޭގައި އެ ބޭންކުތަކުގެ އިސް ވެރިންނާއި ބައްދަދަލު ކުރައްވައި، މި މަޝްރޫޢުއަށް އެ ބޭންކުތަކުން ފަންޑު ކޮށްދެއްވާނެ ކަމުގެ ޔަޤީންކަން މިނިސްޓަރ މުނައްވަރު ވަނީ ހޯއްދަވައި ދެއްވާފައެވެ.\nމި ޕްރޮޖެކްޓްގެ ދަށުން މާލޭގެ އިތުރުން ކ، އއ، އދ އަދި ވ އަތޮޅުގެ އާބާދު ވެފައިވާ ރަށްތަކާއި ރިސޯޓުތަކުގައި ކުނި ނައްތާލުމުގެ ދެމެހެއްޓެނިވި ނިޒާމެއް ޤާއިމް ކުރެވިގެން ދާނެއެވެ. މި ޕްރޮޖެކްޓު ކުރިއަށް ގެންދިއުމަށް ހަމަޖެހިފައި ވަނީ މިނިސްޓްރީ އޮފް އެންވަޔަރަމެންޓް އެންޑް އެނާޖީ އާއި ވޭސްޓް މެނޭޖްމަންޓް ކޯޕަރޭޝަން ލިމިޓެޑް (ވެމްކޯ)ގެ ބެލުމުގެ ދަށުންނެވެ.\nމި ޕްރޮޖްކްޓްގެ ފުރަތަމަ ފިޔަވަހި ކުރިއަށް ގެންދިއުމަށް ބޭނުންވާ 40 މިލިއަން ޑޮލަރުގެ ގްރާންޓް ހޯދުމުގެ މަޝްވަރާތައް ވަނީ2މޭ 2018 ގައި މިނިސްޓްރީ އޮފް ފައިނޭންސް އެންޑް ޓްރެޜަރީގައި ކުރިއަށް ގެންގޮސްފައެވެ. މި މަޝްވަރާތަކާއެކު، މި މަޝްރޫޢުގެ ފުރަތަމަ ފިޔަވައްސަށް އޭ.ޑީ.ބީގެ ފަރާތުން އެހީ މިވަނީ ޔަގީންކުރެވިފައެވެ. މި ޕްރޮޖެކްޓުގެ ފުރަތަމަ ފިޔަވަހި އަމާޒު ކުރެވިފައިވަނީ ތިލަފުށީގައި ކުނި އެންދުން ހުއްޓުމަކަށް ގެނައުމަށް މިހާރުން މިހާރަށް ކުރަންޖެހޭ މަސައްކަތްތައް ފެއްޓުމަށެވެ.2ވަނަ ފިޔަވަހި މައިގަނޑު ގޮތެއްގައި ބިނާކުރެވިފައި ވަނީ އެންމެ ފަހުގެ ޓެކްނޮލޮޖީގެ އެހީގައި ކުނި މެނޭޖް ކުރުމުގެ ނިޒާމެއް ތިލަފުށީގައި ގާއިމުކޮށް ކުނިން ހަކަތަ އުފެއްދުމުގެ މައްޗަށެވެ.\nމި ޕްރޮޖެކްޓުގެ ފުރަތަމަ ފިޔަވަހީގެ ޢަމަލީ މަސައްކަތް ފެށޭނެ ކަމަށް ލަފާ ކުރެވެނީ ޖުލައި 2018 ގައެވެ. އަދި ފުރަތަމަ ފިޔަވަހީގެ ދަށުން މިއަހަރުގެ ނިޔަލަށް ތިލަފުށީގައި ކުނި އެންދުން މުޅިންހެން ހުއްޓާލެވޭނެކަމުގެ ޔަޤީންކަން ސަރުކާރުން ވަނީ ދެއްވާފައެވެ. މީގެ އިތުރުން ޕްރޮޖެކްޓް ހިންގުމަށްޓަކައި މޭ މަހުގެ ކުރީކޮޅުން ފެށިގެން ތިލަފުށީގައި 10 ހެކްޓަރުގެ ބިން ހިއްކުމުގެ މަސައްކަތް ފެށުމަށް ހަމަޖެހިފާ ވާއިރު، މި ޕްރޮޖެކްޓުގެ2ވަނަ ފިޔަވަހި ފެށޭނެ ކަމަށް އަދި ލަފާކުރެވެނީ 2019 ވަނަ އަހަރުގެ ކުރީ ކޮޅެވެ.\nމިނިސްޓަރ އަޙްމަދު މުނައްވަރާއި އޭ.ޑީ.ބީގެ ޓީމުން ކުރެއްވި ބައްދަލުވުމުގައި އޭ.ޑީ.ބީގެ ރައީސް، ޓަކެހީކޯ ނަކާއޯ ވަނީ ދިވެހިރާއްޖޭގެ އިޤްތިސާދީ އަދި އިޖްތިމާޢީ ތަރައްޤީގެ މަޝްރޫޢު ތަކުގައި އެބޭފުޅުން ފުރިހަމަ އެއްބާރުލުން ދެއްވާނެކަމަށާއި މިފަދަ ބޮޑެތި މަޝްރޫޢުތަކަށް ކޮންސެޝަނަލް ލޯން ގެ ޒަރިއްޔާއިން މާލީގޮތުން އެހީވެ ދޭންވެސް ތައްޔާރަށް ތިއްބެވިކަން ހާމަ ކުރައްވާފައެވެ. މި ބައްދަލު ކުރެއްވުމުގައި މިނިސްޓަރ އަޙްމަދު މުނައްވަރު ވަނީ އޭ.ޑީ.ބީގެ ނައިބު ރައީސް ވެންކާއީ ޒަންގ އަދި ޑިރެކްޓަރ ޖެނެރަލް ހުން ކިމް އާ ވެސް ބައްދަލުކުރައްވާފައެވެ. ފިލިޕީންސްގެ މެނީލާ ގައި މޭ3ން6އަށް ބޭއްވުނު އޭ.ޑީ.ބީގެ އަހަރީ ޖަލްސާގައި މިނިސްޓަރ އަޙްމަދު މުނައްވަރާއެކު މިނިސްޓްރީގެ ޕާރމަނަންޓް ސެކްރެޓަރީ އަޙްމަދު މާޒިން އަދި ޕްރޮޖްކްޓް އެނަލިސްޓް އާއިޝަތު ޒާރާ ނިޒާރު ވެސް ވަނީ ބައިވެރިވެ ވަޑައިގަނެފައެވެ.


އަހުމަދު ރިޝާން 18 ޑިސެމްބަރ 20140ކޮމެންޓް ވާހަކަ، މުނިފޫހިފިލުވުން،\n(15-12-14) ހޯމަ ދުވަހުގެ ބަޔާ ގުޅޭ\nކޮޓަރި އަށް ވަތް އިރު މުޅިތަނަށް ހުރީ އަންނައުނުތައް އުކާފަ އެވެ. ދާއެއްޗެހި އަޅާ ވަށިގަނޑު ފުރިބާރުވެގެން މުށިގަނޑުމަތީ ވެސް ހުރީ އަންނައުނެވެ.\n"ހަމް ކޮން އިރަކު އެންމެ ފަހުން އެއްޗެހި ދޮވުނީ؟" އަރޫ އަހާލި އެވެ.\n"އެންމެ ފަހުން އަރޫ އައިދުވަހު. ތިކަހަލަ ކަމެއް ކުރާނެ ޓައިމެއް ނުވޭ"\nއެގެ އަށް އަރޫ އެންމެ ފަހުން އައީ މަހެއްވަރު ކުރިންނެވެ. ހަމްދާން އަމިއްލަ އަށް އެއްޗެހި ދޮންނަނީ މަދު ފަހަރަކު އެވެ. އަރޫ އަށް ނުދޮވެވިއްޖިއްޔާ ގޭގެ މަސައްކަތްތައް ކުރާނީ ހަމްދާންގެ އޮފީހު މަސައްކަތު މީހާ އެވެ.\n"އަޅާ ނުލާ އަރޫ އެބަ ދޮވެލަން"\nގޭގަ އުޅޭ ވަގުތަށް ވުރެ ގެއިން ބޭރުގައި ހަމްދާން އުޅެންޖެހޭ ވަގުތުތައް ވަރަށް ގިނަ އެވެ. ސަބަބަކީ ނޫސްވެރިޔެއްކަމުން އޭނާ އަބަދު ވެސް އެލާޓްގައި ހުންނަން ޖެހުމެވެ. އަދި ހަމްދާން އަތުޖެހެން ހުއްޓާ ނޫހުގެ އެޑިޓަރު ޗީފް އެސައިމެންޓެއް އެހެން މީހަކަށް ނުދޭތީ ވެސް ގިނަ ވަގުތު މަސައްކަތުގައި އުޅެން އޭނާ އަށް ޖެހެ އެވެ.\nބްރޭކްް ގަޑި އަށް ހަމްދާނާއި އިޝްފާގު އޮފީހުން ނުކުތީ ކޮފީ އެއް ބޯލާށެވެ. އަބަދު އޮފީހުގައި އިނުމުގެ ބަދަލުގައި މާހައުލު ބަދަލުކޮށްލުމުން ސިކުނޑި ތަނަވަސްވެގެން ދާނެ ކަމަށް ދެ މީހުން ވެސް ދެކެ އެވެ.\n"ކޮންތާކަށް ދާނީ؟" އިޝްފާގު ހަމްދާންކައިރީ އަހާލި އެވެ.\n"މަށަށް ކޮންމެ ތަނެއް ވެސް އޯކޭ. އެކަމަކު މިގަޑީގަ ރާނބާ ސަޅިވާނެ"\n"އާން އޯކޭ" އިޝްފާގު ސައިކަލަށް އަރާ ސްޓާޓްކޮށްލަމުން ބުންޏެވެ.\nއާދައިގެ މަތިން އިޝްފާގު އޯޑަރު ދިނީ އެކްސްއެލް އަކަށެވެ. ކޮފީ ބޯން ދިޔަ ނަމަވެސް އިޝްފާގު އެކްސްއެލް ނޫން އެއްޗެއް ނުބެ އެވެ. އެހެންވެ އަބަދު ވެސް ހަމްދާން އެކަމަށް ޖޯކު ޖަހަ އެވެ.\n"ތި ނޫން އެއްޗެއް ނުގެނެވޭނެ ދޯ" ހަމްދާން ބުނެލި އެވެ.\n"ކަލޭ ވެސް ކަޅު ކޮފީ ނޫން އެއްޗެއް ނުބޮމެއްނުން. މިއާ ނުލާ މަށަކަށް ނޫޅެވެނޭ. އެހެންވީމަ އެކްސްއެލް އާ ނުބެހޭތީ،" ފޮނި ހިނިގަނޑެއް ޖަހާލަމުން އިޝްފާގު ބުނެލި އެވެ.\n"ރާއްޖެ އެކްސްއެލް އެތެރެ ނުކުރާއިރު ކަލޭ ދެން ކޯޗެއް ބޮނީ؟"\n"އަސްލު ކުރިން ބޮނީ ރެޑްބުލް. އެކަމަކު ފަހުންއެކްސްއެލް ބުއި ފަހުން އެނގިޖެއް މީތި މާ ސަޅިކަން. އެހެން ނޫނަސް ރެޑްބުލް މާ އަގު ވެސް ބޮޑު. ތިޔެއް ނޫނޭ ޗީފް ކީކޭތަ ބުނީ،" ވާހަކަ ބަދަލުކޮށްލަމުން އިޝްފާގު ބުންޏެވެ.\n"ޗީފް މާ ބޮޑު އެއްޗެއް ނުބުނޭ. އެކަމަކު އޭނާ ވެސް ބޭނުމެއް ނުވާނެ ދޯ އަހަރެން އޭނަ އަށް ވުރެ ކުރިއަރައިންދާކަށް" ހަމްދާން އިޝްފާގުގެ ސުވާލަށް ޖަވާބުދިނެވެ.\n"އެކަމަކު ކަލެ އަށް ޗީފް ވަރަށް ރަނގަޅެއްނު"\nއިޝްފާގު އެހެން ބުނިތަނުން ހަމްދާން ނިތްކުރިން ފަހެއް ބަލާލަން އިޝާރަތްކޮށްލި އެވެ. އޭރު އެތަނަށް ވިޝާން އާއި ސުދޭޝް އަދި ޝާނިއު ވަދެއްޖެ އެވެ. އެ ތިން މީހުންނަކީ ވެސް އިޝްފާގުގެ ކްލާސްމޭޓުންނެވެ.\n"ކަލޭ މަށާދިމާކޮށްލަންދޯ އެ މީހުން މަށަށް ތި ދެއްކީ. އަސްލު އައިޝާއާ ހެދި ވިޝާން އުޅެންފެށި ފަހުން އަހަރެން އެމީހުންނަކާ އެހާ ޕާޓެއްނޫން. އެހެން ނޫނަސް އެއީ ސްކޫލްގައި އުޅުންއިރު ވެސް ހަމައެކަނި ސްކޫލަށްދާއިރު ދިމާވާ ބައެއް،" އިޝްފާގު ބޭނުންވީ އޭނާ އާ އެމީހުންނާ މާ ބޮޑު ގުޅުމެއް ނެތްކަން ހަމްދާނަށް ވިސްނައިދޭށެވެ.\nހަމްދާނަށް އިޝްފާގު ވެސް ކިޔެވީ އެއް ސްކޫލަކުންނެވެ. އެހެންވެ ސްކޫލްތެރޭގެ ވާހަކަތައް ހަމްދާނަށް ވަރަށް ރަނގަޅަށް އެނގެ އެވެ.\n"ތެޔޮނާށި ކާޅު ޖަހައި ނުގަތީ ހަމަކިރިޔާ ދޯ" ހަމްދާން އަނެއްކާ ވެސް އިޝްފާގު ރޭރު އަރުވާލަން ބުންޏެވެ.\n"ތި ވާހަކަ ބާއްވަބަލަ. ކަލެ އަށް އެޑިޓަރުކަން ދީފިއްޔާ ގަބޫލް ކުރާނަންތަ؟" އިޝްފާގު ވާހަކަ އޮޅުވާލަންވެގެން ކުރީގެ މައުލޫ އަށް އަނެއްކާ ވެސް ވާހަކަ އަނބުރާލި އެވެ.\n"ދެން އެހިސާބަށް ދިޔައިމަ ދޯ އެނގޭނީ" ހަމްދާން އަށް އަނގައި އެއްޗެއް ބުނެވުނީ އެ ހިސާބަށެވެ. މަގުމަތިން އަޑުގަދަވިވަރުން އިތުރު ވާހަކަ އެއް ދެއްކޭ ވަރެއްނުވި އެވެ.\nކެފޭގެ ބެލްކަނިން މަގުމަތި ބަލާލި އެވެ. އޭރު ދެ ޕާޓޭން ހެސްކިޔާފަ ޒުވާބު ކުރަނީ އެވެ. އެތަނުން އެކަކު އަނެެއް މީހަގެ ގިރުވާނުގައި ހިފާ ފާރުގައި ހިތްޕާލައިފި އެވެ.\n"ކަލެއް ވިއްކަން ދިން ސްޓަފް ކޮބާ؟ އަދި ވެސް ލާރިނުލިބެނީ" ގިރުވާނުގައި ހިފައިން ކުރި މީހާ ބުންޏެވެ.\n"އަހަރެން ކޫލް ޑޫޑް އަތަށް ވިއްކަންދީފަ ވީ" އަނެއް މީހާ ބުންޏެވެ.\nއޭރު ވެސް އެ މީހުން ތިބީ ހަމަޔަކު ނޫނެވެ. ވާހަކަ ދައްކާ ރާގައި ލޮލަށް ބަލާލުމުން އެކަން ވަރަށް ރަނގަޅަށް އެނގެ އެވެ.\n"ކޮން ކޫލް ޑޫޑްއެކޭ ކިޔާކަށް. އަހަރެން ދިނީ ކަލޭ އަތަށްދޯ ވިއްކަން. މަދަމާ އަށް އަހަރެންގެ ސްޓަފް ނޫނީ ލާރި ނުދީފިއްޔާ ކަލޭ ދެން މި މާލެތެރެއަކުން ނުފެންނާނެ" އެނޭގެ ގިރުވާނުން ދޫކޮށްލައި ސައިކަލަށް އަރަމުން ބުންޏެވެ.\nމި ހުރިހާ ކުޅިގަނޑެއް ބަލަން ހަމްދާންމެން ތިބީ މަތީގަ އެވެ.\n"އަހަން ވަރަށް ހިވޭ ކަމެއް ނުބައިކޮށް ވާން އުޅޭހެން،" އިޝްފާގު ހަމްދާނާ ދިމާލަށް ބުނެލި އެވެ.\n"ކަލޭ އަށް އަބަދު ވެސް ހީވާނެ. އެކަމަކު ވާހަކަ ހުރިގޮތުން މަށަށް ވެސް ހިވޭ ފައިޓެއް ދުވާލާނެހެން،" ހަމްދާނަށް ވެސް އިޝްފާގު ވެސް ހީވީ އެކައްޗެކެވެ.\nދެ މީހުންނަކީ ވެސް ރަނގަޅު ދެ ނޫސްވެރިން ކަމުން ބައެއް ކަންކަމުގައި ދެ މީހުންނަށް އެއްބަސްވެ އެވެ. އެކަމަކު ވެސް ހަސަދަ ބައެއް ފަހަރު ބޮޑުވުމުގެ ސަބަބުން އެކަކަށް ވުރެ އަނެކަކު މޮޅުވާން އަބަދު ވެސް މަސައްކަތް ކުރެ އެވެ.\nއެއްކަލަ ޕާޓޭ ދިޔައީ މަގުމަތިން ހިނގާފަ އެވެ. އޭރު ގަޑިން މެންދަމުން އަލިވެ ދޭއްޖަހައިފި އެވެ. އޭގަޑީ ވެސް އޭނާ ހުރީ ހަމަޔަކު ނޫނެވެ. އޭނަ ފަހަތުން މީހަކު އަންނެހެން ހީވެގެން ފަހަތް ބަލާލައިފި އެވެ. އެކަމަކު މީހަކު ފެންނާކަށް ނެތެވެ. އަނެއްކާ ވެސް ތަންކޮޅަކަށް ދިޔަތަނުން މީހަކު ފަހަތުން އަންނަހެން ހީވި އެވެ. ސިއްސައިން ގޮސް ފަހަތް ބަލާލިއިރު އެކަކު ވެސް ފެންނާކަށް ނެތެވެ.\nއޭނާ އަށް މީހަކު ނު ފެނުނަސް އޭނަގެ ފަހަތުން މޫނު ނިވާކޮށްގެން ހުރި މީހަކު އައެވެ. ބަލާލާ ކޮންމެ ފަހަރަކު އޭނާ ކޮންމެ ވެސް ތާކަށް ވަދެ ފިލަ އެވެ. އެހެންވެ އޭނާ އަށް މޫނު ނިވާކޮށްގެން ހުރި މީހާ ނުފެނުނީ އެވެ.\n"ކާކު؟" މާކައިރިން މީހެއްގެ ހިލަމެއްވީހެން ހީވެގެން އޭނާ ގޮވާލި އެވެ.\nކޮންމެ ވެސް ވަރަކަށް ބިރުންހުރެ ޖެހިގެން އޮޮތް ގޯޅިތެރެ އަށް އަވަހަށް ވަދެއްޖެ އެވެ. ގޯޅިއަށް ވަތްތަނުން މީހަކު އޭނަގެ އަނގަމަތީ އަތްއަޅައިފި އެވެ. އެ މީހަކު ހުރީ އަތަށް ރަބަރު އަނގި ވެސް ލައްވާފަ އެވެ. އަނގަމަތީ އަތްއެޅުމާއެކު ލޯހުރީ ބޮޑުވެފަ އެވެ. އެވަގުތު މޫނު ނިވާކޮށްގެން ހުރި މީހާ ޖީބުން ނެގި ވަޅިއަކުން ޕާޓޭގެ ބަނޑަށާއި އަރިކައްްޓަށް ވަޅި ޖަހައިފި އެވެ. އަދި އޭނާ ވެއްޓުމުން މުޅި މޫނުގައި އެގޮތް މިގޮތަށް ވަޅިއަޅައިފި އެވެ. އޭރު އޭނާ ރޯމަހެއްހެން ތެޅިނީ އެވެ.


Anbimeehaa Hiley Firihenakaai Eku Guest House Eh Gai Ovva Hayyaru Kohfi - Vaguthu\nއަނތްބަކު ހިލޭ ފިރިހެނަކާއި އެކު މަޑުއްވަރީ ގެސްޓްހައުސްއެއްގައި އޮއްވާ ހައްޔަރުކޮށްފި\nބަދުއަހްލާޤީ އަމަލު ހިންގަން ތިއްބާ ދެމީހުން ހައްޔަރުކޮށްގެން ނެރެނީ – ފޮޓޯ: މަޑުއްވަރީ އޮންލައިން\nމީހަކާއި އިނދެގެން އުޅޭ އަންހެނަކު ރ. އަތޮޅު މަޑުއްވަރީ ގެސްޓްހައުސްއެއްގެ ކޮޓަރީގައި ހިލޭ ފިރިހެނަކާއި އެކު ބަދުއަޙްލާޤީ އަމަލު ހިންގަން އޮއްވާ ފުލުހުން ވަދެ އެދެމީހުން ހައްޔަރުކޮށްފިއެވެ.\nމައުލޫމާތު ލިބިފައިވާ ގޮތުގައި ދެމީހުން ހައްޔަރު ކުރީ ރޭ 23:15 ހާއިރުއެވެ.\nބަދުއަހުލާގީ އަމަލު ހިންގަން ތިއްބައި ނެރެފައިވަނީ ރ.އަލިފުށި އަންހެނެކާއި ރ.އުނގޫފާރު ފިރިހެނެކެވެ. އަންހެން މީހާއަކީ ރ.މީދޫ މީހަކާއި ކައިވެނި ކޮށްގެން އުޅޭ މީހެއްކަމަށް މަޑުއްވަރީ އޮންލައިން އިން ބުނެއެވެ.\nމެއި 14, 2018 - 11:33\nރޯދައަށް ތައްޔާރުވަނީ ކަމަށް ވާނީ... މާހެފުމެއް ތޯއްޗެއް...\nމެއި 14, 2018 - 12:45\nމެއި 14, 2018 - 11:38\nރޯދައިގެ ކުރިން މާހެފުން ނިންމާލުމަކީ މުހިއްމު ކަމެއް!\nމެއި 14, 2018 - 11:42\nދެން ކިހާ ދެރަކަމެއް!!!!! އެތިބަ ފިރިހެނުން ވެސް ދެރައެއް ނޫން، ކޯންޗެއް ފޮޓޯނަގަންތޯ އެއުޅެނީ!!!!\nމެއި 14, 2018 - 11:56\nމެއި 14, 2018 - 13:16\nއަދިވެސް ފޮޓޯ ނެގި މީހުން ދޯ ތިބޭފުޅާޔަށް މައްސަލަޔަކަށް ވަނީ؟ ކަޑައޭ ބުރޯ ތީތި.\nމެއި 14, 2018 - 14:38\nފޮޓޯނަގާ ބޭޒާރުކުރަންޖެހޭ މި ހުތުރު ކަންތައް.\nމެއި 14, 2018 - 16:12\nއާންމު ގޮތެއްގަ ފޮޓޯނަގާ އަސަރު ކޮށްގެން އެކަމާ އުޅޭނީ ބޭނުންވެ ބިޓުން ނުވާ މީހުން. ޙީވަނީ އާކަމެއް ފެނިގެން އުޅޭހެން. މީސްމީހުންގެ ޕްރައިވަސީއަށް އަނެކާ އަރައިގަންނާކަށްނުޖެހޭ. ދިވެހިން މިހާ ދަށުދަރަޖަށް ވެޓި މީހުންގެ އަމިއްލަ ކަންކަމަށް އަރައި ގަންނީ ތަރުބިއްޔަތުގެ މައްސަލައެއް ހުރުމުން\nމެއި 14, 2018 - 16:24\nބޭކާރު އަނގަ ނުތަޅާ ދީނުގަ އޮތް ގޮތަށް އުޅެބަލަ. ހާދަ އަނގަ ފަތަރާސީވެގެޭ ތިއުޅެނީ\nމެއި 14, 2018 - 22:47\nމުކީގެ ތަރުބިއްޔަތުގައި އެކަންޏެއްނޫން ސިކުނޑިގައިވެސް ބޮޑެތި މައްސަލަ ހުރިކަން އެގެނީ ތި ކޮމެންޓުން. ކުއްކުރާމީހުން ހާމަކުރަންޖެހޭ. ޢެއިރުން މަދުކުރެވޭނީ.\nމެއި 15, 2018 - 10:23\nއެއިރުން ކުށް ނުކުރާމީހުންވެސް ކުށްކުރާނީ\nމެއި 15, 2018 - 10:24\nއަޅުގަނޑަށް އިނގިފައި އިންނަ ގޮތުގައި، ކުށްކުރާ މީހާގެ ކުށް ވަންހަނާ ކުރުމުން ތިމާގެ ކުށްތައްވެސް މަހުޝަރުގައި ވަންހަނާ ވެގެން ދޭ !! އެހެން ކަމުން މީހުން ފަލީހަތް ނުކޮށް ނަސޭހަތް ދޭން ފެނޭ!! ހާމަ ކުރުމުން ތައުބާ ވިޔަސް އެކަމުގެ ލަދު ގައި އުމުރު ދުވަހު އުޅުން ޖެހޭ!!!!\nމެއި 14, 2018 - 11:49\nމިހިރީ ދަ ރާއްޖެތެރޭގެ ހާލަތު ދޯ. ދެން އެމެން ކިހިނެއް ތަރައްގީ ވާނީ މީހުންނާއި އިނދެގެން އުޅޭ މީހުން ގެސްޓް ހައުސް ތަކަށް ވަދެ ފައިސާ އަށް ހަންޕާންޗް ކުރަނީ ދޯ. އެންމެ ދެކުނު ވިންގްގައި ވެސް ޑެއިލީ ބިޒްނެސް އަކީ ތިއީ އޭ މަމެން ބުނަން ނެތީމު ދޯ.\nމެއި 14, 2018 - 15:39\nބަލަ ކަލޭ ހީކުރަނީ ރާއްޖެތެރެ ވީމަ ވަރަށް ދަށް ފަންތީގެ ބައެއް ކަމަށް ދޯ. ކަލޭ މާ މާލޭ މީހަކަށް ވެގެން އުޅޭނެކަމެއްނެތް. މާލެ އަކީ މުޅި ރާއްޖޭގަވެސް އޮތް އެންމެ ހަޑި ސިޓީ.\nމެއި 14, 2018 - 19:44\nމުޅި ދުނިޔޭގަވެސް. މަވެސް މާލެ. ހަމަ ބުނެލީ\nމަޑުއްވަރީ އާއި ތި މީހުންނާއި ހުރި ގުޅުމެއް ނުވިސްނުނު.\nމެއި 14, 2018 - 15:08\nމަޑުއްވަރީ ގެސްޓް ހައުސް ގެ ތެރެއިން ބަސްޓުވީ.. އެއީ ގުޅޭގޮތް\nމެއި 14, 2018 - 11:52\nމީހެއްގެ އަންބަކު ހިލޭ ފިރިހެނެއް ކައިރީގަ އޮތިއްޔާ، އެ ހިލޭ ފިރިހެނާ އެއޮތީ މީހެއްގެ އަންބެއް ކައިރީގަ ދޯޯޯޯޯޯޯޯ. ކީއްވެތަ ސުރުހީގަ އެހެން ނުޖެހީ. އަބަދު އަންހެނުންގެ ވާހަކަ ކުރިއަށްލަނީ. މީހުނާ އިނދެގެން އުޅެނީ އަންހެނުން އެކަނިތަ. ރ. އުނގޫފާރު ފިރިހެން މީހާ އުޅެނީ މީހުނާ އިނދެގެނެއް ނޫންތަ. ނޫނިއްޔާ މީހެއްގެ އަންބެއް ކައިރީ އޮތީ ކީއްކުރަންތަ.\nމެއި 14, 2018 - 16:26\nކަލެށް ކީއް އެމީހުން ކޮންމެ ކަމެއް ކުރިޔަސް\nމެއި 15, 2018 - 08:42\nލޭޑީސް ފަސްޓޭ ބުނާ އަޑު ނާހަމުތަ\nމެއި 14, 2018 - 11:53\nފައްކާ މާހެފުންގަނޑެއް ތިޔަ.. ހަހަހަހަ\nމެއި 14, 2018 - 11:54\nއަންހެނާއާއި މެދުގައި ހަމްދަރުދީ ވަން.\nތިތާ ތިތިބަ ފިރިހެނުންތައް ދެކެ ނަފްރަތު ކުރަން.\nކަލޭމެން ވަކި ސަހަލު ބަޔަކީ ތަ ތިފާޑަށް ތިތެޅިބާލަނީ\nމެއި 15, 2018 - 11:36\nދޯ އަޅެ.. ފުރަތަމަ އޮންނާނީވެސް ނަސޭހަތް ދިނުންތާދޯ.. އަހަރުމެން އެންމެނަށްވެސް ކުއްކުރެވޭނެ.. أستغفرﷲ\nމެއި 17, 2018 - 10:14\nމެއި 14, 2018 - 12:15\nމެއި 14, 2018 - 12:22\nޢެމީހުންވެސް ބިރަކާނުލާ މަޖާކޮއްލީ . ކުރީގެ ރައީސަކު ބުނި ބަހަކައް.\nމެއި 14, 2018 - 13:21\nއެއީ ތަމެން ޕާޓީ އަންހެނެތް\nމެއި 14, 2018 - 16:41\nތަރައްޤީ ޔަޤީން..... ތީ ތިވަމުން އަންނަ ތަރައްޤީ އަކީ..\nގުއި ނުދެކޭ ދިވެހިން\nހޫ ކަލޭމެން ނުކުރާކަމެއްވިޔާ !\nމެއި 14, 2018 - 12:37\nކޮން އުނގޫފާރު ފިރިހެނެތްބާ އިނގޭކުއްޖަކު ނިކަންބުނެލަދީބަލަ\nމުޙައްމަދު މަނިކު/ ކަނޑިތީމް\nމެއި 14, 2018 - 12:40\nބިމުގެ ދަތިކަމާހުރެ ގެދޮރުގެ ދަތިކަން ތިހާ ބޮޑުވެފައިވާ ރަށެއްގައި އަދިވެސް ނާޝިގެ ހަދާގެން ހިންގޭތޯ ބަލާ! ތިއީ ވެސް ނުބައި ހުރިހާ ކަމެއްގައި ނަން މަޝްހޫރު އަރާ އޮތް ރަށެއް.\nމެއި 14, 2018 - 12:42\nކޮމެންޓް ކުރާ އިރު ހީވަނީ އާ ކަމެއްހެން... މީ ދީނުގަ ވަރަށް ބޮޑަށް ނަހީ ކުރައްވާފަ އޮންނަ ކަމެއް. އެކަމު ކިތައް މީހުންތަ މި ގޮތަށް ތެލިބާލަނީ\nމެއި 14, 2018 - 12:50\n.ގަދަހިފުމަކަށް ދިއައީދޯ ފިރިމީހާ\n.ކޮބާ ؟؟؟ަަ އަބިންނުވާނެ\nޙާދަދެރައޭ ކީކުރާނީ ދެންއޯކޭ\nމެއި 14, 2018 - 12:54\nﷲގެ އަޒާބަށް ބިރުވެތިވާ ބައެއްކަމުގައި އަޅަމެންލައްވާންދޭވެ...??\nމެއި 14, 2018 - 16:13\nކަލޭ އިނދޭބިރުން. ޢެކޮޅުވެސް ނުލިބި މިކޮޅުވެސް ލައްވާނުލާފަ. ޙަހަ\nމެއި 14, 2018 - 16:48\nމެއި 14, 2018 - 17:09\nމީނައަށް ރޯދަ އެލަވަންސް ނުދޭތި..\nމެއި 14, 2018 - 17:29\nﷲގެ ޢަޒާބު ތިބާގެ މައްޗަށް ހުށަހެޅޭ ހިނދު ތިބާ ބިރެއް ނުގަންނާނަންތަ؟؟؟އޭރަށްވެސް ހުންނާނީ ހެވި ދިއްލިފަދޯ؟؟ބަލަ އެއީ ތިބާ ހައްދަވައި ކޮންމެ ކަމަކަށް ކުޅަދުންވަންތަ ފަރާތެއް.ލަދުވެތިކަމުގެ ޒައްރެއްގެ މިންވަރު ހުއްޓަސް ތިހެން ނުބުނާނެ.ތިބާއަށް ބަސްމޮށުންތެރިކަމުގެ ކުޅަދާނަކަން ދެއްވިކަމަށްޓަކާ ޝުކުރު ކޮށްބަލަ...\nމެއި 14, 2018 - 13:05\nރޯދައަށް ހަނދުބެލީ ކަންނޭނގެ...\nމެއި 14, 2018 - 13:08\nރަފީއާ އާއި ގޯޕީ ތަ!\nމެއި 14, 2018 - 13:14\nމެއި 14, 2018 - 13:49\nއޮބިނެސް ޓު ދަ މެކްސް. ކީއްވެބާ އެދެމީހުން މަޑުއްވަރީ އަށް މިދިޔައީ. ނަސީބެއްނުން ރާއްޖޭގެ ދެކުނަށް ނުދިޔަކަން.\nމެއި 14, 2018 - 20:03\nދެމީޙުންވެސް ވަޒީފާގަ އުޅެނީ ކާރި ރިސޯޓްގަ\nމެއި 14, 2018 - 14:09\nއަޅުގަންޑުގެ ގާތް އުހުތާ ކައިރި ބުނެލަންބޭނުންވަނީ އެއީ ހިލޭ ފިރެހެނުންނެއްނޫނެވެ އެއީ ގަނެގެންނެވެ ދެން ރޯދައިގެ ކުރިން ނިންމާލީމާ އޯކޭ\nމެއި 14, 2018 - 14:15\nބަލަ ހިލޭ ފިރިހެނުން ނުތިބޭނެ މިޤައުމުގައެއް. ނިކަން ސިޔާމުކައިރީ އަހާބަލަ!\nމެއި 14, 2018 - 14:16\nއެވަރުން ކޮޓަރި ފަޅައިގެން ބެލިއިރު ތިބީ ސިއްރުހެކިން. ކޮބާ އަދި އަސްލު މީހުން. އެންވަމަބުނީ ތީބޭކާރުކަމަކޭ\nއެއީ އެދެމީހުންގެ ހައްގެއް\nމެއި 14, 2018 - 14:46\nއެ ދެމީހުން މާ ހަފާލީދޯ.\nމެއި 14, 2018 - 15:03\nމަޑުއްވަރީ އޮންލައިން އިން މަޑުއްވަރީ ރައްޔިތުންގެ ތެރެއިން ހިލޭ އަންހެނުން ކައިރިއަށް ގޮސް ނެރުން މީހުންގެ ހަބަރު ނުޖަހަނީ ރަށު މީހުން ބަދުނާމު ވެދާނެތީ. މަޑުއްވަރީ އަކީ ވަރަށް އެކަން ބޮޑު ފަސޭހައިން ކުރެވެން އޮތްތަނެއް.\nމެއި 14, 2018 - 15:07\nތި މީހުންގެ ފޮޓޯ ޖިހިނަމަ ތިހަބަރުގަ... ތިކަހަލަ މުދުދާރު އަމަލު ހިންގާމީހުން ޖެހޭނެ އެއްމެންނައް އެގެން\nމެއި 14, 2018 - 15:23\nހަމަރަގަޅަށް ތިބުނީ މަޑުއްވަރީ އަންހެނުށް ނަކީވެސް ނިކަން މީހުންގެ ފިރިންނާ ގައިގޯޅިބައެން\nމެއި 14, 2018 - 15:46\nބަދުއަޚްލާގީ އަމަލުތަ ނޫނީ ޒިނޭތަ ؟\nމެއި 14, 2018 - 16:03\nމެއި 14, 2018 - 16:06\nރޯދައިގެކުރިން ޒިނޭތަށް ހަމަކުރާމީހުން އުޅޭނެ އަނެއްކާ ރޯދަމަސް ދިޔައީމަ ޒިނޭކުރަންފަށާނެ\nތީ ދެންހާދަ ދަށު ދަރަޖާގެ ނާތަހުޒީބު ކަމެކޭ.. ދެމީހަކު ބަދު އަހުލާޤީ އަމަލު ހިންގީމަ ކަމާބޭހޭ ފަރާތްތަކުން އެމީހުން ހައްޔަރު ކޮށް އަޅަންޖެހޭ ފިޔަވަޅުއަޅާނެ.. ތިތާތިބި ނާތަހުޒީބު ފިރިހެނުންތަ ބަލާލަ ވަށާގެން ފޮޓޯނަގަން.. ބޮޑުވަރު\nމެއި 19, 2018 - 12:41\nބަލަ އެކަހަލަ މީހުންނަށް ޖެހޭނީ އެހެން ވާން.. ޒިނޭ ކުރާމީހުން ގެ އެކަހަލަ އަމަލް ތައް ޖެހޭނީ ހާމަ ކުރަން.. ކީއްކުރަން ސިއްރުކުރަން ވީ. ހަމަ އިސްލާމް ދީނުގަ އޮތް ހެން ރަޖަމް ކުރަންވީ ޒިނޭ ކުރާމީހާ..\nމެއި 14, 2018 - 16:33\nމި ކަހަލަ ކޮންމެ ސްޓޯރީ އަކުން އިބުރަތް ލިބިގަންނަން ޖެހޭ.ފޮޮޓޯ ނަގާ ހެދުމަކީ ތިކަމުގެ ހައްލެއްނުން.ކޮންމެ މީހަކު ތިމާ އުޅެވޭ ގޮތަށް ވިސްނާލާ.ﷲ ތިޔަދެމީހުންނަށް ތެދުމަގު ދެއްކުމަށް ވެސް ކުޅަދުންވަންތަ.އެމީހަކު ކުރިކަމެއް އެމީހަކަށް\nމެއި 14, 2018 - 16:38\nދެކޮނެއް އުތުރެއް މެދެއް ކިޔާނެ ކަމެއްނެތް\nޢެންމެންވެސް ވަނީ ދިވެހިންނަށް މަމެން މާ މޮޅުވެފަ ތަމެން އުޅޭ ފާޑޭ ކިޔޭވަރު ބައެއް ނެތް ހުރިހާ ދިމާލެއްގަ ވެސް މިފަދަ ވިޔާނުދާ ފާހިޝް ޢަމަލް ކުރާ މީހުން އިންތިހާ އަށް އެބަ އޮތް! މާތްﷲ އަށް ބިރުވެތިވެ މިފަދަ ފާހިޝް ޢަމަލް ތަކުން ތިމާގެ ނަފްސް ރައްކާތެރިކުރުމަށް މަސައްކަތްކުރާށެވެ!\nޢަނބިން ފިރިންނަށް، ފިރިން އަނބިންނަށް ތެދުވެރި ވަފާތެރި ބަޔަށްވާށެވެ! ޙިލޭ އަންހެނުން ހިލޭފިރިހެނުން ވާހަކަ ދައްކާއިރު ގައިގަ އަތްނުލާ އަނެކާގެ ޕާރސަނަލް ސްޕޭސް ގެއްލުވާ ނުލާ އަނގައިން ވާހަކަ ދައްކުމުގެ ރީތި އާދަ ހަރުލެއްވުމަށް މަސައްކަތް ކުރާށެވެ.\nޢަބަދުވެސް ތިމާގެ އަބުރު ރައްކާތެރި ކުރާ ދީންވެރި ޚުލްގު ރިވެތި މީހަކަށް ވާށެވެ!\nމެއި 14, 2018 - 16:45\nކޮއްކޮމެންނޭ ތަރައްޤީ އަކީ އިމާރާއްތައް އުސްވުމެއް ނޫން ހަމައެކަނި. މީހުން ހޭލުންތެރި ވާން ޖެހޭ. އިސްލާމްދީން ރަނގަޅަށް އެނގެން ޖެހޭ. ޥިސްނުން ތަރައްްގީ ކުރަންވީ މިހެން. އެއީ ތަރައްޤީ އަކީ....\nމެއި 14, 2018 - 19:10\nރޯދަ ތަައްޔާރު ވަނީ\nމެއި 14, 2018 - 19:24\nތީގަ އަސްލު ނެތް ފިރިހެންމީހާގެ މައްސަލައެއް. ފިރިހެންމީހާ ހަމަ ކާމިޔާބިއްޔޭ ބުނެވޭނީ. ޢަންހެންމީހާގެ ައީމާންތެރިކަން ކުޑައީ ހަމަ. ޙެއްހެއްހެއްހެއް\nއެންޖޯއި ވެސް ކޮށް ލެވޭކަށް ނޯންނާނެ\nމެއި 14, 2018 - 20:01\nރޯދަ މަހަށް ހަނދު ބަލަނީ ތޯއްޗެއް\nމެއި 14, 2018 - 20:39\nމީހުންނާ އިދެގެން އެހެންމީހުންނާއެކު ޒިނޭކުރާ އަންހެނުން އަދި ފިރިހެނުންވެސް މި ރާއްޖޭގައި މިހާރު ވަރަށް ގިނަވެއްޖެ. ޢަހަރެމެންގެ ތެރެއަށް ﷲ ކޯފާއެއް ފޮނުންވުމުގެ ކުރިން މި އެންމެން އިސްލާހުވޭ.......\nމެއި 14, 2018 - 20:54\nއަންހެން މީހާ ރަޖަމް ކުރޭ...\nމެއި 15, 2018 - 20:05\nމެއި 15, 2018 - 07:12\nފޮޓޯ ނަގަން ތިބިމީހުންނާ މެދު މަށް ޝައްކު\nމެއި 15, 2018 - 08:04\nތީގަ ވެސް އޮންނާނެ ރީތި ގޮތެއް\nމެއި 15, 2018 - 13:10\nމާހިފުމައް ކަތިނުލާ އޮތް ކުކުޅެއް ވީމަ ރޮލާ އެކަނި ފިލާ އޮވެ ކާން އުޅުނީމަ ވީ ގޮތްކަން ނޭގެ ތީ\nމެއި 15, 2018 - 16:36\nދެމީހުން ގުޅުން ހިންގިކަމުގައި ވާނަމަ އަންހެންމީހާ ރަޖަމުކޮށް ފިރިހެންމީހާ 100 އެތިފަހަރުން ތައުޒީރު ކުރަން ޖެހޭނެ\nމެއި 15, 2018 - 18:41\nތިޔައީ ދުނިޔޭގެ އާދައެެއް ނު.......\nމެއި 15, 2018 - 19:47\nބަލަ ހެއްދެވިފަރާތުންނޭ ބޭޒާރުކޮއްލަން ރަޖަމް ކުރަން އެންގީ ސާބސްq\nމެއި 15, 2018 - 20:02\nމެއި 15, 2018 - 20:28\nކުފޫ ހަމަނުވަނީސް މީހުން މީހުންނާ އިނދޭތަ؟ މިބުނީ ޙަރާމް ހުއްދަ ވަކިކުރަން ނޭގޭ ވާހަކަ ތި އަންހެނާ ޖެހޭނީ ރަޖަމް ކުރަން ފިރިހެނާ ހުރީ ކައިވެންޏެއް ކޮއްފަ ވިއްޔާ އެސޮރުވެސް.\nމެއި 15, 2018 - 22:09\nކުއްކުރި ދެމީހުންނަޢް އޭގެ ހައްޤު އަދަބު ދިނުމުގައި އެންމެ އިންސާފުވެރި ޝަރީއަތެއް ދީނުގެ ހުދޫދުގެ ތެރެއިން ދިނުމައް ގޮވާލަން.\nމެއި 15, 2018 - 22:23\nޓައިގާ ޒިންދާޙޭގެ ާފަހުބައި\nމެއި 16, 2018 - 20:47\nއިސްލާމް ދީނަށް ވުރެ މާތް ދީނެއް މަދުނިޔެ އަކު ނެތް، ރަޖަމް ކުރުން ތި ޒިނޭގެ ހުކުމަކީ، ކޮޓަރީގަ ބަންދުވެގެން ތިބެކުރާނީ ޒިނޭ\nމެއި 17, 2018 - 05:30\nކައިވެނިން ބޭރު ވާނީ ދެމީހުންވެސް ހިލޭ މީހެއްހެ ފިރިއެއް،އަންބެއް ކިޔާނެ ކަމެއްނެތް\nމެއި 17, 2018 - 11:28\nދެރަ ކަމެއްނުން ދޯ މީ ޜޯދަ މަހޭ!\nމެއި 17, 2018 - 21:24\nރ.އަތޮޅު އަންހެނުން ވ. ކުރާކަމެއްތީ ،\nމެއި 17, 2018 - 22:56\nމިއީވެސް ހަބަރު. ފަޅާނާރަންޔާ އޯކޭ.\nމެއި 19, 2018 - 04:24\nމީކީކުރަން ނޫހުގަ 100 ދުވަސްވަންދެން ޖަހާފަބާވާ ވާހަކައެއްތަ ބަލާބޮޑް ބައެއް\nމެއި 19, 2018 - 04:26\nރޯދަޔަށްހޮޅި ސާފް ކުރަނީ ފިރިމީހާ ރަށަށް ނާއީމަ\nމެއި 19, 2018 - 19:47\nމެއި 20, 2018 - 10:02\nމީ ރޯދަމަސް އަޅެ އަދިވެސް މިހަބަރު .. ޑިލީޓް އިޓް.. ދެން އެމީހުން ތަޢުބާވާން ދޫކޮށްލާ.. އިންޝާﷲ..


SunOnline: Falhuvefai oiy Airport thah Jet thakun furaalaifi\nފަޅުވެފައި އޮތް އެއާޕޯޓުތައް ޖެޓުތަކުން ފުރާލައިފި\nއައިޝަތު ފަރީޙާ 29 Dec 2020, 08:48\nއައްޑޫ އެއާޕޯޓުގައި ޖެޓް ޕާކުކޮށްފައި --- ފޮޓޯ : ގަން އިންޓަރނޭޝަނަލް އެއާޕޯޓު\nކޮންމެ އަހަރެއްގެވެސް މި ދުވަސްވަރަކީ ރާއްޖެއަށް ގިނަ އަދަދަކަށް ޕްރައިވެޓް ޖެޓުތައް އަންނަ ދުވަސްވަރެކެވެ. ފަތުރުވެރިކަމުގެ ޕީކް ސީޒަނުގައި، ކްރިސްމަސް އާއި އާ އަހަރު ފާހަގަ ކުރުމަށް ދުނިޔޭގެ އެކި ހިސާބުތަކުން ބޮޑެތި މަހުޖަނުން އެމީހުންގެ ޕްރައިވެޓް ޖެޓުތަކުގައި ރާއްޖެ އަންނައިރު މިއީ ރާއްޖޭގައި ހިންގާ އެއާޕޯޓުތަކަށް ވެސް ލިބޭ ދިރުމެކެވެ.\nމައި އެއާޕޯޓު، ވެލާނާ އިންޓަނޭޝަނަލް އެއާޕޯޓުގެ އިތުރުން ނ. މާފަރުގައި ހިންގާ މާފަރު އިންޓަނޭޝަނަލް އެއާޕޯޓައި ދ. ކުޑަހުވަދޫގައި ހިންގާ ދާލު އެއާޕޯޓާއި މާމިނގިލީ އެއާޕޯޓާއި އައްޑޫ އިންޓަނޭޝަނަލް އެއާޕޯޓް އަދި ކޫއްޑޫ އެއާޕޯޓަށްވެސް މި ދުވަސްވަރަކީ ބާރު ބޮޑު ދުވަސްވަރެކެވެ. ރާއްޖޭގައި ހިންގާ އެއާޕޯޓުތަކުގެ ތެރެއިން ޖެޓް ހޭންޑްލިން ކެޕޭސިޓީ މިވަގުތު ހުރީ މި އެއާޕޯޓުތަކުގަ އެވެ.\nމި އަހަރުގެ ފަތުރުވެރިކަމުގެ ސީޒަން ލައްވާލީ ކޮވިޑު19 ގެ ބަލިމަޑުކަމުގެ ބިރު މުޅި ދުނިޔެ އޮތް ދުވަސްވަރެއްގަ އެވެ. މި އަހަރު ފެށުނުއިރު މުޅި ދުނިޔެއަށް ފެތުރިގެންދިޔަ މި ބަލިމަޑުކަމުން އަރައިގަތުމަށް ގިނަ ގައުމުތަކުން ތިބީ އެ ގައުމުތަކުގެ ބޯޑަރު ބަންދުކޮށް، ވައިގެ ދަތުރުފަތުރު މެދުކަނޑާލައިގެންނެވެ. ޝެޑިއުލްޑް ފްލައިޓުތައް މަޑުމަޑުން ފެށިނަމަވެސް، ބައެއް ހިސާބުތަކުން އަދިވެސް ދަތުރުކުރުމުގައި ބޮޑެތި ދަތިތައް އެބަހުއްޓެވެ. އެއާއެކު މި ދުވަސްވަރު ޕްރައިވެޓު ޖެޓުތަކުގައި އަންނަ މަހުޖަނު ޓޫރިސްޓުންގެ އަދަދު މިވަނީ އިތުރުވާން ފަށައިފަ އެވެ. އަންނަ އަހަރުގެ ފުރަތަމަ މަސް ނިމޭ ހިސާބަށް، ބައެއް އެއާޕޯޓުތަކުގެ ޖެޓް ޕާކިން ސްލޮޓުތައް އުޅެނީ ފުލްކޮށެވެ.\nމާލެ ފިޔަވައި އެންމެ ބިޒީ އެއް އެއާޕޯޓަކީ މާފަރު އިންޓަނޭޝަނަލް އެއާޕޯޓެވެ. މާފަރު އެއާޕޯޓުގެ ޖެނެރަލް މެނޭޖަރު މުމްތާޒު "ސަން" އަށް ވިދާޅުވީ ހޯމަ ދުވަހާއި ހަމައަށް މި މަސް ތެރޭ އެކަނިވެސް އެ އެއާޕޯޓަސް 95 ޖެޓު އައިސްފައިވާ ކަމަށެވެ.\n"އެންމެ ގިނަ ޖެޓު އައީ ހޮނިހިރު ދުވަހު. އެދުވަހު އެކަނި 40 ޖެޓު އައި. މިމަހުގެ 23 އާ 30 އާ ދެމެދު 40 ޖެޓު އަންނާނެ ޓޯޓަލް،" މުމްތާޒު ވިދާޅުވި އެވެ.\nއޭނާ ވިދާޅުވީ އަންނަ މަހާއި ހަމައަށް މާފަރު އެއާޕޯޓުގެ ޖެޓް ޕާކިން ސްލޮޓުތައް ހުރީ ފުލްވެފައި ކަމަށެވެ. މާފަރު އެއާޕޯޓަށް އެންމެ ގިނައިން ދަނީ ރަޝިއާ އާއި މެދުއިރުމަތީގެ މަހުޖަނުންގެ ޖެޓުތަކެވެ.\n"އަންނަ އަހަރުގެ ސީޒަން އަންނަން ވާއިރަށް އޭޕްރަން ބޮޑުކޮށް ޖެޓް ޕާކިން އަށް ޖާގަ އިތުރު ކުރުމަކީ ޕްލޭން،" މުމްތާޒު ވިދާޅުވި އެވެ. މާފަރު އެއާޕޯޓުން މަތިންދާބޯޓުތަކަށް ފިއުލް އެޅޭނެ އިންތިޒާމު ހަމަޖެއްސުމުގެ މަސައްކަތްވެސް ދަނީ ކުރަމުންނެވެ.\nމިވަގުތު މާފަރު އެއާޕޯޓަށް މޯލްޑިވިއަން އިން ދަތުރުތައް ބާއްވާއިރު އެއާޕޯޓުގެ ޑެއިލީ އޮޕަރޭޝަނަށް ޖާގަ ދިނުމަށްފަހު ޕާކު ކުރެވެނީ 10 ޖެޓެވެ.\nއދ. މާމިނގިލީ އެއާޕޯޓުގެ ޖެނެރަލް މެނޭޖަރު އަލީ އަޒާމްވެސް ވިދާޅުވީ އެ އެއާޕޯޓުގެ ޖެޓް ޕާކިން ސްލޮޓުތައް މި މަހުގެ ނިޔަލަށް ފުލްވެފައިވާ ކަމަށެވެ.\n"މާދަމާ އިން ފެށިގެން ޖެނުއަރީ ފަހަކާ ހަމައަށް އެއްވެސް ފްރީ ސްލޮޓެއް ނެތް. މިހާރުވެސް އަޅުގަނޑުމެން މިދަނީ ޖެޓް ޕާކިން އަށް ސްލޮޓު ދޫކުރަމުން،" އަޒާމް ވިދާޅުވި އެވެ.\nއޭނާ ވެސް ވިދާޅުވީ ކުރިއަށް އޮތް ދުވަސްތަކަކީ ޖެޓް މޫމަންޓްސް އިތުރު ވާނެ ދުވަސްތަކަކަށް ވާނެ ކަމަށެވެ.\n"މިހާރުވެސް ލިބޭ މޫވްމަންޓަށް ބަލާފައި، ޕީކް ކުރާނެ ކަމަށް ލަފާކުރެވޭ،" އަޒާމް ވިދާޅުވި އެވެ.\nދ. ކުޑަހުވަދޫ ގައި ހިންގާ ދާލު އެއާޕޯޓުވެސް މިދުވަސްވަރު އޮތީ ޖެޓުން ފުރާލައިފަ އެވެ. މަންޓާ އެއާގެ އޮޕަރޭޝަނަށް ޖާގަ ދިނުމަށްފަހު ޖެޓު ޕާކިން އަށް ސްލޮޓު ދޫކުރާއިރު އެ އެއާޕޯޓަށްވެސް އެވްރެޖުކޮށް ދުވާލަކު ތިން ހަތަރު ޖެޓު ޖައްސަ އެވެ.\n"ޑިސެމްބަރު 15 އިން އަންނަ މަހުގެ 16 އާއި ހަމައަށް އެވްރެޖުކޮށް ދުވާލަކު ތިން ޖެޓު އެބަ ޖައްސާ. އިއްޔެ އައި ހަ ޖެޓު. އަޅުގަނޑުމެންގެ ޑެއިލީ އޮޕަރޭޝަނަށް ޖާގަ ދިނުމަށްފަހު ކެޕޭސިޓީ އަކީ ހަޔެއް. ޓާން އެރައުންޑުގައި ނަމަ ހަތެއް،" ދާލު އެއާޕޯޓުގެ ޖެނެރަލް މެނޭޖަރު ނާޒިމް ވިދާޅުވި އެވެ.\nނާޒިމް ވިދާޅުވީ ކުރިއަށް އޮތް ސީޒަނުގައިވެސް ޖެޓް މޫމަންޓްސް އިތުރު ވާނެ ކަމަށް ލަފާކުރެވޭ ކަމަށެވެ.\n"ޔޫރަޕާ މިޑްލް އީސްޓް އަދި އިންޑިއާގެ ރިޗް ޓޫރިސްޓްސް މިކޮޅަށް އާންމުކޮށް މި އަންނަނީ،" ނާޒިމް ވިދާޅުވި އެވެ.\nރާއްޖޭގެ އެންމެ ދެކުނުން އައްޑޫ ސިޓީ ގަން އެއާޕޯޓަށް ވެސް މި ދުވަސްވަރަކީ ޖެޓު މޫވްމަންޓްސްގައި ބާރު ބޮޑު ދުވަސްވަރެކެވެ. އައްޑޫ ސަރަހައްދުގެ ރިސޯޓުތައް އަދި ހުޅުވާލާފައި ނުވި ނަމަވެސް، މާލެ ސަރަހައްދަށް އަންނަ ބައެއް ޖެޓުތަކާއި ހުވަދޫ އަތޮޅުގެ މަތީފަންތީގެ ރިސޯޓުތަކަށް އަންނަ މަހުޖަނުންގެ ޖެޓުތައް ޕާކު ކުރަން އައްޑޫ އިންޓަނޭޝަނަލް އެއާޕޯޓަށް ދެއެވެ.\nއައްޑޫ ސިޓީ ގަން އިންޓަނޭޝަނަލް އެއާޕޯޓުގެ ޖެނެރަލް މެނޭޖަރު ގައިސް ނަސީރު ވިދާޅުވީ އެ އެއާޕޯޓުގެ ތާރީހަށް ބަލާއިރު އެންމެ ގިނަ އަދަދެއްގެ ޖެޓް ހޭންޑްލް ކުރާ އަހަރަށް މި އަހަރު ވާނެ ކަމަށެވެ.\n"ހައި ސީޒަނުގައި އެކްސްޕެކްޓު ކުރި ވަރަށްވުރެ އަންނަ މީހުންގެ އަދަދު އިތުރު،" އޭނާ ވިދާޅުވި އެވެ.\nގަން އިންޓަނޭޝަނަލް އެއާޕޯޓުން ހިއްސާކުރި މައުލޫމާތަށް ބަލާއިރު މި އަހަރުގެ ކުރިން އެންމެ ގިނަ އަދަދެއްގެ ޖެޓު އެ އެއާޕޯޓުން ޓޫރިޒަމް ސީޒަނުގައި ހޭންޑްލް ކުރީ 2015 ވަނަ އަހަރު އެވެ. އެ އަހަރު އައްޑޫ އެއާޕޯޓުގައި 26 ޖެޓު އެއްފަހަރާ ޕާކު ކުރި އެވެ.\nމި ޑިސެމްބަރު މަހުގެ ހަޔަކުން ފެށިގެން އެވްރެޖުކޮށް ދުވާލަކު ހަ ޖެޓު އެ އެއާޕޯޓުގައި ޕާކު ކުރެ އެވެ. އައްޑޫ އެއާޕޯޓުގައި އެއްފަހަރާ 25-30 ޖެޓު ޕާކު ކުރެވޭއިރު މި ދުވަސްވަރު، ކޮންމެ ދުވަހަކުވެސް ދެތިން ހަތަރު ޖެޓު އައިސްގޮސް ހަދާ ކަމަށް އައްޑޫ އެއާޕޯޓުން ބުންޏެވެ.\nޑިސެމްބަރު މަހު 100 އަށްވުރެ ގިނަ ޖެޓް އެ އެއާޕޯޓަށް ދާނެ ކަމަށް އަންދާޒާ ކޮށްފައިވެއެވެ. މިހާރުވެސް 33 ޖެޓު އެ އެއާޕޯޓުގައި އޮތްއިރު، ޖެނުއަރީ އެއްވަނަ ދުވަހު މި އަދަދު 40 އަށް އަރާނެއެވެ.\nއައްޑޫ އެއާޕޯޓުގައި ޕްރައިވެޓު ކުދި ޖެޓުތަކުގެ އިތުރުން އޭ320، އަދި ބޮއިން 752 މަރުކާގެ ޕްރައިވެޓު ބޯޓުތައްވެސް ޕާކުކޮށްފައި އެބަހުއްޓެވެ. ޖެނުއަރީ 15 އާ ހަމައަށް އެ އެއާޕޯޓަށްވެސް ވަރަށް ބާރުބޮޑުވާނެ އެވެ.\n"ޓޫރިޒަމްގެ ހަބަރުތަކަށް ބަލާއިރު ރާއްޖެއަށް ޓްރެޑިޝަނަލް ލޯ ސީޒަނެއް ނައިސް ދާނެ. އަންނަ އަހަރުގެ ތެރޭގައިވެސް މި ޕްރައިވެޓް ޖެޓުގެ ޓްރެންޓު އޮންނާނެ ކަމަށް ބެލެވޭ،" އައްޑޫ އެއާޕޯޓުން ބުންޏެވެ.\nރާއްޖޭގެ މައި އެއާޕޯޓު، ވެލާނާ އިންޓަނޭޝަނަލް އެއާޕޯޓަށް ޖެޓު މޫވްމެންޓާއި، ޗާޓާޑް އަދި ޝެޑިއުލްޑް ދަތުރުތަކުގެ މޫވްމެންޓާއެކު މި ދުވަސްވަރަކީ ކޮވިޑުގެ ކުރިން ސީޒަން ތެރޭ ބާރުބޮޑުވާ ވަރަށް ބާރު ބޮޑު ދުވަސްވަރެކެވެ.\nޖެޓު ޕާކިން އާއެކު އެއާޕޯޓުތަކުގެ އާމްދަނީ އަށް ހެޔޮ އަސަރު ކުރާނެ އެވެ. މަހުޖަނުންގެ ޕްރައިވެޓު ޖެޓުތައް އައިސް ރާއްޖޭގެ އެއާޕޯޓުތަކަށް މިވަނީ ދިރުން އައިސްފައެވެ. ކޮވިޑާއެކު ޓޫރިޒަމަށް އައި ހީނަރުކަމުން މަޑުމަޑުން އަރައިގަނެވި އުއްމީދެއް މި ވަނީ ލިބެން ފަށައިފަ އެވެ.\nވިލާ އިންޓަނޭޝަނަލް އެއާޕޯޓު


Priyanka ah Ithuru Kaamiyaaby eh : Mifaharu Producers Guild of America ge Memberukan ޕްރިޔަންކާއަށް އިތުރު ކާމިޔާބީއެއް: މިފަހަރު ޕްރޮޑިއުސާސް ގިލްޑް އޮފް އެމެރިކާގެ މެމްބަރުކަން – Huvadhoo News Priyanka ah Ithuru Kaamiyaaby eh : Mifaharu Producers Guild of America ge Memberukan Huvadhoo News\nޕްރިޔަންކާއަށް އިތުރު ކާމިޔާބީއެއް: މިފަހަރު ޕްރޮޑިއުސާސް ގިލްޑް އޮފް އެމެރިކާގެ މެމްބަރުކަން\nބޮލީވުޑްގެ މަޝްހޫރު ބަތަލާ ޕްރިޔަންކާ ޗޯޕްރާ\nބޮލީވުޑް އަދި ހޮލީވުޑްއިން ގިނަ ކާމިޔާބީތައް ހޯދާފައިވާ މަޝްހޫރު ބަތަލާ ޕްރިޔަންކާ ޗޯޕްރާއަށް ޕްރޮޑިއުސާސް ގިލްޑް އޮފް އެމެރިކާގެ މެމްބަރުކަން ލިބިއްޖެއެވެ.\nމިއޮގަނައިޒޭޝަނުން ޕްރިޔަންކާއަށް މެމްބަރުކަން ދީފައިވާކަމަށް ޕްރޮޑިއުސާސް ގިލްޑް އޮފް އެމެރިކާގެ ސޯޝަލް މީޑިޔާ އެކައުންޓްތަކުގައި އާއްމުކޮށްފައިވެއެވެ. އޮގަނައިޒޭޝަނުން ބުނާގޮތުގައި ޕްރިޔަންކާއަކީ ހުނަރުވެރި ފަންނާނެއް ކަމަށާއި މިހާތަނަށް ޕްރިޔަންކާގެ 14 އުފެއްދުމެއް ބެލުންތެރިންނާ ހަމަޔަށް ގެނެސްދީފައިވެއެވެ. މީގެ އިތުރުން ޕްރިޔަންކާއަކީ ވަރަށް ޓެލެންޓެޑް މީހެއް ކަމަށްބުނެ އެއޮގަނައިޒޭޝަނުންވަނީ ޕްރިޔަންކާއަށް ތައުރީފްކޮށްފައެވެ.\nޕްރޮޑިއުސާސް ގިލްޑް އޮފް އެމެރިކާގެ މެމްބަރުކަން ލިބުމުން ޕްރިޔަންކާ ވަނީ އެއޮގަނައިޒޭޝަނަށް ޝުކުރު އަދާކޮށްފައެވެ. އަދި މިއީ އޭނައަށް ލިބިގެން ދިޔަ އިތުރު ކާމިޔާބީއެއް ކަމަށް ބުނެ ޕްރިޔަންކާ ވަނީ އޭނަގެ އިހުސާސްތައް މީޑިޔާއާއި ހިއްސާކޮށްފައެވެ\nޕްރިޔަންކާއަކީ ފިލްމީ ތަރިއެއްގެ އިތުރުން ލަވަކިޔުންތެރިއެކެވެ. އަދި އަމިއްލަ ޕްރޮޑަކްޝަން ހައުސްއެއް ކަމަށްވާ ޕާޕަލް ޕެބަލް ޕިކްޗާސް (ޕީޕީޕީ) އުފެއްދުމަށްފަހު “ވައިޓް ޓައިގަރ” ފަދަ މަޤްބޫލް ފިލްމުތައް އުފައްދާފައިވާ މޮޅު ޕްރޮޑިއުސަރެކެވެ. ޕްރިޔަންކާގެ އަމިއްލަ ޕްރޮޑަކްޝަން ކަމަށްވާ “ވެންޓިލޭޓަރ” “ޕާނީ” އަދި “ދަ ސްކައި އިޒް” ޕިންކް” މިތިން ފިލްމުން ޕްރިޔަންކާ ވަނީ ކާމިޔާބީތަކެއް ހާސިލްކޮށްފައެވެ.\nޕްރިޔަންކާ ޗޯޕްރާ ޕްރޮޑިއުސާސް ގިލްޑް އޮފް އެމެރިކާ


Bigg Boss 13: molhuvee Sidharth Shukula | Mihaaru\n16 ފެބުރުއަރީ 2020 - 06:504comments\nއޭނާ "ބިގް ބޮސް" ގެ ޓްރޮފީ އާއި އިނާމަކަށް ލިބުނު 40 ލައްކަ ރުޕީސް ކާބިޔާބުކުރީ ގަދަ ތިނަކަށް ގޮސް އާސިމް ރިއާޒާއި ޝެހްނާޒް ގިލް (ސަނާ) ބަލިކުރުމަށް ފަހު އެވެ. ސިދާތަކީ ކުރިން ވެސް ގިނަ ބަޔަކު ލަފާކުރި ގޮތަށް މި ފަހަރުގެ ޓައިޓްލް ގެންދާނެ ބައިވެރިޔާ އެވެ. އެއް ސަބަބަކީ ޝޯގައި އޭނާ އަށް ފޭވަކުރާ ކަމަށް ޝޯ ބެލި ބައެއް މީހުންނާއި މި ފަހަރުގެ ސީޒަންގައި ވާދަކުރި ބައެއް ބައިވެރިން ވެސް ތުހުމަތުތަކެއް ކޮށްފައިވުމެވެ.\nއެގޮތުން ޝޯގެ ހޯސްޓް ސަލްމާން ޚާނާއި ބިގް ބޮސް ވެސް ސިދާތު ކޮޅަށް ވަރަށް ގިނަ ހާލަތްތަކުގައި ބުރަވެ، އޭނާގެ އިމޭޖް ރީތިކޮށްދޭން މަސައްކަތްކޮށްފައިވާ ކަމަށް ގިނަ ބަޔަކު ދެކެ އެވެ. ސިދާތު ފާހަގަކުރެވުނީ ވަރަށް ރުޅިގަދަ ރުންކުރު ބައިވެރިއެއްގެ ގޮތުގަ އެވެ.\nގިނަ ބަޔަކު އޭނާ ލޭބަލްކުރީ ވެސް ގަދަފަދަކަން ދައްކައި، އެހެން ބައިވެރިން ސައިޒްގައި ބައިތިއްބަން އުޅުނު ބައިވެރިއެއްގެ ގޮތުގަ އެވެެ. އެގޮތުން ބައެއް ބައިވެރިންނާއި ސިދާތާ ދޭތެރޭ ބޮޑެތި ކޯޅުންތަކާއި ގަޔަށްބޮލަށް ވެސް އެތައް ފަހަރަކު އަރާފައިވެ އެވެ. އޭގެ ތެރޭގައި އާސިމާއި، ސިދާތާ އެކު ސިލްސިލާތަކެއް ކުޅެފައިވާ ބަތަލާ އަދި މި ސީޒަންގެ ހަތެރަކަށް ދިޔަ ރަޝްމީ ދެސާއީ އާއި މާހިރާ ޝަރުމާ އާއި ޕާރަސް ޗާބްޅާ ހިމެނެ އެވެ.\n"ބިގް ބޮސް 13" ގެ ފިނާލޭ އަށް ރޭ ދިޔައީ ގަދަ ހަ ބައިވެރިންނާ އެކީގަ އެވެ. އެއީ ސިދާތާއި އާސިމާއި ސަނާ އާއި ރަޝްމީ އާއި އާރްތީ އާއި ޕާރަސް އެވެ. މި ބައިވެރިންނަށް ރޭ ދިން ފުރުސަތުގެ ތެރޭގައި ޓައިޓްލް ކާމިޔާބުކުރެވޭނެކަމާ ދޭތެރޭ ޝައްކުވާ ބައިވެރިއަކަށް 10 ލައްކަ ރުޕީސްއާ އެކު ހަ ވަނާގައި ދާން ފުރުސަތު ދިނުމުން އޭގެ ބޭނުން ހިފީ ޕާރަސް އެވެ.\nއާރްތީ ފަސް ވަނައިގެ ކަޓައިގެން ދިޔައީ އެވެ. އޭގެ ފަހުން ރަޝްމީ ހަތަރު ވަނައާ އެކު ޝޯ ނިންމައިލީ އެވެ. އެކަމަކު ގަދަ ހަތަރެކަށް ވެސް ހާއްސަ އިނާމުތަކެއް ލިބިގެން ދިޔަ އެވެ. އޭގެ ތެރޭގައި އެއިން ކޮންމެ ބައިވެރިއަކަށް އިތުރު މީހަކު ގޮވައިގެން ދުބާއީގެ ޔާސް އައިލެންޑްގައި ޗުއްޓީ ހޭދަކޮށްލުމުގެ ފުރުސަތު ހިމެނެ އެވެ.\nBigg Boss 13: Gadha6aa eku finale mirey\nޖުމްލަ 13 ބައިވެރިންނާ އެކު "ބިގް ބޮސް 13" ފެށީ މިދިޔަ އަހަރުގެ ސެޕްޓެމްބަރު މަހުގެ 29 ގަ އެވެ. ޝޯ ނިންމައިލީ 140 ނުވަތަ ހަތަރު މަސް ފަހުންނެވެ. އެ މުއްދަތުގެ ތެރޭގައި އެންމެ ފުރަތަމަ ޝޯ އިން ފުރުސަތު ލިބުނު ބައިވެރިންގެ އިތުރަށް އެކި ފަހަރުމަތިން ވައިލްޑް ކާޑްގެ ދަށުން ވެސް އެކިއެކި ސެލެބްރިޓީންނަށް ފުރުސަތުތައް ލިބިގެން ދިޔަ އެވެ.


Fathihu thedhuve masakayi feshumun dhuvas ujaalaavey!\nފަތިހު ތެދުވެ މަސައްކަތް ފެށުމުން ދުވަސް އުޖާލާވޭ!\nކޮންމެ ދުވަހަކު ހެނދުނު ހޭލަނީ އެލާމްގެ އަޑަށް ހެއްޔެވެ؟ އެލާމްވާ އިރަށް ފޯނު ސައިލެންޓްކޮށްލާފަ އަލުން ނިދަނީ ހެއްޔެވެ؟ ނުވަތަ ސޯޝަލް މީޑިއާގެ ތަންތަން ހާވާށާއި ނޫސްތަކުގެ ހަބަރުތައް ބަލަން އޮންނަނީ ހެއްޔެވެ؟\nފަތިހު ހޭލައިގެން ވަކި ގޮތަކަށް ކަންކަން ކުރުމުން މީހާގެ މުޅި ދުވަސް އުޖާލާވާ ކަމުގައި ތަޖުރިބާކާރުން ބުނެ އެވެ.\nއެނދުން ތެދުވެ ރަނގަޅަށް ހަށިގަނޑު ދަމާލުން\nއެކި ފަހަރު މަތިން ސްނޫޒް ކުރުމުގެ ބަދަލުގައި އެލާމްވުމުން ނިދިން ހޭލާ ހަށިގަނޑު ދަމާލުމުން މީހާއަށް ލިބިފައިވާ ލޮޑު ކަމުންނާއި ވަރުބަލި ކަމުން ސަލާމަތް ކޮށްދެ އެވެ. ގިނައިން ސްނޫޒް ކުރާނަމަ މިހާއަށް އިތުރު ވަރުބަލި ކަމެއް ގެނުވަ އެވެ. އެއީ ކޮންމެ ފަހަރަކު ސްނޫޒް ކުރުމުން އަލުން ނިދޭތީ ދެން ހޭލެވޭ އިރު ވަރުބަލިވާލެއް މާ ބޮޑުކަމަށް ތަޖުރިބާކާރުން ބުނެ އެވެ. އެދުން ތެދުވަންވީ ވެސް ކުއްލިއަކަށް ފުންމައިގެން ތެދެވުމުގެ ބަދަލުގައި މަޑުމަޑުން ކަނާތް ފަރާތަށް ފުރޮޅި އެނދުގައި އިށީނދެލާފަ އެވެ. މިގޮތަށް ކަންކުރާނަމަ ކަރަށާއި ބުރަކަށްޓަށް އެއްވެސްކަހަލަ ތަދެއްވިއަ ނުދީ އެނދުން ތެދުވެ އެވެ.\nހޭލާގޮތަށް ޕޮޒިޓިވް ކަމަކަށް ވިސްނުން\nހެނދުނުގަޑީގައި ހެލާ ގޮތަށް އެންމެ ފުރަތަމަ ވިސްނުން ބަހައްޓާ ގޮތުން މުޅި ދުވަހަށް އޭގެ އަސަރު ކުރެއެވެ. އެގޮތުން މީހާގެ އެ ދުވަހާމެދު ދެކޭގޮތާއި، އިހްސާސްތަކާއި އަދި އެދުވަހެއް ކާމިޔާބުކޮށް ނިންމާލަން އޮންނަ ރޫހުގެ އަސަރު ދުވަހުގެ ދެން ހުރި ކަންކަމަށް އަސަރު ކުރެއެވެ. އާ ދުވަހަކަށް އާ ފުރުސަތުތަކެއް ލިބުމުން ޝުކުރުވެރިވެ ދުވަހާއި ކުރިމަތިލާންވީ ވަރަށް ޕޮޒިޓިވް މޫޑެއްގަ އެވެ. ދިމާވާ ދަތިތަކާއި ކުރިމަތިލައި ކާމިޔާބުކޮށް ދުވަސް ނިންމާލުމުގެ ހިތްވަރު ލިބެ އެވެ.\nއެކަނި ވަގުތު ކޮޅެއް ހޭދަ ކުރުން\nމަންމައިން ވެސް ހެދުނު ފަތިހާ ހޭލައިގެން ކޮފީތައްޓެއް ބޯލައި ކުދިން ހޭލުމުގެ ކުރިން އެކަނި ވަގުތުކޮޅެއް ލިބުމަކީ ހެނދުނު އަވަހަށް ހޭލާ މީހުންނަށް ހިތްހަމަޖެހުން ގެނެސްދޭނެ ކަމެކެވެ. ހެނދުނު ހޭލައިގެން އަމިއްލަ ޝައުގުވެރިވާ ކަމެއް ކޮށްލުމަކީ މީހާއަށް އުފާވެރިކަން ގެނެސްދޭނެ ކަމެކެވެ. އަދި ކުދިން ހޭލުމުގެ ކުރިން ކުދިންނާއެކު ދުވަސް ހޭދަކުރާނެ ގޮތް ރާވާލައި ގޭތެރޭ ދެ ތިން ކަމެއް ކޮށްލައި ދުވަހަށް ތައްޔާރު ވެލުމުން ދުވަސް ވަރަށް ފުރިހަމަ ވެއެވެ.\nހޭލައިގެން ގިނައިން ފެން ބުއިން\nގިނަ ވަގުތު ނިދާފަ އޮވެ ތެދުވެ ހަށިގަނޑު ހައިޑްރޭޓްކުރުމުގެ ގޮތުން ފެން ބުއިމަކީ ވަރަށް ބޮޑު އިސްކަމެއް ދޭންޖޭހެ ކަމަކެވެ. މިގޮތަށް ކަންކަން ކުރާނަމަ މެޓަބޮލިޒަމް އިތުރު ކޮށްދީ، ހައިޑްރޭޓްކޮށްދީ، ހަށިގަނޑުން ބޭނުންނުވާ ޓޮކްސިންތަކުން ސަލާމަތްކޮށްދެ އެވެ. އަދި މިއީ ސިކުނޑި ހޭލައްވާލުމަށް ވެސް އެހީތެރިވެދޭނެ ކަމެކެވެ.\nބައިވެރިޔާއާ ވާހާކަ ދައްކާލަން ވެސް ފުރުސަތެއް\nބިޒީ ލައިފަކާއި ބިޒީ ޝެޑިއުލެއްގައި އެންމެން ވެސް އުޅޭއިރު ދިރިއުޅުމާމެދު ކުރާ އުއްމީދުތަކާއި އެހެނިހެން ވެސް މުހިއްމު ވާހަކަތަކަކީ ބައިވެރިޔާ އާއި ކޮންމެހެން ދައްކަންޖެހޭ ވާހަކަތަކެކެވެ. އަދި މި ގޮތަށް ވާހަކަ ދައްކާލާ މަޝްވަރާކޮށްލަން ހެނދުނު ހޭލައިގެން ދުވަހުގެ ކުރީކޮޅުގެ ބޭނުން ހިފިދާނެ އެވެ.\nކަސްރަތު ކުރަންވީ ހެނދުނު\nދުވަސް ނިމޭ އިރު ކަސްރަތު ކުރުމުގެ ބަދަލުގައި ހެނދުނު އަރާ އިރާއެއްކޮށް ކަސްރަތު ކުރުން މާ ފައިދާ ބޮޑެވެ. ހެނދުނު ކަސްރަތު ކުރުމުން މީހާގެ މެޓަބޮލިޒަމް އަވަސްކޮށްދީ މުޅި ދުވަހަށް ހަކަތަ ފޯރުކޮށްދެ އެވެ. ހެނދުނު ކަސްރަތު ކުރުމުން ދެން ކާ އެއްޗިހިން ހަށިގަނޑަށް ފޯރުކޮށްދޭ ކެލަރީ ހަށިގަނޑުން ހަކަތަގޮތުގައި ބޭނުންކޮށް އަންދާވަރު އިތުރު ކޮށްދެ އެވެ. ހެނދުނު ކަސްރަތު ކުރާ ނަމަ މީހާގެ ފޯކަސް އިތުރު ކޮށްދީ މީހާގެ ސިކުނޑި މަސައްކަތްކުރުން ވެސް މުޅި ދުވަހަށް އަވަސް ކޮށް ދެއެވެ.\nފަތިިސް ނާމާދު ކުރުން\nފަތިހު ހޭލައިގެން ފަތިސް ނަމާދު ކުރުމުން މީހާއަށް އެތައް ފައިދާއެއް ކުރެއެވެ. ދިރިއުޅުން ބާއްޖަވެރިވަނީ ނުވަތަ ކާމިޔާބުވާނީ ފައިދާ މީހާއަށް ފުރިހަމައަށް ލިބިގެނެވެ.


India'ge kureege External affairs Minister Sushma avahaara'vejje\nދުނިޔެ - ސުޝްމާ އަވަހާރަވުން\nއިންޑިއާގެ ކުރީގެ އެކްސްޓާނަލް އެފެއާޒް މިނިސްޓަރ ސުޝްމާ އަވަހާރަވެއްޖެ\nއޭނާ އަވަހާރަވެފައިވަނީ އަންގާރަ ދުވަހުގެރޭ\nއަވަހާރަވެފައިވަނީ ހާޓް އެޓޭކެއް ޖެހިވަޑައިގެން\nއަވަހާރަވެފައިވަނީ 67 އަހަރުފުޅުގަ\nކ. މާލެ7އޯގަސްޓު 2019 | ބުދަ 00:49 4,211\nއިންޑިއާގެ ކުރީގެ އެކްސްޓަރނަލް އެފެއަރސް މިނިސްޓަރ ސުޝްމާ ސްވަރާޖް ރާއްޖެއަށް ކުރެއްވި ދަތުރުފުޅެއްގެ ތެރެއިން - ރައީސް އޮފީސް\nއިންޑިއާގެ ކުރީގެ އެކްސްޓާނަލް އެފެއާޒް މިނިސްޓަރ ސުޝްމާ ސްވަރާޖް އަވަހާރަވެއްޖެއެވެ.\nއެކަމަނާ އަވަހާރަވެފައިވަނީ އަންގާރަ ދުވަހުގެރޭ، ހާޓް އެޓޭކެއް ޖެހިވަޑައިގެން، ނިއުދިއްލީގެ އޯލް އިންޑިއާ އިންސްޓިޓިއުޓް އޮފް މެޑިކަލް ސައިންސެސް (އެއިމްސް) ގައި ފަރުވާ ހޯއްދަވަނިކޮށް އުމުރުފުޅުން 67 އަހަރުފުޅުގައެވެ.\nސުޝްމާއަކީ އިންޑިއާގައި އެކްސްޓާނަލް އެފެއާޒް މިނިސްޓަރުކަން ކުރެއްވި ފުރަތަމަ އަންހެން ބޭފުޅާއެވެ. އެގޮތުން އިންޑިއާގެ ބޮޑުވަޒީރު ނަރެންދްރާ މޯދީގެ ވެރިކަމުގެ ފުރަތަމަ ދައުރުގައި ހާރިޖީ ވަޒީރުކަން ކުރެއްވީ ސުޝްމާއެވެ.\nއޭގެއިތުރުން، 1977 ވަނަ އަހަރުގައި ކެބިނެޓު މިނިސްޓަރަކަށް ހޮވިވަޑައިގެންނެވިއިރު އެކަމަނާގެ އުމުރުން 25 އަހަރެވެ. ސުޝްމާއަކީ އިންޑިއާގެ ރައްޔިތުންނަށް ދުނިޔޭގެ އެކި ހިސާބުތަކުގައި ދިމާވާ ކޮންސިއުލާ މައްސަލަތަކަށް އެހީތެރިވެދިނުމަށް ހުށިޔާރުކަމާއެކު މަސައްކަތްކުރެއްވި ބޭކަނބަލެކެވެ.\nސުޝްމާ އަވަހާރަވުމާއި ގުޅިގެން އިންޑިއާގެ ބޮޑުވަޒީރު ނަރެންދްރާ މޯދީ ވަނީ އެކަމުގެ ހިތާމަ ފާޅުކުރައްވާފައެވެ. އެގޮތުން، މޯދީ ވިދާޅުވެފައިވަނީ ސުޝްމާ އަވަހާރަވުމަކީ އިންޑިއާގެ ސިޔާސީ ތާރީޚުގެ ވަރަށް ޚާއްސަ ބާބެއްގެ ނިމުން ކަމަށެވެ.\n"ސުޝްމާއަކީ އެފަދަ ދެވަނައެއް ނުވާ ބޭފުޅެއް. އަދި އެތައް ބައެއްގެ އުންމީދާ ގުޅިފައިވާ ބޭފުޅެއް،"މޯދީ ވިދާޅުވިއެވެ.\nޝުޝްމާގެ ޚާރިޖީ ވަޒީރުކަމުގައި ހުންނެވިއިރު އިންޑިއާއިން އެކި ގައުމުތަކާ އޮތް ގުޅުން ރަނގަޅުކުރުމަށް ވަރަށް އިސް ދައުރެއް އެކަމަނާ އަދާކުރެއްވިއެވެ. އަދި ރާއްޖެއާއިއެކު ގާތް ގުޅުންތަކެއް ބޭއްވުމަށްވެސް ޝުޝްމާ ގިނަ މަސައްކަތްތަކެއް ކުރައްވާފައިވެއެވެ.\nރާއްޖޭގެ ސިޔާސީ މަޝްރަހު އެންމެ ހަލަބޮލިވި ވަގުތުތަކުގައިވެސް ރާއްޖެ ވަޑައިގެން ސިޔާސީ މަޝްރަހހު ފިނިކުރުމަށްޓަކައި ޝުޝްމާގެ ވަޒީރުކަމުގައި އެކަމަނާ މަސައްކަތް ކުރައްވާފައިވެއެވެ. އަދި އެކަމަނާ ވަނީ ވަޒީރުކަމުގެ އެންމެފަހު ދުވަސްވަރުގައިވެސް ރާއްޖެއަށް ވަޑައިގެން ދެ ޤައުމުގެ ގުޅުނ ހަރުދަނާކޮށް، ރާއްޖެއަށް އެހީތެރިކަން ފޯރުކޮށްދިނުމުގެ ގިނަ އެއްބަސްވުންތަކެއް ޤާއިމްކުރައްވާފަ އެވެ.


vnews - Athletica fihaara falhaalai gina adhadhege rufiyaa vagah nagaifi\nއެތްލެޓިކާ ފިހާރަ ފަޅާލައި ގިނަ އަދަދެއްގެ ރުފިޔާ ވަގަށް ނަގައިފި\nމާލޭގައި ހުންނަ އެތްލެޓިކާ ފިހާރަ -- ފޮޓޯ: މިހާރު\nމާލޭގައި ފިހާރައެއް ފަޅާލައި ގިނަ އަދަދެއްގެ ރުފިޔާ ވަގަށް ނަގައިފި އެވެ.\nފުލުހުންގެ މީޑިއާ އޮފިސަރު ވިދާޅުވީ ރޭ ދަންވަރު މާފަންނު އޭސް ހާޑްވެއާ ކައިރީގައި ހުރި ފިހާރައެއް ފަޅާލައި ގިނަ އަދަދެއްގެ ރުފިޔާ ވަގަށް ނަގާފައިވާ ކަމަށް މިއަދު ހެނދުނު ރިޕޯޓު ކޮށްފައިވާ ކަމަށެވެ. ނަމަވެސް މިމައްސަލައިގެ އިތުރު މައުލޫމާތު މިވަގުތު ހިއްސާ ކުރެވެން ނެތް ކަމަށްވެސް ވިދާޅުވި އެވެ.\nފުލުހުން ގެންދަނީ މި މައްސަލަ މިހާރު ތަހްގީގު ކުރަމުން ކަމަށްވެސް ފުލުހުން ވަނީ ބުނެފަ އެވެ.\nވީނިއުސް އަށް އެނގިފައިވާ ގޮތުގައި ރޭ ދަންވަރުގެ ވަގުތެއްގައި ފަޅާލައި ވައްކަން ކޮށްފައިވަނީ މާފަންނު އޭސް ހާޑްވެއާ ކައިރީގައި ހުންނަ އެތްލެޓިކާ ފިހާރަ އެވެ. މިފިހާރަ އަކީ ބޮޑީ ބިލްޑް ކުރާ މީހުންނަށް ބޭނުންވާ ސާމާނު ވިއްކާ ފިހާރައެކެވެ.\nމައުލޫމާތު ލިބިފައިވާ ގޮތުގައި މި ފިހާރައިން ވައްކަން ކޮށްފައިވަނީ އެލުމެނިއަމުން ހަދާފައިވާ ދޮރުގެ ތަޅު އިންނަ ބައި ކަފާލައިގެންނެވެ. މިފިހާރައިން 42،000 ރުފިޔާ ވަގަށް ނަގާފައިވާ ކަމަށްވެސް މައުލޫމާތު ލިބެ އެވެ.


Tax ah makaru hedhumun Mourinho ah jalu hukumeh\nޓެކްސްއަށް މަކަރު ހެދުމުން މޮރީނިއޯއަށް ޖަލު ހުކުމެއް\nމަޝްހޫރު ފުޓްބޯޅަ ކޯޗް އަދި މެނޭޖަރ މޮރީނިއޯ، ސްޕެއިންގައި ޓެކްސްއަށް މަކަރު ހެދިކަން ސާބިތުވުމުގެ ސަބަބުން އެއް އަހަރު ދުވަހުގެ ޖަލު ހުކުމެއް އިއްވައިފިއެވެ. މީގެ އިތުރުން އޭނާވަނީ ދެ މިލިއަން ޔޫރޯއިން ޖޫރިމަނާވެސް ކޮށްފައެވެ.\nމޮރީނިއޯއަށް އެއް އަހަރުގެ ޖަހު ހުކުމެއް އައިކަމުގައިވިއަސް އެ މުއްދަތަށް އޭނާ ޖަލުގައި ހުންނާކަށް ނުޖެހޭނެއެވެ. ސަބަބަކީ އޭގެ ބަދަލުގައި އޭނާ ޖޫރިމަނާއެއް ދައްކަން ސްޕެއިންގެ ކަމާބެހޭ އިދާރާތަކައިއެކު އެއްބަސްވުމަކަށް އައިސްފައިވުމެވެ.\nމޮރީނިއޯގެ މައްޗައް ކުރެވުނު ތުހުމަތުތަކުގެ ތެރޭގައި 2011 އިން 2012 އަށް އޭނާ ރެއާލް މެޑްރިޑްގެ ކޯޗް ކަމުގައި ހުރި ދުވަސްވަރު 3.3 މިލިއަން ޔޫރޯ، ސްޕެއިންގެ ޓެކްސްއައި ބެހޭ އިދާރާތަކަށް ނުދައްކާ އޮތް މައްސަލައެއް ހިމެނެއެވެ. މީގެ އިތުރުން އޭނާގެ އިމޭޖް ރައިޓްސްއިން ލިބުނު ފައިދާތައް ޓެކްސް އޮފިޝަލުންނަށް ފޮރުވުމަށް އޮފްޝޯ ކޮމްޕެނީތަކެއް އުފައްދިކަމުގެ ތުހުމަތުވެސް މޮރީނިއޯއާމެދުވަނީ ކުރެވިފައެވެ.\nސްޕެއިންގެ ޕްރޮސެކިއުޓަރުން ހާމަކުރިގޮތުގައި ޕޯޗުގަލްއަށް ނިސްބަތްވާ މޮރީނިއޯވަނީ އޭނާގެ އިމޭޖް ރައިޓްސް ބެލެހެއްޓުމަށް ބްރިޓިޝް ވާޖިން އައިލެންޑްސްގައި އެތައް ވިޔަފާރިތަކެއް އުފައްދާފައެވެ.\nމޮރީނިއޯގެ އިތުރުން މަޝްހޫރު ފުޓްބޯޅަ ކުޅުންތެރިޔާ ކްރިސްޓިއާނޯ ރޮނާލްޑޯ ސްޕެއިންގެ ރެއާލް މެޑްރިޑްއަށް ކުޅުނު ދުވަސްވަރު ޓެކްސްއަށް މަކަރު ހެދިކަން ސާބިތުވެ އޭނާއަށް ދެ އަހަރު ދުވަހުގެ ސަސްޕެންޑެޑް ޖަލު ހުކުމަކެއް މިދިޔަ މަހުވަނީ އިއްވާފައެވެ. އެ މައްސަލައިގަ ރޮނާލްޑޯވަނީ 17 މިލިއަން ޕައުންޑުން ޖޫރިމަނާވެސް ކޮށްފައެވެ.


Gaafaraa Dhiffushin bin hikka goathi dheynan: Ibu | Mihaaru\nއިބޫ މިއަދު ގާފަރަށް ވަޑައިގެން، އިދިކޮޅު ސަޕޯޓަރުންނާ ސަލާމް ކުރައްވަނީ. - ފޮޓޯ: މިހާރު\nކ. ދިއްފުށިން މުހައްމަދު ޔާމީން\n15 ސެޕްޓެމްބަރ 2018 - 13:39 15 comments\nއިދިކޮޅު ކޯލިޝަންގެ ވެރިކަމެއްގައި ކ. ގާފަރާއި ކ. ދިއްފުށީގެ ބިން ހިއްކައި ގޯތި ދޫކުރައްވާނެ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓު އިބްރާހިމް މުހައްމަދު ސޯލިހް (އިބޫ) މިއަދު ވިދާޅުވެއްޖެ އެވެ.\nރިޔާސީ އިންތިހާބުގެ ކެމްޕެއިނަށް މާލެ އަތޮޅުގެ ބައެއް ރަށްރަށަށް ކުރައްވަމުން ގެންދަވާ ދަތުރުގައި ގާފަރާއި ދިއްފުށީގައި ތިބި އިދިކޮޅު ސަޕޯޓަރުންނާ ބައްދަލު ކުރައްވައި އިބޫ ވިދާޅުވީ ދެ ރަށުގައި ދިރިއުޅޭ ރައްޔިތުންނަށް އެންމެ ބޮޑަށް ދިމާވެފައި އޮތް މައްސަލައަކީ ބޯހިޔާވަހިކަން ނުލިބުމުގެ މައްސަލަ ކަމަށެވެ.\nއެހެންވެ، ބޯހިޔާވަހިކަމަށް ހައްލެއް ހޯދައި ދިނުމުގެ ގޮތުން، ގާފަރާއި ދިއްފުށީގެ ބިން ހިއްކައި، ގެދޮރު ހެދުމަށް ބޭނުންވާ ލޯން، ކުޑަ އިންޓްރަސްޓެއްގައި ލިބޭނެ މަގުފަހިކޮށް ދެއްވާނެ ކަމަށް އިބޫ ވިދާޅުވި އެވެ. އަދި މަހަކު، 5000ރ. ލޯނަށް ދައްކަން ޖެހޭ ގޮތް ވެސް ހަމަޖައްސާނެ ކަމަށް ވިދާޅުވި އެވެ.\nއިބޫ މިއަދު ގާފަރަށް ވަޑައިގަތުމުން، އޭނާ އަށް މަރުހަބާ ދަންނަވަން ހެދި ސަފު. - ފޮޓޯ: މިހާރު\nމީގެއިތުރުން، ދިއްފުއްޓާއި ގާފަރުގައި އިދިކޮޅު ވެރިކަމެއްގައި ގެންގުޅޭނެ ބައެއް ސިޔާސަތުތައް ހާމަކޮށްދެއްވައިފަ އެވެ. އޭގެ ތެރޭގައި އަސާސީ ހިދުމަތް ގާއިމު ކުރުން ހިމެނެ އެވެ. ހާއްސަކޮށް، ގާފަރުގައި ދޯނި އެހެލާ ސަރަހައްދެއް ގާއިމުކޮށް ދެއްވާނެ ކަމަށް އިބޫ ވައުދުވެވަޑައިގެންނެވި އެވެ.\nއިބޫ ވިދާޅުވި ގޮތުގައި، ރައްޔިތުން ސަރުކާރަށް ޓެކްސް ދައްކާއިރު، 18 ބިލިއަން ރުފިޔާގެ އާމްދަނީއެއް ދައުލަތަށް ލިބެ އެވެ.\n"އެވަރުގެ އާމްދަނީއެއް ލިބޭނަމަ، ރައްޔިތުންނަށް ބޭނުންވާ އަސާސީ ހިދުމަތްތައް ލިބެން ޖެހޭނެ ކަމަށް ގަބޫލު ކުރަނީ،" ގާފަރުގެ ގިނަ އަދަދެއްގެ ބަޔަކާ ބައްދަލު ކުރައްވައި އިބޫ ވިދާޅުވި އެވެ.\nދިއްފުށީގައި ހުންނަވައި އިބޫ ވިދާޅުވީ ރާއްޖޭގެ ހުރިހާ ރަށްތަކުން ވެސް ފެންނަނީ އުންމީދީ މަންޒަރުތަކެއް ކަމަށާއި އަންނަން އުޅޭ ބޮޑު ބަދަލަށް ރައްޔިތުން ތައްޔާރަށް ތިބި ކަމަށެވެ. އަދި އަމާންކަމާއި ހަމަޖެހުމާއި ވައްކަމާއި ކޮރަޕްޝަން ނައްތާލުމާ އިންސާފު ގާއިމު ކުރުމަށް ދަތުރު ފެށޭ ދުވަހަކީ 23 ސެޕްޓެމްބަރު ކަމަށާއި އިންތިހާބު އިދިކޮޅު ކޯލިޝަނަށް ބޮޑު ތަނުން ކާމިޔާބު ކުރެވޭނެ ކަމަށް އޭނާ ވިދާޅުވި އެވެ.\nއިބޫ މިއަދު ގާފަރަށާއި ދިއްފުއްޓަށް ވަޑައިގަތުމުން، އޭނާ އަށް ދެ ރަށުން ވެސް ހޫނު މަރުހަބާއެއް ދެންނެވި އެވެ. ހާއްސަކޮށް، ދިއްފުށިން އިބޫ އަށް ދެންނެވީ ޑޮލަރުގެ މަރުހަބާއެކެވެ. އެރަށުގެ ބައެއް މީހުން ވަނީ ޑޮލަރުން ހަދާފައި އޮތް މާފަތިތަކެއް އިބޫގެ ކަރުގައި އަޅުވައިފަ އެވެ.\nއިތުރު ލިޔުންތައް އެމްޑީޕީ ތަރައްގީގެ މަޝްރޫއުތައް ކ. ދިއްފުށި އިދިކޮޅު ފަރާތްތައް އަދާލަތު ޕާޓީ ކ. އަތޮޅު ބިން ހިއްކުން ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ކ. ގާފަރު


PHOTO GALLERY: B. Fehendhooge dhiriulhun | Mihaaru\nފޮޓޯގެލަރީ / ލައިފްސްޓައިލް\nދިރިއުޅުމުގެ މައިގަނޑު އަސާސީ ޚިދުމަތްތައް އެކަށީގެންވާ ގޮތެއްގައި ލިބެން ނެތް، ބ. ފެހެންދޫ ރައްޔިތުން، ތަރައްގީގެ ވަސީލަތްތައް ހުރި އެހެން ރަށަކަށް ބަދަލުވާން ބޭނުންވިޔަސް، އެކަން ހަގީގަތަކަށް ވާނެ ދުވަހެއް ނޭނގޭ. ތައުލީމާއި ސިއްހީ ހިދުމަތް ހޯދުމަށް ދާންޖެހެނީ ޑިންގީ ފަދަ ކުދި އުޅަނދުތަކުގައި ކައިރީގައި އޮންނަ ގޮއިދު އަށް.\nފެހެންދޫ ކުއްޖަކު އޭނާގެ ގޭދޮށުގައި އޮތް ވިނަގަނޑެއްގައި ފުޓްބޯޅަ ކުޅެނީ. ދިރިއުޅުމުގެ ވަސީލަތްތައް ހުރި ރަށަކަށް ބަދަލުވާން މި ރަށުގެ މީހުން ބޭނުންވޭ. ފޮޓޯ: އަހްމަދު އަބްދުﷲ ސައީދު/މިހާރު\nބ. ފެހެންދޫގެ މަގެއް. މީހުންކޮޅު މަދުކަމުން، ދުވާލުގެ ވަގުތުތަކުގައި ވެސް މަގަކުން މީހަކު ފެންނަނީ ވަރަށް މަދު ފަހަރެއްގައި. ފޮޓޯ: އަހްމަދު އަބްދުﷲ ސައީދު/މިހާރު\nހުކުރު ނަމާދު ކޮށްގެން ފެހެންދޫ ހުކުރު މިސްކިތުން މީހުން ނުކުންނަނީ. ދިރިއުޅުމުގެ ވަސީލަތްތައް ހުރި ރަށަކަށް ބަދަލުވާން މި ރަށުގެ މީހުން ބޭނުންވޭ. ފޮޓޯ: އަހްމަދު އަބްދުﷲ ސައީދު/މިހާރު\nފެހެންދޫ ދޭލިޔާގޭ މުސްތަފާ އިދުރީސް، އޭނާގެ ފިހާރައިގައި އިނދެ "މިހާރު" އަށް އިންޓަވިއު ދެނީ. އޭނާ ދެކޭ ގޮތުގައި ދިރިއުޅުމުގެ ފެންވަރު މަތިވާނީ ވަސީލަތްތައް ހުރި އެހެން ރަށަކަށް ބަދަލުވެވިގެން. ފޮޓޯ: އަހްމަދު އަބްދުﷲ ސައީދު/މިހާރު\nފެހެންދޫގައި ކުރިން ހިންގި ސްކޫލް: ކުދިންކޮޅު މަދުވުމުން މި ސްކޫލް ބަންދުކޮށް މި ރަށުގެ ދަރިވަރުން މިހާރު ކިޔަވަން ދަނީ ކައިރީގައި އޮންނަ ގޮއިދު އަށް. ފޮޓޯ: އަހްމަދު އަބްދުﷲ ސައީދު/މިހާރު\nބ. ފެހެންދޫ އަތިރިމައްޗާއި ފަޅުތެރެ. ލަފައިފުރޭނެ ފަސޭހަ އިންތިޒާމެއް ނެތުމުން ރަށުގެ ރައްޔިތުން ބޭނުންވަނީ އެހެން ރަށަކަށް ބަދަލުވާން. ފޮޓޯ އަހްމަދު އަބްދުﷲ ސައީދު/މިހާރު\nބ. ފެހެންދޫ އަންހެނުންތަކެއް ހުކުރު ދުވަހެއްގެ ހަވީރު ނުކުމެ ރަށުގެ އަތިރިމަތި ކުނިކަހަނީ. ރަށުގެ ސާފުތާހިރު ކަމަކީ މި މީހުން އެންމެ އިސްކަން ދޭ ކަންތައް. ފޮޓޯ އަހްމަދު އަބްދުﷲ ސައީދު/މިހާރު\nފެހެންދޫގައި އެންމެ ފުޅާ ދާއިރާއެއްގައި ހިންގާ ގެސްޓް ހައުސް. ދިރިއުޅުމުގެ ވަސީލަތްތައް ހުރި ރަށަކަށް ބަދަލުވާން މި ރަށުގެ މީހުން ބޭނުންވޭ. ފޮޓޯ: އަހްމަދު އަބްދުﷲ ސައީދު/މިހާރު\nބ. ފެހެންދޫގައި ހިންގާ އެންމެ ބޮޑު ގެސްޓް ހައުސް. އާބާދީ ކުޑަޔަސް ތަރައްގީ އަށް މަސައްކަތް ކުރަން ރައްޔިތުންގެ ބޭނުންވޭ. ފޮޓޯ އަހްމަދު އަބްދުﷲ ސައީދު/މިހާރު\nބ. ފެހެންދޫ އާއި ގޮއިދުއާ ދެމެދު ދަތުރު ކުރާ ޑިންގީއެއް. ފަޅު ފުންކޮށްފައި ނެތުމުން ދަތުރުފަތުރަށް ބޭނުންކުރަން ޖެހެނީ މިފަދަ ކުދި އުޅަނދުތައް. ފޮޓޯ އަހްމަދު އަބްދުﷲ ސައީދު/މިހާރު\nބ. ފެހެންދޫ ދަރިވަރުންތަކެއް ސްކޫލަށް ދިއުމަށްޓަކައި ގޮއިދު އަށް ދާން ފާލަން ދޮށަށް ދަނީ. މި ރަށުގައި ދިރުއުޅުން މި ކުދިންނަށް ވަނީ މަޖާ ކަމަކަށް. ފޮޓޯ އަހްމަދު އަބްދުﷲ ސައީދު/މިހާރު\nބ. ފެހެންދޫ ކުދިންތަކެއް ގޮވައިގެން ގޮއިދޫ ސްކޫލަށް ޑިންގީއެއްގައި ބެލެނިވެރިންތަކެއް ދާން ތައްޔާރުވެގެން. ދިރިއުޅުމުގެ ވަސީލަތްތައް ހުރި ރަށަކަށް ބަދަލުވާން މި ރަށުގެ މީހުން ބޭނުންވޭ. ފޮޓޯ: އަހްމަދު އަބްދުﷲ ސައީދު/މިހާރު\nބ. ފެހެންދޫގެ އަންހެން ދެ ދަރިވަރަކު ސްކޫލަށް ދިއުމަށްޓަކައި ގޮއިދު އަށް ދާން ޑިންގީގައި. މި ރަށުގައި ދިރުއުޅުން މި ކުދިންނަށް ވަނީ މަޖާ ކަމަކަށް. ފޮޓޯ އަހްމަދު އަބްދުﷲ ސައީދު/މިހާރު\nބ. ފެހެންދޫ ދަރިވަރުންތަކެއް ސްކޫލަށް ދިއުމަށްޓަކައި ގޮއިދު އަށް ދާން ޑިންގީ އަށް އަރައި ތިބެ ޓެބަކުން ގޭމް ކުޅެނީ. މި ރަށުގައި ދިރުއުޅުން މި ކުދިންނަށް ވަނީ މަޖާ ކަމަކަށް. ފޮޓޯ އަހްމަދު އަބްދުﷲ ސައީދު/މިހާރު\nބ. ފެހެންދޫ ދަރިވަރުންތަކެއް ކިޔެވުމަށް ޑިންގީއެއްގައި ގޮއިދު އަށް ދަތުރު ކުރަނީ. ދިރިއުޅުމުގެ އަސާސީ ހިދުމަތްތައް ފަސޭހައިން ލިބެން ނެތަސް، މި ރަށުގައި ދިރުއުޅުން މި ކުދިންނަށް ވަނީ މަޖާ ކަމަކަށް. ފޮޓޯ އަހްމަދު އަބްދުﷲ ސައީދު/މިހާރު\nބ. ފެހެންދޫ އަތިރިމައްޗާއި ފަޅުތެރެ. ދިރިއުޅުމުގެ ވަސީލަތްތައް ހުރި ރަށަކަށް ބަދަލުވާން މި ރަށުގެ މީހުން ބޭނުންވޭ. ފޮޓޯ: އަހްމަދު އަބްދުﷲ ސައީދު/މިހާރު\nބ. ފެހެންދޫ ގެއެއް. އަސާސީ ހިދުމަތްތައް އެކަށީގެންވާ ގޮތެއްގައި ނެތުމުން ރަށު މީހުން ބޭނުންވަނީ ވަސީލަތްތައް ހުރި އެހެން ރަށަކަށް ބަދަލުވާން. ފޮޓޯ އަހްމަދު އަބްދުﷲ ސައީދު/މިހާރު\nބ. ފެހެންދޫ އަތިރިމައްޗާއި ފަޅުތެރެ. ލަފައި ފުރޭނެ ފަސޭހަ އިންތިޒާމެއް ނެތުމުން ރަށު މީހުން ބޭނުންވަނީ ވަސީލަތްތައް ހުރި އެހެން ރަށަކަށް ބަދަލުވާން. ފޮޓޯ އަހްމަދު އަބްދުﷲ ސައީދު/މިހާރު\nބ. ފެހެންދޫ އަންހެނަކު، އަވީލާފައި ހުރި ކަނަތަކެއް ނަގަނީ. މި ރަށު މީހުން ބޭނުންވަނީ ބިން ބޮޑު އެހެން ރަށަކަށް ބަދަލުވާން. ފޮޓޯ އަހްމަދު އަބްދުﷲ ސައީދު/މިހާރު\nބ. ފެހެންދޫ ގްރޭޑް 10ގެ ދަރިވަރު މުހައްމަދު ޝިނާން ލަތީފް، ހުސްވަގުތުގައި ސްކޭޓް ކޮށް މަޖާކޮށްލަނީ. ރަށުގެ ތަރައްގީ އަށް މާ ބޮޑު ކަމެއް ނުކުރެވޭ އިރު، ގިނަ މީހުން އެދެނީ އެހެން ރަށަކަށް ބަދަލުވާން. ފޮޓޯ: އަހްމަދު އަބްދުﷲ ސައީދު/މިހާރު\nބ. ފެހެންދޫގައި ފެނަކަ އިން ހިންގާ އިންޖީނުގެ. ރަށުގެ ތަރައްގީ އަށް މާ ބޮޑު ކަމެއް ނުކުރެވޭ އިރު، ގިނަ މީހުން އެދެނީ އެހެން ރަށަކަށް ބަދަލުވާން. ފޮޓޯ: އަހްމަދު އަބްދުﷲ ސައީދު/މިހާރު


ސިޔާސީ މަގާމުތަކަށް މީހުން ނެގުން މަޑުޖައްސާލައިފި – DhiDaily\nސިޔާސީ މަގާމުތަކަށް މީހުން ނެގުން މަޑުޖައްސާލައިފި\nކޮވިޑް-19 އާއި ގުޅިގެން ހަރަދު ކުޑަކުރުމުގެ ގޮތުން ސިޔާސީ މަގާމުތަކަށް މީހުން ނެގުން މަޑުޖައްސާލައިފި އެވެ.\nދަރުބާރުގޭގައި މިއަދު ބޭއްވި ނޫސްވެރިންގެ ބައްދަލުވުމެއްގައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން ރައީސް ވިދާޅުވީ ސިޔާސީ މަގާމުތަކަށް މީހުން ނެގުން ވަގުތީ ގޮތުން ހުއްޓާލާފައިވާ ކަމަށާއި އިތުރު ބުރައެއް މިވަގުތު އުފުލުމަކީ ބަޖެޓަށް ވެސް ދަތިތަކެއް ކުރިމަތިވާނެ ކަމެއް ކަމަށެވެ.\n”އަދިވެސް ބައެއް މަގާމުތައް އެބަހުރި، އަޅުގަނޑު ކަނޑައަޅާފައި ހުރި އަދަދުތަކުގެ ތެރޭގައި. އެހެން ނަމަވެސް މިވަގުތަށް މަޑުޖައްސާލައިގެން މި އުޅެނީ“ ރައީސް ވިދާޅުވިއެވެ.\nމި ސަރުކާރު ވެރިކަމަށް އައިސްފައިވަނީ ކޯލިޝަނެއްގެ ތެރެއިން ކަމަށްވާއިރު، ގިނަ ސިޔާސީ މަގާމުތަކެއް މި ސަރުކާރުގައި މިހާރުވެސް ވަނީ އުފައްދާފައެވެ. އެގޮތުން ކުރީ ސަރުކާރަށް ވުރެ ވެސް މި ސަރުކާރުގެ ސިޔާސީ މަގާމުތައް ގިނައެވެ.\nކޮވިޑް-19 އާއި ގުޅިގެން ރާއްޖޭގެ އިގްތިސާދަށް ކޮންމެވެސް ވަރެއްގެ އަސަރެއްގެ ކުރާނެ ކަމަށް ސަރުކާރުން ބުނެފައިވާއިރު ސަރުކާރުން ވަނީ އެކަމާ ގުޅިގެން ދައުލަތުގެ ހަރަދު ކުޑަކުރުމަށް ފިޔަވަޅުތަކެއް އަޅާފައެވެ. އެގޮތުން އާ ވަޒީފާތައް ނުއުފެއްދުމަށާއި އިދާރީ ހަރަދުތައް ކުޑަ ކުރުމަށް ފިނޭންސް މިނިސްޓްރީން ވަނީ ދައުލަތުގެ އޮފީސްތަކަށް އަންގާފައެވެ.


Mahloof ge mahsala UN working group ah hushahalhany\nމަހުލޫފުގެ މައްސަލަ އދ.ގެ ވޯކިން ގުރޫޕަށް ހުށަހަޅަނީ\nގަލޮޅު ދެކުނު ދާއިރާގެ މެންބަރު އަހުމަދު މަހުލޫފު ހަތަރު މަހާއި 24 ދުވަހަށް ޖަލަށްލުމަށް ހުކުމްކުރި މައްސަލައާއި މިހާރު ކުރިމިނަލް ކޯޓުގައި ކުރިއަށްދާ މަހުލޫފުގެ މައްސަލަ އދ. ގެ ވޯކިންގް ގްރޫޕް އޮން އާބިޓްރަރީ ޑިޓެންޓަންޝަނަށް ހުށަހަޅަން ނިންމައިފި އެވެ.\nމިއަދު މަހުލޫފުގެ ގާނޫނީ ވަކީލުން ބޭއްވި ނޫސްވެރިންގެ ބައްދަލުވުމުގައި ވަކީލް އަބްދުﷲ ހަސީން ވިދާޅުވީ، މަހުލޫފުގެ މައްޗަށް ހުކުމް އިއްވާފައިވަނީ ޝަރީއަތާއި އަދުލު އިންސާފުން ބޭރުން ކަމަށެވެ. އަދި މިހާރު ހުކުމް ކުރުމަށް ތައްޔާރުވެފައިވާ މަހުލޫފުގެ މައްސަލަ ކުރިއަށް ގެންގޮސްފައިވަނީ ވެސް އަދުލު އިންސާފާއި ޝަރީއަތާ ހިލާފަށް ކަމަށެވެ. އެހެންކަމުން އެ ދެ މައްސަލަ ވެސް ވޯކިން ގުރޫޕަށް ހުށަހަޅާނެ ކަމަށެވެ.\nމަހުލޫފުގެ އަނެއް ވަކީލް ނާޒިމް އަބްދުއްސައްތާރު ވިދާޅުވީ، މަހުލޫފު ޖަލަށްލުމަށްކުރި ހުކުމުގައި ފަރުދީ އަދި ސިޔާސީ ހައްގުތަކާ ބެހޭ ބައިނަލްއަގުވާމީ މުއާހަދާ އިންޓަނޭޝަނަލް ކޮންވަނަންޓް އޮން ސިވިލް އެންޑް ޕޮލިޓިކަލް ރައިޓްސް (އައިސީސީޕީއާރު)އާއި ޔުނިވާސަލް ޑިކްލަރޭޝަންސް އޮފް ހިއުމަން ރައިޓްސްއާ ހިލާފު ކަންކަން ކޮށްފައިވާ ކަމަށެވެ.\nނާޒިމް ވިދާޅުވީ، ކޯޓުން މައްސަލަ ނުނިންމުމަށް އެދި ވޯކިން ގުރޫޕަށް ހުށަހެޅޭނެ ކަމަށާއި މަހުލޫފުގެ މިހާރު ކުރިއަށްދާ މައްސަލާގައި އިންސާފުގެ ހަމަތަކާ ބޭރު ކަންކަން ކޮށްފައިވާ ކަމަށެވެ. ނާޒިމް މިހެން ވިދާޅުވީ ދައުލަތުން ހުށަހެޅި ހެކިންގެ ހެކި ބަސް ނަފީކުރެވޭވަރުގެ ހެކި ބަހެއް ދެވޭނެ ވަރުގެ، ހެކިވެރިއެއް މަހުލޫފުގެ ފަރާތުން ހުށަހަޅާފައިނުވާ ކަމަށް ވިދާޅުވެ މައްސަލަ ބައްލަވާ ގާޒީ އެ ހެކިންގެ ހެކި ބަސް ނުނަގަން ނިންމާފައިވާ މައްސަލައިގަ އެވެ.\nމީގެކުރިން ރައީސް ނަޝީދުގެ މައްސަލަ ބެލުމަށް ފަހު ނަޝީދު ދޫކޮށްލުމަށް ވެސް އދ.ގެ ވޯކިން ގުރޫޕުން ރާއްޖެއަށް ވަނީ ގޮވާލާފަ އެވެ. ކުރީގެ ޑިފެންސް މިނިސްޓަރު މުހައްމަދު ނާޒިމާއި އަދާލަތު ޕާޓީގެ ރައީސް އިމްރާން އަބްދުﷲގެ މައްސަލަ ވެސް ވަނީ އދ. ގެ ވޯކިން ގުރޫޕަށް ހުށަހަޅާފަ އެވެ. އދ.ގެ ވޯކިން ގުރޫޕުގެ ނިންމުންތަކަކީ ތަންފީޒު ކުރުން ލާޒިމް ކުރާ ނިންމުމެއް ނޫނެވެ.


Bodu molheh hoadhai Maziya 1 vana ah!\nވިކްޓަރީ ސްޕޯޓްސް ކުލަބުގެ މައްޗަށް 9-0 ގެ ތަފާތު ބޮޑު ނަތީޖާއަކުން މޮޅުވެ، ދިވެހި ޕްރިމިއާ ލީގްގެ ތާވަލުގެ އެންމެ ކުރިއަށް މާޒިއާ ޖެހިލައިފި އެވެ.\nމިރޭ، ނުވަ ލަނޑުގެ ތަފާތުން މިރޭ ވިކްޓަރީ ވި ބޮޑު ބައްޔަކީ، ވިކްޓަރީގެ ހަޔާތުގައި ދިވެހި ކުލަބެއް އަތުން އެ ޓީމު ވީ އެންމެ ބޮޑު އެއް ބައްޔެވެ. މެޗަށް ނުކުތް އިރުވެސް ވިކްޓަރީ އޮތީ އުނދަގޫ ހާލަތަކަށް ވެއްޓިފަ އެވެ. މެނޭޖުމެންޓްގެ އެއް ބާރުލުން ނުލިބޭތީ ޓީމުގެ ކޯޗް މުހައްމަދު އާދަމް ވެސް މަގާމުގެ ދެމިހުރުމާ މެދު ވަނީ ސުވާލު އުފައްދާފަ އެވެ.\nމެޗަށް މާޒިޔާ ނުކުތީ ބަދަލު ތަކަކާއެކު އެވެ. އިންޑިއަން އޯޝަން އައިލެންޑް ގޭމްސްގައި ގައުމީ ފުޓްބޯޅަ ޓީމުން އެންމެ ފަހުން ކުޅުނު މެޗުގައި ގޯލް ބެލެހެއްޓި ޒުވާން ގޯލް ކީޕަރު ހުސައިން ޝަރީފަށް ވަނީ މި އަހަރުގެ ދިވެހި ލީގުން ފުރަތަމަ ފަހަރަށް ފުރުސަތު ދީފަ އެވެ.\nބޮޑު ތަފާތަކުން މާޒިޔާ މޮޅު ކޮށްދިނުމުގައި އެންމެ މުހިންމު ދައުރެއް އަދާ ކުރީ ކޯނޭލިއަސް ސްޓްވާޓް (ކޯނޭ) އެވެ. އޭނާ ވަނީ ހެޓްރިކް ހަދައި މެޗުގެ މޮޅު ކުޅުންތެރިޔާގެ މަގާމު ހޯދާފަ އެވެ.\nމާޒިޔާގެ ކެޕްޓަން އަސަދުﷲ އަބްދުﷲ ވަނީ މެޗު ފެށިގެން 15 ވަނަ ސިކުންތު ތެރޭގައި ވިކްޓަރީގެ ގޯލް ހުޅުވާފަ އެވެ. ފެންނާން ހުރި ރެކޯޑްތަކަށް ބަލާއިރު އަސަދުﷲ ޖެހި އެލަނޑަކީ ދިވެހި ޕްރިމިއާ ލީގްގައި މިހާތަނަށް ޖެހި އެންމެ އަވަސް ލަނޑެވެ.\nފެންނާން ހުރި ރެކޯޑްތަކަށް ބާލާއިރު އޭގެ ކުރިން ދިވެހި ލީގްގައި ޖެހި އެންމެ އަވަސް ލަނޑަކީ 2016 ވަނަ އަހަރުގެ ލީގްގައި، ޔުނައިޓަޑް ވިކްޓަރީއާ ދެކޮޅަށް، ކުލަބު ވެލެންސިއާ ކުޅުނު މެޗުގައި، ވެލެންސިއާގެ އަހްމަދު ރިލްވާން މެޗު ފެށައިގެން 20 ވަނަ ސިކުންތުގައި ޖެހި ލަނޑެވެ.\nމާޒިޔާގެ ދެ ވަނަ ލަނޑުވެސް ކާމިޔާބު ކުރީ އަސަދުﷲ އެވެ. އޭނާ ލަނޑު ޖެހީ މެޗުގެ 22 ވަނަ މިނެޓްގަ އެވެ. އޭނާގެ އިތުން ހަމްޒާ މުހައްމަދު ހަމްޕްވެސް ވަނީ ދެ ލަނޑު ޖަހާފަ އެވެ. ހަމްޕް އޭނާގެ ފުރަތަމަ ލަނޑު ކާމިޔާބު ކުރީ މެޗުގެ 38 ވަނަ މިނެޓްގަ އެވެ. އޭގެ އެއް މިނެޓް ފަހުން ކޯނޭ ވަނީ އޭނާގެ ފުރަތަމަ ލަނޑު ކާމިޔާބު ކޮށްފަ އެވެ.\nމާޒިޔާގެ އަނެއް ފަސް ލަނޑު ކާމިޔާބު ކުރީ ދެ ވަނަ ހާފުގަ އެވެ. ދެ ވަނަ ހާފު ފެށިގެން ފަސް ވަނަ މިނެޓްގައި ހަމްޕް އޭނާގެ ދެ ވަނަ ލަނޑު ކާމިޔާބު ކުރި އެވެ. އޭގެ ހަތަރު މިނެޓް ފަހުން މާޒިޔާގެ އިބްރާހިމް ވަހީދު ހަސަން، އިއްބެ ވަނީ މާޒިޔާގެ ހަ ވަނަ ލަނޑު ކާމިޔާބު ކޮށްފަ އެވެ.\nކޯނޭގެ ދެ ވަނަ ލަނޑު އޭނާ ކާމިޔާބު ކުރީ 67 ވަނަ މިނެޓްގަ އެވެ. މާޒިޔާގެ އަށް ވަނަ ލަނޑު 80 ވަނަ މިނެޓްގައި ކާމިޔާބު ކުރީ ނާއިޒް ހަސަން ދާދު އެވެ. ކޯނޭ ހެޓްރިކް ހެދީ 84 ވަނަ މިނެޓްގައި ކާމިޔާބު ކުރި ލަނޑުންނެވެ.\nމާޒިޔާ އެއް ވަނައިގައި މެޗުން ހޯދި ތިން ޕޮއިންޓާއެކު، ޖުމުލަ 14 ޕޮއިންޓް ހޯދައިގެންނެވެ. މާދަމާ ޓީސީ އާއި ދަ ގުރޭންޑޭ ކުޅޭ މެޗުން ގުރޭންޑޭއަށް މޮޅު ނުވެވިއްޖެނަމަ މިހަފުތާގެ މެޗުތަކުން މާޒިޔާއަށް އެއް ވަނައިގައި ދެމި އޮވެވޭނެ އެވެ.\nމާޒިޔާ ދިވެހި ޕްރެމިއާ ލީގް ވިކްޓަރީ